
CUPRINS 

d. Pregătirea omului pentru moarte ........mcmee eee 
e. Pregătirea omului pentru universalizare şi nemurire ............ 
f. Pregătirea omului pentru deprinderea sentimentului fericirii 
şi înţelegerea rostului său existențial... 

Anexă 
Metafizică, religie şi ştiinţă — reflecții asupra unor controverse 
1. Consens şi specificitate în abordarea problemei ontologice ........ 
2. Condiţii ale existențialităţii transcendentului ...........meeeeeeeee 
3. Relaţiile dintre imanent şi transcendent din perspectivă religioasă 

PREFAŢĂ 


Asupra termenului de filosofie au meditat toți gânditorii 
care s-au îndeletnicit cu cercetarea vieții spirituale a oamenilor. 
Fie că i-au înţeles, fie că nu i-au înțeles semnificaţiile şi rostul 
în configurarea tablei valorilor. Au căzut însă de acord că acest 
termen desemnează o dimensiune adâncă şi ascunsă a lumii 
valorilor, pe care numai cei înţelepţi o pătrund şi, dintre 
aceştia, numai cei înzestrați cu virtuţi creative de excepție o 
practică specializat, cu toate că fiecare om filosofează spontan 
sau conştient. 

Câţi filosofi, atâtea tentative de a defini semnificarea acestui 
termen, nu de puţine ori socotit magic sau, în orice caz, esoteric. Din 
care motiv nu se poate cădea de acord asupra unui consens în această 
privință. De altfel, nici nu se poate sconta aşa ceva, deoarece 
referenţialul filosofiei nu poate fi riguros precizat. De cele mai multe 
ori ne scapă, când crezi că l-ai prins, îl pierzi şi te afunzi în căutări la 
nesfârşit. Doar ştiinţa aspiră la rigoare şi circumscrie în limită. 
Filosofia însă ţinteşte nelimitatul. Ceea ce o face să fie accesibilă 
doar celor care operează cu mulțimi vagi şi care au credinţa că totul 
este accesibil doar ca posibilitate mijlocită, ca realitate integrală fără 
margine. 

În ce ne priveşte, bazându-ne pe încercările altora de a o 
defini, am întreprins un demers asupra obiectului şi problematicii 
filosofiei, asupra rostului ei şi a particularităţilor în care se 
desfăşoară demersul filosofic, în lucrarea noastră anterioară 
Metafilosofie (apărută în 1997 în Editura Fundaţiei România de 
Mâine), precum şi cu diverse prilejuri în cuprinsul Tratatului de 

filosofie — în trei volume — (apărut în aceeaşi editură în anii 2002, 
2003, 2004). De această dată, vom întreprinde — sub formă de eseu 
liber — abordarea altor dimensionări ale răspunsurilor la întrebări, 
cum sunt: Ce este filosofia? Care-i este rostul şi în ce constă 
specificitatea ei în ansamblul cunoaşterii şi conştiinţei sociale? 
Oprindu-ne mai ales asupra raportului dintre crearea şi asimilarea 
valorilor filosofiei şi realizarea condiţiei umane. Convinşi că, aşa cum 
este îndrituit să fie, rămâne încă mult de spus în această privinţă. 


Autorul 

REPERE 


„Dacă ori filosofii nu vor domni în cetăţi, ori cei ce sunt 
acum numiţi regi şi stăpâni nu vor filosofa autentic şi adecvat, şi 
dacă acestea două — puterea politică şi filosofia — n-ar ajunge să 
coincidă, şi dacă numeroasele firi care acum se îndreaptă spre 
vreuna din ele, dar nu şi spre cealaltă, nu vor fi oprite (să 
procedeze astfel) nu va încăpea contenirea relelor, dragă 
Glaucom, pentru cetăți şi neamul omenesc, şi nici această 
orânduire pe care am parcurs-o cu mintea nu va deveni vreodată 
posibilă, spre a vedea lumina soarelui.” 


Platon, Opere V, Republica [sau Despre drept], 
Editura Ştiinţifică şi Enciclopedică, Bucureşti, 1986, 
p. 266. 


„... Ştiinţa supremă (filosofia — n.ns.) se îndeletniceşte cu 
primele cauze şi principii [...], reiese limpede că filosofia este 
cunoaşterea anumitor cauze şi principii [...], căci filosoful 
trebuie să comande el, nu să i se comande de către altul, şi nu se 
cade să 1 se dea lui directive, ci el să dea acelora care-s mai puţin 
învăţaţi ca el.” 


Aristotel, Metafizica, I (A), 1, 981 b-982 a. 
Bucureşti, Editura Academiei, 1965, p.53-54. 

„+... câte definiţii ale filosofiei există şi care sunt ele, 
acestea sunt: în primul rând, cea care spune: «filosofia este 
cunoaştere a celor ce sunt ca fiind ceea ce sunt»; a doua: 
«cunoaşterea a celor divine şi omeneşti»; a treia: «pregătirea 
pentru moarte»; a patra:« asemănare cu divinitatea pe cât îi stă 
omului cu putință»; a cincea: «artă a artelor şi ştiinţă a 
ştiinţelor»; a şasea: «filosofia este dragoste de înţelepciune.» 


„... filosofia se divide în teoretică şi practică. Prin partea 
teoretică sunt cunoscute toate cele care sunt, iar prin cea practică 
se întreprinde îndrumarea demersurilor umane [...]. Aşa stând 
lucrurile, filosofia a fost concepută pentru a pune în ordine 
sufletele omului: prin latura sa teoretică ea pune în ordine 
facultățile cognitive, iar prin latura sa practică, pe cele vitale, 
făcându-ne să ne stăpânim pasiunile şi dorinţele şi să nu le dăm 
frâu liber, dincolo de ceea ce se cuvine.” 


David (Armeanul), Introducere în filosofie, Bucureşti, 
Editura Academiei, 1972, p.26, 71, 102. 


„Legislaţia rațiunii omeneşti (filosofia) are două obiecte, 
natura şi libertatea, şi cuprinde deci atât legea naturii, cât şi 
legea morală, la început în două sisteme diferite, iar la sfârşit 
într-un singur sistem filosofic. Filosofia naturii se raportează la 
tot ceea ce este, pe când filosofia moravurilor numai la ceea ce 
trebuie să fie”. 


„Orice filosofie însă este sau o cunoaştere din rațiune 
pură, sau o cunoaştere rațională din principii empirice. Cea dintâi 
se numeşte filosofie pură, cea de a doua, filosofie empirică”. 

„Metafizica este astfel şi desăvârşirea oricărei culturi a 
rațiunii omeneşti...” 


Immanuel Kant, Critica rațiunii pure, Editura Ştiinţifică, 
Bucureşti, 1969, p. 623, 629. 


„+... ceea ce în orice cunoştinţă sau ştiinţă este adevăr nu 
poate merita acest nume decât dacă el a fost creat de filosofie; că 
celelalte ştiinţe, oricât ar încerca prin rezonare, fără filosofie, nu 
pot avea fără ea, în ele, viață, spirit şi adevăr.” 


Georg Wilhelm Friedrich Hegel, Fenomenologia spiritului, 
Prefață, Bucureşti, Editura Academiei, 1965, p. 44. 


„Ceea ce are importanță însă este ceea ce e numit 
necesar. Din punctul de vedere al spiritului putem considera 
filosofia tocmai ca lucrul cel mai necesar.” 


Georg Wilhelm Friedrich Hegel, Prelegeri de istorie a filosofiei 
vol I, Introducere în istoria filosofiei, Bucureşti, 
Editura Academiei, 1963, p.55. 


În felul cum „individul este «un fiu al timpului său» aşa 
este şi filosofia, timpul său prins în gânduri. Este tot aşa de 
nebunesc să-ți închipui că o filosofie trece dincolo de lumea 
contemporană, ca şi a crede că individul depăşeşte timpul său.” 


Georg Wilhelm Friedrich Hegel, Principiile filosofiei dreptului 


sau elemente de drept natural şi de ştiinţă a statului. Prefaţă, 
Bucureşti, Editura Academiei, 1969, p.18-20. 


11 


Universitatea SPIRU HARET 


„... filosofii nu răsar ca ciupercile; ei sunt rodul epocii 
lor, al poporului lor, iar seva cea mai subtilă, mai prețioasă şi 
mai ascunsă a acestuia se cristalizează în ideile filosofice.” 


Karl Marx, în Opere vol. I, Bucureşti, 
Editura Politică, 1960, p.106-107. 


„Filosofii nu au făcut decât să interpreteze lumea în 
diferite moduri, important este de a o schimba.” 


Karl Marx, Teze despre Feuerbach în Opere vol. III, 
Bucureşti, Editura Politică, p. 7. 


„Filosofia, aşa cum am înţeles-o şi am trăit-o până acum, 
este viaţa liberă printre ghețuri şi în înălțimile munţilor.” 


Friedrich Nietzsche, Ecce Homo, Cluj-Napoca, 
Editura Dacia, 1991, p. 6. 


„Tradus corect, în sens originar, acest termen (cel de filosofie 
— n.ns.) nu înseamnă altceva decât ştiinţa universală, ştiinţa despre 
întregul lumii, despre unitatea ce cuprinde orice existent.” 


„... filosofia exercită o dublă acţiune spirituală. Pe de o 
parte, trăsătura esențială a atitudinii teoretice a filosofului o 
constituie universalitatea tipică a atitudinii critice, hotărâtă să nu 
accepte fără examinare nici o opinie prealabilă, nici o tradiţie, 
iar de îndată ce e vorba de întreg universul dat tradițional, să 
pună orice problemă în funcție de adevărul în sine, în funcție de 
o  idealitate. Filosofia nu se reduce însă numai la o nouă 
atitudine de cunoaştere... Rezultă şi o transformare profundă a 

întregii practici a existenței umane şi, deci, a întregii vieți a 
culturii: ea nu mai poate fi reglementată de experienţa naivă a 
vieții cotidiene şi de tradiție, ci numai de adevărul obiectiv.” 


„... filosofia rezultă dintr-o atitudine critică universală 
îndreptată împotriva oricărui dat prealabil al tradiției, nu este 
împiedicată, în extinderea sa, de nici un fel de bariere 
naționale.” 


„În această societate totală (europeană — n. ns.) orientată 
de ideal, filosofia însăşi îşi păstrează funcția diriguitoare şi 
sarcina infinită particulară, funcția conştiinţei de sine teoretice, 
libere şi universale, care îmbrățişează în mod egal şi toate 
idealurile şi idealul total: deci universul tuturor normelor. Într-o 
omenire de tip european, filosofia trebuie să-şi exercite constant 
funcția sa arhontică privitoare la umanitatea în genere.” 


„... atunci când spunem «filosofie», trebuie să deosebim 
bine între filosofie ca fapt istoric, legat de o anumită epocă, şi 
filosofie ca idee, idee a unei sarcini infinite. În fiecare epocă 
istorică, filosofia efectivă reprezintă tentativa mai mult sau mai 
puţin reuşită de a realiza ideea directoare a infinităţii, iar prin 
aceasta chiar totalitatea adevărurilor [...]. Nici un fel de 
cunoaştere parțială, nici un fel de adevăr separat nu trebuie 
absolutizate şi izolate. Numai în această conştiinţă de sine 
supremă, ce devine la rândul ei o ramură a sarcinii infinite, 
filosofia poate să-şi îndeplinească funcţia de a se înălța pe sine 
şi, prin aceasta, de a promova o unitate autentică. Deoarece, 
oricare ar fi condiţia sa, aceasta aparține domeniului cunoaşterii 
filosofice în stadiul suprem al conştiinţei de sine.” 


Edmond Husserl, Criza umanității europene şi filosofia, 
Bucureşti, Editura Paideia, 2003, p.29,47,49,51,54-55. 


13 


Universitatea SPIRU HARET 


„Filosofia nu poate fi măsurată nicicând cu etalonul ideii 
care e propriu ştiinţei”. 


„Filosofia — ceea ce numim noi astfel — este pune- 
rea-în-mişcare a metafizicii. Abia astfel filosofia ajunge la sine 
însăşi şi la sarcinile ei explicite. Filosofia se pune în mişcare 
numai prin saltul pe care propria existență îl realizează în 
posibilitățile fundamentale ale Dasein-ului considerat în întregul 
său. Pentru a împlini acest salt, hotărâtor este să acorzi spaţiu 
fiinţării în întregul ei, de asemenea să te laşi prins în Nimic, 
adică să te eliberezi de idolii pe care fiecare din noi îi are şi în 
preajma cărora obişnuieşte să se furişeze şi, în sfârşit, să dai curs 
liber acestei plutiri pentru ca, în nesfârşita ei legănare, ea să 
revină mereu la întrebarea fundamentală a metafizicii pe care 
Nimicul însuşi ne constrânge să o punem: De ce este, de fapt, 
fiinţare şi nu, mai curând, Nimic?” 


„filosofia are, potrivit esenței ei, sarcina de a da direcția 
întemeiată ontologic, pentru toate celelalte ştiinţe pozitive...” 
(Pentru teologie), „filosofia este (doar — n.ns.) corectivul ontologic 
posibil, cu valoare de trimitere formală, al conţinutului ontic 
(precreştin) al conceptelor teologice fundamentale.” 

Martin Heidegger, Repere pe drumul gândirii, Bucureşti, 

Editura Politică, 1988, p.51, 422. 


„Orice filosofie este o critică a limbajului.” 

„Filosofia nu este o ştiinţă a naturii (cuvântul „filosofie” 
trebuie să semnifice ceva care stă sub sau deasupra, dar nu 
alături de ştiinţele naturii).” 

„Scopul filosofiei este clarificarea logică a gândurilor.” 

„Filosofia nu este o doctrină, ci o activitate. O operă 
filosofică constă, în esenţă, din explicații. Rezultatul filosofiei 
nu sunt «propoziţiile filosofice» ci clarificarea propoziţiilor. 
Filosofia trebuie să clarifice şi, delimiteze riguros gândurile, 
care altfel sunt, ca să zicem aşa, tulburi şi confuze.” 


„Filosofia limitează câmpul controversat al ştiinţelor 
naturii (Ea trebuie să delimiteze conceptibilul şi, prin aceasta, 
inconceptibilul [...]. Ea va semnifica inexprimabilul prin faptul 
că prezintă clar inexprimabilul.” 


Ludwig Wittgenstein, Tractatus logico — philosophicus 
4.0031, 4.111, 4.112, 4113, 4114, 4115, Bucureşti, 
Editura Humanitas, 1991, p.55,62. 


„... atâta vreme cât trăiesc oamenii, filosofia nu poate 
înceta. Filosofia menţine vie exigența: de a dobândi sensul vieții 
dincolo de toate scopurile din lume, de a determina sensul care 
înglobează toate aceste scopuri, de a împlini acest sens, 
realizându-l în prezent oarecum de-a curmezişul timpului, de a 
sluji prin propriul prezent totodată viitorul, de a nu cobori 
niciodată omul sau un anume om în condiţia de simplu mijloc.” 


„Deşi inseparabile, cele două (ştiinţa şi filosofia — n.ns.) 
nu se identifică, întrucât filosofia nu este nici o ştiinţă specială 
alături de celelalte ştiinţe, nici ştiinţă supremă ca rezultantă a 
tuturor celorlalte (ştiinţe — n.ns.), nici ştiinţă fundamentală 
destinată să întemeieze toate celelalte ştiinţe. Filosofia (doar — 
n. ns.) se leagă de ştiinţă şi gândeşte în mediul tuturor ştiinţelor. 
Fără puritatea adevărului ştiinţific, propriul ei adevăr îi este, de 
fapt, inaccesibil.” 

Karl Jaspers, Texte filosofice, Bucureşti, 
Editura Politică, 1986, p. 133, 145. 

„Misiunea filosofiei nu este deci de a arăta că raţiunea 
este orientată; ci desprinzând orientarea ei de fapt, de a arăta 
cum trebuie dar să fie orientată. Filosofia e sortită, ca fiind 
conştiinţă a rațiunii orientate, să arate către ce este cu adevărat 
orientată raţiunea. Ea singură duce până la capăt mişcarea 
rațiunii, făcând-o să nu rămână simplu impuls rațional şi simplu 
fanatism al consecvenţei, ci luminând întreaga ei desfăşurare 
către împlinirea întregului ei rost. În sensul acesta, nu numai 
regii ar trebui să fie filosofi, cum s-a spus, dar fiecare ființă 
umană, purtătoare de rațiune cum este, nu se poate împlini decât 
prin „filosofare”. 


„Cultura filosofică aparţine, de fapt, unei rațiuni [...]. 
Cea dintâi obligaţie a celui ce se devotează filosofiei este să 
lămurească scopul şi puterile acestei discipline. Nesocotirea 
acestei cerințe elementare şi prealabile are cele mai grave 
urmări.” 


„Filosofia e cunoaşterea universalului şi veşnicului ce 
susțin individualul şi efemerul; iar omul nu vieţuieşte ca 
dobitoacele în fragmentar şi în prezent, ci are nostalgia 
totalității, a perspectivelor ce se lărgesc treptat, a conexiunilor 
tot mai cuprinzătoare. Conştiinţa universalului prezent în faptele 
singulare este specificul filosofiei, iar gradele teoriei ei 
ierarhizează cultural neamuri şi oameni.” 


Mircea Florian, Sensul unei filosofii româneşti, 
în vol. Reconstrucţie filosofică, Bucureşti, Casa Şcoalelor, 
1943, p. 227-228, 235, 245. 


„Aspiraţiile spre ideal, între care se prenumără şi 
aspiraţiile spre unitate (pe care le mijloceşte filosofia — n. ns.), 
fiindcă mai totdeauna urmărirea unui ideal implică în sine 

unificarea gândurilor şi faptelor, nu constituie pentru om o zestre 
de lux, ci, dimpotrivă, îi sunt de cel mai mare ajutor pentru a 
preîntâmpina multiplele dificultăţi cu care el se întâlneşte în 
lupta pentru existenţă.” 


C.Rădulescu-Motru, Rostul filosofiei, Bucureşti, Institutul 
de arte grafice ale muncii, 1942, p. 6-7. 


„Filosoful este prin intenție autor al unei lumi. Prin aceasta 
se lămureşte de la sine cum se face că în cuprinsul filosofiei 
experienţa şi construcția teoretică se declară, în general, amestecate 
în alt dozaj decât în cuprinsul ştiinţei. Pentru filosof, experiența în 
totalitatea ei este un pretext pentru o interpretare de extremă, 
superlativă amploare, care rămâne ţinta demersurilor sale.” 


„... aria unei probleme filosofice o constituie totdeauna, fie 
explicit, fie implicit, totul existenței (lumea), iar zona interioară a 
unei probleme filosofice rămâne totdeauna într-un mare grad 
indeterminată; din contră, o problemă ştiinţifică are totdeauna o 
arie circumscrisă şi o zonă interioară complex determinată.” 


„ştiinţa înregistrează succese pe linia civilizaţiei (...) 
filosofia înregistrează succese pe linia culturii (...) Metafizica şi 
filosofia în general au rodit şi dincolo de aria lor, aproape în tot 
ce poate fi numit «ținut» de cultură, iar fertilitatea lor s-a dovedit 
în cele din urmă şi în viaţa social-politică.” 


„... filosofia, cu ideile şi cu viziunile ei (...) este un 
ferment fără pereche în felul său, pe linia culturii şi a istoriei 
privită în plenitudinea semnificațiilor sale.” 


Lucian Blaga, Despre conştiinţa filosofică, Timişoara. 
Editura Facla, 1974, p. 57, 67-68, 147-148, 151. 

„Pare neîndoios faptul că filosofia a cunoscut în mod 
constant două scopuri, pe care diferitele sisteme au căutat, în 
diferite moduri, să le unifice mai mult sau mai puţin complet: un 
scop de cunoaştere şi unul de coordonare a valorilor.” 


Jean Piaget, Înţelepciunea şi iluziile filozofiei, Bucureşti, 
Editura Didactică, 1970, p. 35. 


„Dacă filosoful este în stare să se mire, omul din el este 
cel ce se miră, şi se miră în primul rând pentru că omul se poate 
mira. lată de ce este cu neputinţă ca filosofia să nu întâlnească 
omul: obiectul ei prin excelenţă.” 


„Ni se spune că filosofia este preocuparea pentru Fiinţă: 
şi de ce nu? Şi cum poate ea să existe dacă nu pentru că omul se 
preocupă de Fiinţă? Şi chiar dacă Fiinţa este aceea care impune 
omului să se preocupe de ea, se pune întrebarea: cine este omul, 
ca să conceapă această preocupare?” 


„Filosofia începe atunci când te întrebi asupra sensului 
lumii sau al istoriei şi în măsura în care sensul «dă sens», ea 
implică totodată un fundament şi o justificare (...) Filosoful nu 
mai visează să fie rege, dar el mai poate fi judecător. A-ţi 
exercita judecata înseamnă a propune sau a recunoaşte valori, iar 
această participare a valorilor «realizează» filosofia şi îl 
angajează pe filosof.” 


Mikel Dufrenne, Pentru om, Bucureşti, Editura Politică, 
1971, p. 127-129. 

„ -din semnificaţiile diverse atribuite filosofiei — de filosofi 
şi nefilosofi — de-a lungul istoriei sale poate fi desprinsă o notă 
constantă, comună acestor semnificații (sau majorităţii lor), notă 
considerată drept definitorie pentru conceptul de «filosofie» şi 
anume: filosofia este definită ca fiind concepția generală despre 
lume, rod al unui efort spre sinteză totală, doctrină care pretinde să 
ne redea o imagine de ansamblu a existenței considerată în 
totalitatea ei. Aşadar, potrivit acestei «definiții» tradiționale, 
noțiunea de filosofie, intră, pe bună dreptate, asemenea conceptului 
de «ştiinţă» în cuprinsul mai larg al noțiunii de «cunoaştere» în 
principiu obiectivă. Reţinem acest fel de a fi al filosofiei, dar cu 
observația prealabilă, adică cu rezerva că, pentru autorul prezentei 
expuneri, ea, această particularitate este numai una dintre notele 
definitorii ale filosofiei. Căci, cum va reieşi, credem, din 
dezvoltările de mai Jos, filosofiei îi este proprie, după concepția 
noastră, alături de acest fel de raportare a omului la univers — 
raportare teoretică ce tinde spre oglindirea cât mai obiectivă 
(obiectivă, în sens ştiinţific) a realităţii — şi un alt mod de raportare, 
anume: raportarea valorificatoare a diverselor forme de existență, 
reținute de cunoaşterea teoretică, care, în principiul său însăşi, nu 
valorifică, ci numai înregistrează cât mai exact şi mai obiectiv cu 
putinţă realul (...).” 


Cele două determinaţi, definitorii după noi, ale conceptului 
de filosofie — tratate mai sus separat din considerente de 
metodologie, dar în realitate îmbinate strâns una cu alta, lămuresc 
un fapt semnificativ ce poate fi constatat de-a lungul istoriei 
filosofiei. Anume: toate marile sisteme conțin în formă elaborată 
sau numai implicit, şi o estetică, şi-n primul rând o morală.” 


„... pentru a răspunde integral rostului său de a fi, filosofia, 
sprijinită în primul rând pe ştiinţă, dar şi pe o adâncă experienţă de 


viață (experienţă ce nu poate fi totdeauna tradusă în datele ştiinţei), 

se străduieşte să arate nu numai ce este realitatea în general şi 
lumea omului în special, ci ea trebui să traseze şi o imagine despre 
ceea ce trebuie să fie omul şi lumea umană. Presupune, adică, un 
ideal de realizat.” 


D.D.Roşca, Știință şi filozofie, în vol. Oameni şi climate, 
Cluj, Editura Dacia, 1971, p 196-197, 205, 212-213. 


„La nivelul intelectului abstract, filosofia începe de la o 
mirare, de la o întrebare: dacă i se răspunde, suntem la nivelul 
filosofic al lui «a vorbi despre» şi ne alăturăm părerii lui Heidegger 
că «tensiunea mirării» trebuie să se mențină, pentru ca 
„filosofarea” să continue. Dar dacă interpretăm toate acestea la 
nivelul intelectului activ (aşa cum ne dă dreptul întreaga filosofie 
aristotelică), atunci filosofia începe de la un miracol, acesta fiind 
începutul filosofiei teoretice sau, mai bine-zis, al momentului când 
omul devine un sophos, un înţelept... (care-şi modifică statutul său 
ontologic, devenind universal al fiinţei — n.ns.) — ceea ce este un 
adevărat «miracol. 

Sophos-ul cunoaşte lumea, fiind el însuşi una sau mai multe 
din stările ei, şi o stăpâneşte.” 


„Ca stăpân al unei stări (a lumii — cea de universal al fiinţei, 
respectiv ca purtător şi vehiculator al ei, după cum se exprima 
Heidegger — n.ns.), la nivelul ei, sophos-ul o poate şi schimba, 
fiindcă ea (ipostaza lui de universal al Fiinţei — n.ns.) este, cu 
totalitatea manifestărilor pe care le susţine, în puterea lui. Nu este 
numai miracol pe care l-ar săvârşi inteligența umană, urcând omul 
pe culmea Fiinţei, ci ea este capabilă să-l facă să producă miracole, 
iar sophos-ul este în această calitate un fhaumaturg. Filosofia 
teoretică devine astfel o philosophia mirabilis, ...thaumasia 
philosophia, o filosofie a mirării pe planul cunoaşterii (o schimbare 

exclusiv înlăuntrul fiinţei umane — avea în vedere autorul —, spre 
deosebire de alte filosofii contemporane care au în vedere 
provocarea unei schimbări în afară — n.ns.).” 


Anton Dumitriu, Philosophia mirabilis, 11, Bucureşti, Editura 
Enciclopedică română, 1974, p.154-155. 


„Aceasta („posibilitatea specific europeană de a construi 
oricâte teorii şi în filosofie” — n.ns.) este o bogăţie intelectuală 
indiscutabilă, dar naşte întrebarea ineluctabilă: la ce serveşte 
varietatea infinită a acestor concepții filosofice? Răspunsul este dat 
chiar de problemele filosofice atacate: necesitatea permanentă a 
intelectului uman de a depăşi înţelegerea succesivă şi principial 
limitată a realității, printr-o privire de ansamblu din care să reiasă 
însuşi sensul existenţei.” 


Anton Dumitriu, Retrospective, Bucureşti, 
Editura Tehnică, p. 136. 


„... filosofia poate răspunde pentru tot ce se întâmplă sau 
nu se întâmplă în lumea omului şi, deci, pe lume. Fie că e vorba de 
sensul social-politic al rânduielilor noastre omeneşti, fie că e vorba 
de cunoaşterea ştiinţifică şi de orizontul ei teoretic, ca şi de 
înțelesul şi uneori de primejdiile aplicării ei; fie că e în joc omul 
desfătării artistice sau al frământării religioase —, pentru conştiinţa 
contemporană a devenit tot mai limpede că în modalitatea filosofiei 
se întemeiază şi se împlinesc toate acestea. 

În toate este vorba de un «sens», care se cere dus până la 
capăt, adică transpus pe registrul filosofiei.” 


Constantin Noica, Încercare asupra filosofiei tradiționale, 
în vol. Devenirea întru fiinţă, Bucureşti, 

Editura Ştiinţifică şi Enciclopedică, 1981, p.124-125. 

„Dacă aveţi un dram de nebunie şi un munte de măsură — 
veţi întâlni cândva filosofia.” 


„De unde ideea că filosofia te învaţă adevărul? Te învaţă să 
gândeşti — nu adevărul. Iţi dă direcția adevărului (...)” 


„Omul cu perspectivă filosofică încearcă să vadă 
întregurile: Şi atunci vede cum se ţine fața întunecată cu cea 
luminată a lucrurilor (...)? 


„Filosofia e liberă de obligații. Frumuseţea ei e că se poate 
începe de oriunde. Nu e o ştiinţă şi nu are nici măcar o definiţie. Îți 
place Descartes? Începe cu Descartes. Te pasionează problema 
definirii? Începe cu ea. Dar ştii să începi? Ce e filosofia? Asta ai 
s-o înţelegi pe drum. Căci pleci acum, pleci spre o lume pe care o 
poţi găsi oriunde ai pleca. Nu există o cale regală pentru 
matematici, spune Euclid unui rege; dar tocmai că există, şi pentru 
matematici şi pentru ştiinţă: e calea regală a rațiunii, calea 
lucidităţii. Nu se poate învăţa matematica decât într-un fel, iar asta 
înseamnă calea regală. Dar filosofia n-are aşa ceva. Ea se poate 
învăţa de oriunde, căci n-are calea regală a raţiunii, ci căile neştiute 
ale inimii. 

De aceea nu veni aici fără dragoste...iar fără dragoste nu 
face nimeni cultură şi, în orice caz, filosofie...Fă ce-ţi place. Iar 
dacă-ți place filosofia, vei găsi cândva pe Kant. Nu-l vei găsi? Nu 
ti-a plăcut filosofia... E simplu. Nu citi pe Kant, dar iubeşte 
filosofia. Iar dacă iubeşti filosofia, vei citi pe Kant. 

Şi totuşi... întâi de toate, dacă-l interesează filosofia, 
trebuie să-l intereseze omul. Ştiinţa vorbeşte despre lucruri şi în cel 
mai bun caz de idei. Dar nici măcar ideile nu sunt materialul 
filosofiei, ci spiritul, spiritul viu care emite idei (...)” 

„Ce e interesant când te îndeletniceşti cu filosofia e că de la 
un moment dat totul începe să te intereseze şi să te instruiască: 
teologia ca şi matematicile, ştiinţele naturale ca şi teoria muzicii. 
Dar abia atunci începi! 


„Kant găseşte intelectul, adică cunoaşterea; Fichte, 
impulsul de viață, adică eticul; Schelling, intuiţia naturii, adică 
organicitatea; Hegel, devenirea rațiunii, adică spiritul. Şi toți 
vorbesc despre libertate. În câteva decenii se întâmplă totul în 
filosofie. Câţiva greci şi universul filosofiei s-a încheiat (...)” 


„Câteodată mi se pare că ştiu ce este filosofia: e aventura 
universalului când devine particular (...)” 


„Obsesia filosofiei de a deveni «strenge Wissenschafiy». 
Când ea cercetează cum e cu putință o «strenge Wissenschaft» (...)? 


„Știința e cunoaştere. Dar reflexiunea asupra cunoaşterii, 
adică luarea de cunoştinţă de sine, integrarea în viaţa spirituală dă 
altceva: dă filosofie. lar cunoaşterea poate să fie doar raţională 
(deşi oamenii de ştiinţă încep să vorbească şi ei despre irațional); 
dar conştiinţa că cunoaşterea e rațională nu e de fel un exercițiu 
rațional. 

Nu pot înţelege cum vor unii să fie acelaşi lucru (filosofia 
să fie ştiinţifică, să fie chiar ştiinţă) două lucruri, care de la început 
spun că nu vor să fie acelaşi lucru.” 


„Câţi filosofi fără demersul filosofiei. li recunoşti după ceva 
precis: filosofează pentru alţii, nu pentru ei. Scriu ca să predea, nu ca 
să lămurească (Părintele celor fără demoni: Aristotel).” 


Constantin Noica, Jurnal de filozofie, Bucureşti, 
Editura Humanitas, 1990, 
p. 12, 28, 41, 83-85, 102-103, 105-106. 

„Care e obiectul filosofiei? e generalul, sau, mai bine, 
Universalul concret, sau universalele («clasa», capitalul, familia, 
comunitatea, noi, sinele lărgit, spiritul unei limbi, «spiritul», Ideea, 
« arta e altceva». ..Biblioteca!). 

Obiectul filosofiei e ceea ce nu se vede! (într-un fel: 
substanțele secunde, nu cele prime, ca la Aristotel)”. 


„Ce înseamnă o idee filosofică. O idee obişnuită sau chiar a 
cunoaşterii științifice, e despre ceva. O idee filosofică e despre 
celelalte idei (e o idee care înghite celelalte idei). (Într-un sens, ea 
are mai mult caracter funcțional, pe când celelalte au caracter 
substanțial)... Orice idee filosofică e una pe care o propui.” 


„Filosofia e o activitate. O activitate încântătoare. Dar nu e 
o experiență spirituală.” 


„Filosofia înseamnă o rațiune ce se plimbă prin lume 
(petrecută prin lume). 

Arta e ceva dinainte de subiect şi obiect, conștiință şi 
existență...” 


„Orice ştiinţă şi cunoaştere poartă asupra a altceva decât 
omul. Filosofia şi ea vorbeşte despre altceva; e chiar insuportabilă 
când pune în joc subiectul, conştiinţa şi Weltanschaung-ul. Dar 
acel altceva («rațiune») e atât de înrudit cu omul încât filosofia 
trebuie să-l piardă pe acesta, pe când ştiinţa poate doar să-l uite.” 


„Singură filosofia te învaţă că sunt realități mai puternice 
decât omul. Ştiinţa îți dă doar cunoştinţe, fără realități (şi lasă loc 


orgoliului de a le avea); religia, o realitate pustiitoare, ce totuşi se 
poate îndura de tine. Frica de Domnul ţi-o dă filosofia.” 

„Știința îti dă cunoştinţe, filosofia înţelesuri. Foarte bine 
spune filosofia analitică, voi studia sensul propozițiilor, căci orice 
are sens se exprimă prin propoziții. Nu mă interesează sensul lumii, 
ci sensul propozițiilor despre sensul lumii.” 


„Criteriile filosofiei: 

1) Să aibă concepte reflexive, cum sunt cele ale spiritului 
(cunoaştere a cunoaşterii, dorință, voință, gând, memorie, frică a 
fricii de anxietate etc.) (vezi Charmides) Dar cum sunt şi cele ale 
materiei mai subtile, ca unda: mişcare a mişcării... 

2) Să aibă disciplina care să poată sau măcar să tindă a 
acoperi tot: aşa a fost logica — totul are o logică —, metafizica, teoria 
cunoaşterii, chiar sociologia, psihologia, estetica ori antropologia, 
iar până şi „etica” la antici (Anaximandru şi acoperirea legii eticii 
cu cea fizică)”... Nu se poate face filosofie decât a unei ştiinţe ce 
aspiră să fie tot. Botanica, nu! Logica, nu.” 


„Filosofia este eliberarea de necesitatea naturii, este «sfera 
libertăți», spunea Schelling. Dar dacă, în loc să te adânceşti în 
libertatea de om, te întorci asupra naturii, ca omul de azi, atunci 
pierzi privilegiul câştigat. Trebuie să-ți alegi adversarul şi 
adversitatea. A face simplă concurență naturii (cu obiectele 
tehnice) înseamnă a rămâne la nivelul ei, depăşit totuşi.” 


„de ce nu poate fi regândită filosofia? Pentru că singură 
păstrează această şansă de a spune ce nu ştie încă... De a spune 
ceva când nu mai e nimic de spus...” 


„În fiecare duminică dimineață mă încrucişez în plimbarea 
mea cu nea Păta, grăjdarul stațiunii, care coboară la schit pentru 
slujbă. Ani de-a rândul mă întreba din când în când: «Dar 
dumneata nu mergi la biserică?» De câtăva vreme nu mă mai 
întreabă. Cred că s-a convins, văzând că am şi eu ordine şi 

regularitate în viaţă, că am un fel de ordine interioară, un 
Dumnezeu, pe cel filosofic.” 


Constantin Noica, Jurnal de idei, Bucureşti, Editura Humanitas, 
1990, p.91, 101, 128, 204,207,231-232, 251, 284, 386. 


„Demersul filosofic se constituie atât ca o cunoaştere de 
ansamblu a universului (care-şi propune surprinderea totalității 
individualilor care-l structurează), cât şi ca act dezvăluitor al 
universalului (situat în spatele individualului, fiind temei ontologic 
al acestuia), se afirmă, deci, ca reflecţie şi, mai ales, cugetare 
asupra existenţei nemijlocite şi, deopotrivă asupra celei mijlocite — 
care funcționează pentru om ca principiu ordonator al lumii şi de 
sine. Datorită faptului că dezvăluirea sinelui se realizează prin 
sondarea universalului, filosofia îşi propune totdeauna raportarea 
imaginii de ansamblu şi de profunzime asupra lumii la om (la 
nevoia permanentă de realizare a condiţiei umane), motiv pentru 
care concepțiile filosofice se afirmă, în cele din urmă, ca viziuni 
generale de tip antropocentric asupra lumii.” 


Ion Tudosescu, Merafilosofie, Editura Fundaţiei România de Mâine, 
Bucureşti, 1997, p.10. 

1 


ÎNTEMEIEREA FILOSOFICĂ A FORMELOR 
CONȘTIINȚEI SOCIALE ŞI CULTURII 


Nevoia de filosofie este o cerință imperioasă a condiției 
umane şi un temei al procesului de realizare umană. Filosofia, ca 
manieră de reflecţie, evident nesistematică, este formă primară a 
conştiinţei sociale a oamenilor, desprinderea ei din gândirea 
comună realizându-se târziu şi mijlocind formarea conştiinţei 
sociale colective a acestora, respectiv instituirea dimensionării 
lor ca ființă socială. Înainte de a se angaja în procesul lor de 
realizare şi de socializare, oamenii îşi făuresc, spontan sau prin 
educaţie, o anumită concepție despre lume şi viață, îşi 
consolidează o anumită reprezentare a raporturilor lor cu mediul 
natural şi social de viaţă, cu ei înşişi. Astfel încât, filosofia 
(asimilarea valorilor de natură filosofică, îndeosebi metafizică) 
călăuzeşte procesul de umanizare al situării omului în 
autenticitatea proprie, într-o condiţie specifică. Adică, prin 
deprinderea de a filosofa omul devine liber şi responsabil, 
capacitat cu proprietatea aprecierii de sine şi de altul, 
instituindu-se ca ființă rațională şi estimatoare, conştientă de 
istoricitatea şi puterea sa creativă, de posibilitatea de a interveni 
în procesul destinării de sine şi al exercitării rostului său (dacă 
se poate spune astfel) în univers. 

Lipsirea omului de o viziune filosofică asupra lumii îl 
condamnă la neputința înțelegerii raportului său cu propria 
existență, îi împiedică instituirea sa în ipostază de subiect în 
raport cu obiectul, îi neutralizează puterea lui de pătrundere 

cognitivă şi de acțiune eficientă în raport cu propria-i existență, 
condamnându-l la o stare primară de animalitate, închizându-şi 
posibilitatea umanizării de sine. 

Conştientizarea de sine de factură filosofică a omului (nu 
ne referim la filosofia constituită deja ca formă distinctă a 
conştiinţei şi cunoaşterii) nu este, aşadar, o conştientizare târzie 
în trăirea lui spirituală sau o modalitate accidentală în procesul 
lui de realizare — ca filosofare ea fiind implicată în toate celelalte 
modalități cognitive şi reflexive, începând cu miturile şi 
practicile magice, cu instituirea unor reprezentări religioase sau 
mitice asupra lumii. Consolidarea meditație filosofice într-o 
formă distinctă a conştiinţei sociale sau ca modalitate specifică 
de cunoaştere s-a produs relativ târziu în istoria intelectului 
uman, dar prezenţa unor reprezentări sau mentalități filosofice 
difuze au premers sau au însoțit toate genurile de reflexivitate şi 
chiar de cunoaştere umană, fiecare dintre acestea (reprezentări şi 
mentalități) constituind, multe veacuri de-a rândul de existență 
umană, doar forme (elemente) primare ale gândului filosofic — 
necristalizate încă sistematic şi cu identitate proprie în scările 
valorice specifice acelor veacuri de început ale civilizației umane. 

Autonomizarea şi suveranitatea filosofiei în raport cu 
celelalte forme ale conştiinţei sociale şi cunoaşterii (la 
începuturi ea însăşi nediferenţiată în specii şi domenii 
particularizate) nu a decurs din iniţiativa vreunei ispite 
exterioare, ci a provenit din specificitatea cugetului uman care 
are ca reper omul însuşi, privit în raport cu universul de dincolo 
de el. Tocmai această căutare a sensului lucrurilor din 
perspectiva omului şi a nevoilor sale a determinat apariția 
reflecției filosofice, desprinderea ei ca preocupare reflexivă 
aparte — fapt ce a provocat o mutație radicală în procesul 
conştientizării de sine a oamenilor şi, implicit, în configurarea 
sistemelor lor de valori. 

Conştientizarea de sine şi, implicit, a istoricităţii sale, l-a 
pus pe om într-o situaţie de nemulțumire existențială de sine — 
fapt ce i-a motivat deschiderea spre o ipostază generică a sa (ca 
model), aflată dincolo de imanentul în care vieţuieşte nemijlocit, 
respectiv în transcendent. Convins că o astfel de deschidere îi 
asigură intrarea în universalitate. Convingere ce-l conduce pe 
om la căutarea sensurilor lucrurilor şi a faptelor lui dincolo de 
existența lui concretă, într-o existență de nivel superior, de 
dincolo de el, lipsită de istoricitate şi efemeritate, dar care 
întemeiază existenţa de aici, marcată de relativitate şi schimbare. 

Aşadar, a aborda sensul lucrurilor şi al vieţuirii umane 
devine identic cu căutarea temeiului acestora (în transcendent) 
şi, ca urmare, i se înfiripă omului convingerea că ceea ce 
reprezintă pentru el cunoaştere fizică este precedată (şi 
întemeiată) de o cunoaştere metafizică, iar îndeletnicirea 
intelectului care practică transcenderea (de aici dincolo, deci de 
la fenomen la esență, la sens) îi apare a fi o condiție primară a 
mijlocirii realizării lui de sine. 

Acest travaliu metafizic al intelectului care precede orice 
alt act cognitiv şi reflexiv al gândirii asupra existenței 
nemijlocite stă la baza situării ulterioare a filosofiei în centrul 
ansamblului formelor conştiinţei sociale şi culturii, respectiv a 
devenirii ei dintr-o formă primară într-o formă fundamentală a 
conştiinţei şi culturii. 

Rezultă că, pentru a se lua ca reper pe sine, în orice 
judecată apreciativă şi cu putere de pătrundere cognitivă cu 
efecte realizatorii pentru el, omul trebuie să procedeze în 
prealabil la căutarea (de fapt, plăsmuirea) modelului său în 
transcendent, pe acest model întemeindu-se orice cunoaştere şi 
reflecţie cu caracter pragmatic — pentru că orice act logico-prag- 
matic la nivelul gândirii şi limbajului este exercitat având o 
finalitate umană, respectiv, se exercită din raţiuni ce țin de 
împlinirea umană. Omul cunoaşte şi cugetă pentru a se servi pe 

sine şi pentru a-şi propulsa condiţia lui specifică în univers. În 
actul cunoaşterii nu sunt productive gratuitățile şi specula- 
tivitatea fără motivaţie (umană). 

Conotat laic (ca ființă în sine) sau religios (ca 
Dumnezeu), în ipostază de universal, transcendentul este scontat 
nu numai în procesul filosofării (al proiectării ontologice ce-i 
este specific), ci şi al cunoaşterii cu caracter epistemic (ştiinţific) 
— de această dată ca general din lucruri, ca esență determinată a 
acestora. Astfel încât nici măcar ştiinţa nu se dispensează de 
operații metafizice, deci de o anumită „filosofare”, de fapt de 
eforturi transcendentiste pentru a pătrunde adevărul. Cu 
particularitatea că, dacă pentru filosofie (ontologia de factură 
laică) transcendentul este universalul (conotat ca ființă în sine, 
modelată uman), pentru ştiinţă acesta este generalul (din 
lucruri), esența determinată — deschisă spre esenţa nedeterminată 
(pură). Matematica fiind model în această privință — pentru toate 
celelalte ştiinţe, nu numai ale naturii ci şi sociale. Se poate 
induce, de aici, faptul că, „metafizica” precede orice „fizică”, ea 
se instituie ca preambul metodologic al acesteia. 


În ce priveşte geneza filosofiei, cristalizarea ei ca formă 
autonomă a conştiinţei sociale şi cunoaşterii, precizăm încă o 
dată că un astfel de fenomen (proces) de autonomizare s-a 
produs relativ târziu — la sfârşitul orânduirii sociale primitive şi 
începutul celei sclavagiste, mai bine zis în condiţiile maturizării 
ei — în strânsă legătură cu desprinderea din categoria celor care 
se îndeletniceau cu munca intelectuală a „înțeleptului” (a 
sophos-ului — după cum se exprima Anton Dimitriu), adică a 
acelui gânditor care perseverează în a căuta „cauzele prime” şi, 
respectiv, sensul (pentru om) al lucrurilor. 

Înţelegând, din acest punct de vedere, că înainte de a 
fiinţa ca formă distinctă în câmpul cunoaşterii şi conştientizării, 
filosofia a fost prezentă în gândirea oamenilor ca „filosofare” 

(nevoia de a medita dincolo de ceea ce este în nemijlocit). În 
această privință avea dreptate Heidegger când afirma că 
ec-sistența precede existența (umană). Respectiv, când afirmă că 
pentru a se desprinde ca specie (homo humanus) distinctă din 
lumea animală (homo animalis), omul a trebuit mai întâi să se 
„deschidă luminator” spre transcendent (Dumnezeu sau fiinţa în 
sine) — care nu este nimic altceva decât modelul omului concret 
(din relativ) în abstract (în absolut), considerat (de omul real) ca 
temei axiologic (model ideal al omului real) al oricărei aprecieri 
şi cogniţii umane. Cu alte cuvinte, modul specific de a fi al 
omului este o consecință a privirii lui prealabile spre cer — 
privire care începe cu mirarea de ceea ce poate fi dincolo de el şi 
care îi poate cauza propria lui existenţă (realizarea lui de sine). 

Aşadar, filosofarea (căutarea cauzelor prime) şi nu 
filosofia condiționează existenţialitatea (omului). Deoarece 
filosofia, ca gen reflexiv şi cognitiv relativ distinct constituit, se 
va afirma ulterior procesului conştientizării omului de sine — ca 
o consecinţă a consolidării şi diversificării conştiinţei de sine pe 
specii cognitive şi reflexive — proces ce a continuat aproape până 
în epoca contemporană (mai ales în ce priveşte desprinderea 
unor ştiinţe din corpul comun a cunoaşterii cu caracter filosofic). 

În primele perioade ale trăirii umane, filosofia constituia 
un corp comun cu celelalte forme cognitive şi reflexive, în 
raportul omului cu mediul să de existență. Ceea ce determina ca 
filosoful să fie deopotrivă şi legiuitor în domeniul cunoaşterii 
universului, şi legiuitor în domeniul reglementării rosturilor 
morale şi a proceselor de creaţie valorică, şi legiuitor în 
domeniul reglementării treburilor cetăţii. 

De altfel, niciodată de-a lungul veacurilor şi nici chiar 
astăzi filosofia nu este absolvită de misiunea de a fi folosită ca 
organon al celorlalte genuri de cunoaştere, creaţie valorică şi 
reflecţie existenţială, particularitatea constând doar în faptul că 
s-a produs treptat o profesionalizare specializată în aceste 

domenii conexe cu filosofia, filosoful  neasumându-şi 
competența dincolo de exercitarea demersului metafizic şi 
metodologic în domeniul general al cunoaşterii. 


Prin urmare, orice apreciere umană în relativ se sprijină 
(întemeiază) pe modelul uman în absolut, sau orice explicaţie 
rațională asupra individualului se sprijină pe generalul acestuia — 
la limită pe universal —, care este totuna cu fiinţa în sine sau 
esența pură. Universalul, fie el conceput dincolo de individual, 
fie întru individual ( în rem şi nu post-rem sau ante-rem — după 
cum se exprima Toma d'Aquino), poate fi conotat religios sau 
laic (ca Dumnezeu sau sinele uman), dar oricum ar fi plăsmuit 
este temei al instituirii condiției umane, factor de umanizare a 
omului şi de conservare a existenţei lui ca specie. De unde 
rezultă că omul este, într-adevăr, fiinţă „metafizică” înainte de a 
fi „ființă” fizică, explicația lui de ansamblu asupra „lumii 
lucrurilor” (a individualului) fiind mediată de meditaţia lui 
prealabilă asupra „lumii ideilor” ( a universalului). 

Rezultă a fi argumentată ideea că filosoficul precede şi 
condiționează nomologicul şi axiologicul, explicația filosofică 
precedând toate celelalte moduri explicative asupra lumii 
(asupra existenţei sau universului). Aceasta fiind raţiunea pentru 
care filosofia este concepută în plan cognitiv ca explicație de 
ansamblu asupra lumii a omului pentru om şi, deopotrivă, ca 
modalitate de pătrundere a sensului lucrurilor, a „cauzelor 
prime” (ontologice) ale acestora. 


Dependenţa oricărei explicaţii ştiinţifice de o anume 
mentalitate a oamenilor de ştiinţă, înscrierea ei într-o anumită 
paradigmă (nomologică şi axiologică), argumentează suficient 
de inteligibil această idee a precedenţei fizicului de către 

metafizic în plan explicativ şi apreciativ, mai exact a demersului 
teoretic de către unul metateoretic — deprins fie printr-o 
prealabilă instrucţie şi educaţie, fie printr-o înrâurire empirică 
sau logică prealabilă. Or, orice paradigmă este de substanță 
filosofică (metafizică sau epistemologică) şi corespunde, după 
cum se exprima Blaga, unui anumit eon dogmatic (respectiv 
unei mentalități sau modalități de raționare în plan explicativ şi 
apreciativ). 

Sub acest aspect sunt total neadecvate aserțiunile şi 
speranţele logistice de tip neopozitivist ale empirismului logic şi 
şcolii analitice (Rudolf Carnap), potrivit cărora inserția 
metafizicului în explicaţiile ştiinţifice sunt nu numai neavenite 
ci şi necesar de exclus în măsura în care s-ar produce. Din acest 
punct de vedere, în platforma-program a Cercului Vienez figura 
expres elaborarea unei concepţii ştiinţifice despre univers, 
despovărată de orice adaos metafizic, ca şi cum transcendentul 
poate lipsi într-o explicaţie ştiinţifică cu, evident, cuprindere 
teoretică. 

Desigur, într-o explicaţie ştiinţifică aspra universului 
(sau asupra unor domenii ale acestuia) subiectul cognitiv se 
poate lipsi de prezenţa ca temei a ființei în sine (sau a lui 
Dumnezeu) — mai ales dacă aceasta are o coloratură 
antropologică. Fără îndoială e de respins o asemenea inserție 
ontologică în structurarea nomologicului. Dar ontologicul nu 
este doar de factură antropologică (sau teistă), ci şi de factură 
nomologică. Recursul la aspirația de pătrundere în esența 
lucrurilor (de diverse grade de generalitate) este chiar o cerinţă a 
demersului cognitiv de factură ştiinţifică şi nicidecum o 
speculație gratuită. Pentru că explicaţia teoretică nu este o 
constatare empirică fără deschidere logică. 

De aceea, în demersurile ştiinţifice, față de cele 
ontologic-antropologice, intervine o nouă metafizică, una de 
factura celei pe care cunoaşterea a parcurs-o premeditat încă din 

secolul al XVII-lea, inițiată de raţionaliştii acelui secol (apropo 
de mathesis universalis a lui Descartes). Logicul este prin sine 
un efect al unei transcenderi de la empiric la teoretic, 
transcendere care se amplifică în măsura în care gândul ştiinţific 
se înalță spre esențe superioare — de cea mai mare cuprindere —, 
specifice demersurilor metateoretice. 

Prin urmare, prezumția filosofică cu deschidere logică 
este o condiţie a demersului ştiinţific — nelimitabil la o simplă 
constatare empirică. Ceea ce înseamnă că metafizicul precede 
fizicul în plan explicativ şi în ştiinţă — ordinea logică 
suprapunându-i-se celei empirice. În acest sens, concepţia de 
factură logicistă a lui Carl Popper este superioară celei limitat- 
pozitiviste a lui Rudolf Carnap — în preocupările epistemologice 
ale filosofului englez, spre deosebire de cele ale celui german, 
figurând la loc central ideea de transcendent (sub forma 
instituirii lumii a treia în structurarea universului în care 
locuieşte şi reflectă constructiv subiectul uman). De notat că 
Wittgenstein a fost mai circumspect în această privință, în 
Tratatul său logico-filosofic figurând o problematică ontologică 
— evident de coloratură logicistă nu antropologistă (faptul logic 
fiind considerat un construct al gândirii pe care se pot întemeia 
şi propoziţii filosofice nu numai ştiinţifice). 

Se poate desprinde concluzia că nu numai ontologia ( în 
varianta sa antropologică tradițională) ci şi epistemologia şi 
logica operează transcendentist, deci se constituie pe temeiuri 
metafizice — ceea ce adevereşte rațiunea ideii că filosofia — ca 
formă de cunoaştere de această dată şi nu ca formă a conştiinţei 
sociale — precede şi ştiinţa, nu numai arta, morala, gândirea 
politică, religia şi mitul (în cazul acestora mai ales ca formă a 
conştiinţei sociale, ca specie valorică). 


În ce priveşte întemeierea pe filozofie (îndeosebi pe 
despărțământul ei metafizic) a celorlalte forme ale conştiinţei 

sociale, subliniem faptul că temeiul în aserțiunile de tip reflexiv 
îl reprezintă ființa în sine. Respectiv acel domeniu al 
universalului care este instituit pe cale fenomenologică. De 
această dată, reperul axiologic este nemijlocitul şi nu mijlocitul 
(gândirii). Numai ştiinţele formale şi ale naturii sau cele cu 
caracter tehnologic operează ontologic cu logicul (de diferite 
grade de generalitate) şi la limită cu esenţa pură, în timp ce 
ştiinţele sociale şi umane operează ontologic cu antropologicul 
(respectiv, cu modelul uman în absolut care exprimă ființa 
umană generică). Prin aceasta se explică deschiderea spre 
umanism a acestor ştiinţe şi a tuturor speciilor de creație valorică 
cu dimensionare umană şi umanizatoare. Ceea ce înseamnă că 
dintr-o anume metafizică ( cu caracter antropologic) izvorăsc 
conținuturile valorilor artistice, morale, politice, juridice, 
religioase şi mitice. Respectiv, dintr-una care-şi propune să 
servească (implicit sau explicit) realizarea umană şi condiția 
umană. 

Universul valorilor, transpus în sistemul normativ, 
orientează nemijlocit procesul de integrare socială şi de perso- 
nalizare umană (individuală sau colectivă), constituie mediul 
uman de existență şi mijlocul prin care omul se manifestă ca 
demiurg în raport cu sine şi societatea lui umană, conferindu-i, 
aşadar, omului atât atributul său de homo aestimans, cât şi pe cel 
de homo faber. lar din disponibilizarea sa de ființă apreciatoare, 
corelată cu cea de ființă rațională, decurge şi situarea omului în 
ipostază de ființă dramatică şi problematizatoare. 

Din servirea prin întemeierea metafizică a tuturor acestor 
dimensionări ale umanului, decurge substanţa antropologică a 
explicațiilor şi reflecțiilor asupra umanului, deschiderea lor spre 
o meditaţie cu caracter ideologic-umanistă sau antiumanistă, în 
funcție de natura intereselor pe care le servesc asemenea 
explicaţii şi reflecţii. În acest mod se explică faptul că 
demersurile metateoretice ale ştiinţelor sociale şi umane, ca şi 

reflecțiile de ordin apreciativ pe care le provoacă toate formele 
de creaţie umană (artistică, morală, religioasă, filosofică — în 
anumite limite şi ştiinţifică), oglindesc poziţiile ideologice ale 
claselor şi grupurilor sociale angajate în raporturi acţionale 
bazate pe natura intereselor lor materiale şi spirituale, totdeauna 
determinate concret şi istoric. Fiecare grup social sau comunitate 
umană (etnică, politică sau religioasă) manifestă opțiuni etice, 
politice, juridice şi chiar estetice, în funcție de natura 
respectivelor interese, totdeauna cu o încărcătură ideologică şi 
cu o deschidere strategică. 

Prin urmare, omul concret (şi nu abstract), determinat 
social şi istoric, este reperul opțiunilor metafizice care răzbat 
demersurile ştiinţelor sociale şi umane, natura mesajului 
creaţiilor valorice ce servesc procesul de realizare umană. 

Apreciem ca absolut necesar de precizat şi faptul că 
explicaţiile din ştiinţele socio-umane şi aprecierile axiologice nu 
au numai deschideri ideologice ci şi virtuți umanizatoare situate 
deasupra ideologiilor şi tipologiei intereselor partizane ale 
grupurilor şi comunităţilor umane. Din acest punct de vedere, 
umanismul nu are culoare ideologică, esteticul şi eticul țintesc să 
surprindă general-umanul. Opțiunile juridice şi politice care au 
ca reper ample interese comunitare şi intercomunitare au în 
vedere procese generale de realizare umană şi practicând 
raporturi de toleranţă şi dialog care servesc cerințele unui climat 
de înţelegere şi de cooperare comunitară şi intercomunitară. 
Codurile normative care emană din asemenea aprecieri şi 
instituiri valorice au o deschidere directă în direcția sprijinirii 
procesului global de realizare umană. Într-o asemenea logică se 
înscriu principiile umanismului, ale democratismului în viața 
comunitară şi intercomunitară, principiile libertăţii individului şi 
drepturilor omului, circumscrise nuanţat în logica statului de 
drept şi a ordinii democratice internaţionale. 

Toate aceste alcătuiri normative au, deci, întemeiere 
ontologică de factură antropologică, exprimând modalități de 
înrâurire filosofică a explicațiilor, opţiunilor valorice, atitu- 
dinilor şi aporturilor creative ale omului contemporan. Ceea ce 
denotă acuitatea nevoii actuale de filosofie, valoarea de temei cu 
deschidere militantă a cugetului filosofic în structurarea praxi- 
sului contemporan — în toată desfăşurarea lui teoretică şi 
acțională. 

Din asemenea rațiuni izvorăşte aprecierea filosofiei ca 
formă fundamentală a culturii şi conştiinţei sociale a oamenilor, 
considerarea valorilor ei (ontologice şi epistemologice) ca valori 
centrice (pivot) ale sistemelor actuale de valori. Adevărata 
filosofie, cea raționalistă şi umanistă, fiind în raport cu aceste 
sisteme valorice o veritabilă philosophia militans — generatoare 
de restructurări şi construcții valorice ce au o înrâurire 
deschizătoare de orizont ale praxisului contemporan. 

2 


FILOSOFIE PRACTICĂ ŞI FILOSOFIE 
TEORETICĂ 


În calitatea ei de concepţie de ansamblu asupra lumii, a 
omului pentru om şi, totodată, concepţie generală despre 
univers, abordat în totalitatea sa, concepţie raportată la nevoia de 
cunoaştere a omului în relație cu universul şi condiția sa, 
filosofia a reprezentat dintotdeauna o presupoziţie şi o finalitate 
a cunoaşterii şi culturii. Ea a servit drept călăuză în activitatea 
teoretică şi practică a oamenilor, chiar dacă ei au conştientizat 
sau nu această predeterminare şi postdeterminare filosofică. Sub 
formă de reprezentări intuitive sau elaborări conceptuale preme- 
ditate, de suport axiologic al unor simţăminte şi mentalități, de 
ghid metodologic general al cunoaşterii şi acțiunii, filosofia a 
însoțit dintotdeauna procesul de personalizare umană şi de 
integrare socială, a mijlocit trecerea omului din ipostaza de 
entitate existențială primară preponderent obiectuală, în ipostază 
de subiect — conştient de sine şi de rostul său în raport cu mediul 
său natural şi social de existență. Asimilarea valorilor filosofice 
l-a ajutat pe om să înţeleagă faptul că este altceva decât obiectul 
şi că îi stă în posibilitate „stăpânirea” acestuia prin înţelegere şi 
acțiune întemeiată nomologic şi teleologic. 

Exprimarea nemijlocită a gândului filosofic s-a făcut mai 
întâi prin proverbe şi zicători, prin mituri şi legende, prin 
atitudini şi prejudecăţi cognitive sau practice. Niciodată omul nu 
a rămas dezarmat axiologic în faţa naturii sau, mai târziu, a 
societăţii, nu s-a mulțumit numai cu convingerea că face parte 
din lumea lucrurilor laolaltă cu celelalte obiecte care populează 

universul. Acest sentiment, am spune de suveranitate față de aria 
obiectelor ce-i înconjoară existența, l-a stimulat la angajare 
acțională şi la nesupunere faţă de ordinea naturală (obiectivă), 
căutându-şi un loc şi un rost al lui în această lume de lucruri — 
lipsite de conştientizarea ei de sine. Din acest sentiment de 
luciditate existenţială a izvorât tendința omului de a-şi edifica o 
lume a lui, de a se situa într-o nouă ordine (socială), superioară 
celei naturale. Această simţire a nevoii de o nouă ordine 
(socială) a marcat din primul moment procesul de desprindere a 
omului de animalitate şi, prin repercutare, procesul de 
transformare a lui din „animal fizic” în „animal metafizic” — 
care-şi consideră reperul său axiologic primar (al aprecierii de 
sine) în transcendent — dincolo de lumea perisabilă în care el 
trăieşte nemijlocit. Acest moment al „ridicării ochilor spre cer” 
(după cum se exprima Mircea Florian) l-a aruncat din 
animalitate în umanitate, potenţându-i ridicarea la rangul de om 
cu trăire socială conştientizată, specifică lui. 

Aşa dar, în trecerea lui de la homo animalis la homo 
humanus, omul a fost călăuzit de prezumţii şi reprezentări 
filosofice — exprimate direct şi sistematizat şi încifrate în mituri 
şi practici magice, în legende şi opţiuni primare de realizare de 
sine. Cu alte cuvinte, istoric şi îndelungat s-a petrecut pe 
nesimţite saltul de la Weltbild la Weltanschauung în reflecția 
umană de nivel totalizator. Deşi procesul acestei treceri s-a 
realizat — fără îndoială — prin nenumărate medieri cognitive şi 
succesiuni paradigmatice, care au condus la apariția unor 
sisteme de gândire filosofică pe seama unor prealabile repre- 
zentări şi intuiţii primare cu caracter metafizic — oricum, deschi- 
derea metafizică a umanului a precedat-o pe cea nomologică şi 
axiologică. Respectiv, conştientizarea de sine şi înțelegerea 
nevoii de trăire într-o nouă ordine (decât cea naturală) a fost 
mijlocită de acţiunea primară a omului de a metafiza, de a se 
desprinde de animalitate. 

O dată instituită conceperea de ansamblu asupra lumii în 
vederea servirii omului de sine, în prelungirea şi pe baza unei 
perioade îndelungate de reprezentări şi intuiții nesistematice cu 
caracter metafizic, filosofia şi-a structurat corpul său conceptual — 
inițial invadat de explicări de ordin metafizic cu caracter mistic 
şi mitic sau chiar religios, iar ulterior centrat excesiv pe alcătuiri 
epistemologice şi metodologice de tip analitic. Acestea 
împreună (metafizica şi epistemologia), s-au structurat în ceea 
ce s-a numit în filosofia postkantiană domeniile filosofiei 
teoretice — de fapt al unui compartiment de primă instanță a 
constructului filosofic. 

În strânsă legătură cu instituirea şi consolidarea acestor 
domenii teoretice ale filosofiei (de fapt, metateoretice) — care 
s-au raportat permanent la religie sau ştiinţă, la explicații 
(filosofii) de sorginte antropologică sau logică — s-au constituit 
şi dezvoltat şi domeniile filosofiei practice, prin mijlocirea 
cărora filosofia a intrat în contact cu diverse forme ale 
conştiinţei sociale şi culturii. Procesul diversificării de acest tip 
are rădăcini încă în filosofia antică, dar s-a declanşat 
conştientizat în filosofia modernă târzie, începând din secolul 
al XIX-lea. Ca urmare, din filosofie s-au desprins, 
autonomizându-se, estetica şi filosofia artei, etica şi filosofia 
moralei, politologia şi filosofia politică, ştiinţa dreptului şi 
filosofia dreptului, sociologia generală şi filosofia socială, ştiinţa 
religiei şi filosofia religiei, axiologia şi filosofia valorilor, teoria 
şi filosofia culturii (aceasta din urmă constituită în strânsă 
legătură cu axiologia, având legătură şi cu teoria civilizației), 
teoria şi filosofia istoriei etc. Ştiinţa despre om, limitată la 
început la antropologie fizică, a fost complementată de o 
antropologie culturală şi chiar de o antropologie filosofică. 

Fiecare dintre aceste discipline practice ale filosofiei este 
călăuzită, deopotrivă, de ontologie şi epistemologie — în temeiul 


40 


Universitatea SPIRU HARET 


cărora îşi înrădăcinează construcţia conceptuală şi problematica 
specifică. De asemenea, fiecare ştiinţă beneficiază de un suport 
filosofic şi se încheie (aureolându-se) cu un acoperământ 
filosofic — fiind edificator în această privință domeniul actual al 
filosofiei ştiinţei, care practică contacte directe atât cu 
epistemologia, cât şi cu ontologia, mai ales în ipostaza ei de 
metafizică, nu de ontologie a umanului. 

Este foarte important de reținut că filosofia ştiinţei este la 
rândul ei compartimentată pe ramuri ale ştiinţei: filosofia 
matematicii, filosofia fizicii, filosofia biologiei, a ştiinţelor 
tehnice sau a celor cosmologice, a ştiinţelor despre om şi 
condiția umană. Se vorbeşte, în ultima vreme şi de o filosofie a 
acțiunii — care are legături directe cu praxiologia şi teoria 
acțiunii sociale. 

Toate aceste domenii ale filosofiei practice sunt servite 
ori de filosofi cu pregătire ştiinţifică într-un domeniu al acesteia, 
ori — mai degrabă -— de oameni de ştiinţă cu disponibilizări 
solide de factură filosofică. Situaţia este mai accentuat prezentă 
în domeniile de reflecţie epistemologică şi cu de abordare a 
logicii ştiinţei sau limbajului. 


Dintre domeniile ontologiei în care filosofia se întâlneşte 
cu domeniile ştiinţei, având soluții de interpretare de ordin 
metafizic pe temeiul achiziţiilor ştiinţei, amintim îndeosebi 
ontologia secundă — metafizica (sau teoria existenței ca 
existență, în accepțiunea lui Heidegger). În prelungirea unor date 
mai noi ale ştiinţei sunt dezbătute astăzi: problema determi- 
nismului, problema devenirii (concepută ca ireversibilitate), 
problema materialității şi infinității universului, spaţio-tem- 
poralitatea şi unitatea universului, aspecte noi controversate ale 
antropogenezei şi sociogenezei, idea de reflectare şi mecanis- 
mele mai adânci ale vieţii psihice, inclusiv cele ale limbajului şi 
comunicării. În aceeaşi măsură şi domeniile ontologiilor 

regionale comportă o abordare din perspectivă ştiinţifică (aport 
în această privinţă aducându-l atât anumite ştiinţe ale naturii, cât 
şi ştiinţele sociale şi umane). Dintre acestea menţionăm: teoria 
sistemului social, dialectica determinismului social şi problema 
libertăţii, conştiinţa socială şi sistemul de valori, condiția umană 
şi umanismul. Se poate conchide în această privință că între 
domeniile filosofiei teoretice şi cele ale filosofiei practice nu se 
pot stabili linii precise de demarcaţie. Ceea ce, operaţional 
privind problema, face ca despărţirea în teoretice şi practice a 
domeniilor filosofiei are mai mult valoare metodologică, practic 
ele fiind nedespărțite. 

Lucrul acesta este mult mai evident în abordarea unor 
probleme de epistemologie — în care logica şi matematica, dintre 
ştiinţe, au o inserție considerabilă (hotărâtoare pentru depistarea 
unor soluţii), din care reținem că epistemologia a devenit 
precumpănitor o ştiinţă — al cărei ghid metodologic este analiza 
logică. Desolidarizându-se treptat de ontologie, al cărei corp 
conceptual rămâne precumpănitor de domeniul ontologiei prime — 
al teoriei ființei ca ființă — pentru care ghidul metodologic 
principal rămâne preponderent de competență fenomenologică. 


Dintre conceptele ontologiei umanului, o abordare 
interdisciplinară (filosofico-ştiinţifică) o comportă îndeosebi 
conceptul de om. În disponibilitatea sa ontică primară, omul este 
obiect al unor domenii ştiinţifice dintre cele mai pronunţate 
(antropogeneza şi sociogeneza nu pot fi obiect de speculație 
ontologică). Dar, ca animal metafizic, ca individual deschis spre 
universal — deschidere în raport cu care se instituie condiţia sa 
specifică în univers —, omul este obiect de prezentare al 
ontologiei prime. De aceea, nu este suficientă precizarea pe care 
de regulă ştiinţa antropologică o operează, definind omul ca 

fiinţă conştientă de sine — rațională şi determinatoare de sine, 
apreciatoare, creatoare şi chiar ca ființă problematizatoare şi 
dramatică, inclusiv ca ființă liberă şi responsabilă. Nota 
fundamentală ce-i este specifică omului, în raport cu existenţa în 
raport cu care îi poate fi caracterizată şi esenţa sa specifică, este 
cea de ființă metafizatoare (aflată în deschidere luminatoare spre 
fiinţă — spre universal) — în raport cu această capacitate de 
transcendere i se poate caracteriza condiţia sa (umană). Cu alte 
cuvinte, omul nu poate fi înțeles în esenţa sa lăuntrică fără 
cuprinderea transcendentului în lumea lui — din perspectiva 
prezenţei căruia omul este o dualitate corp-suflet, o entitate 
existenţială care trăieşte deopotrivă material şi spiritual. 

Prin urmare, omul şi condiția sa specifică este, în ultimă 
instanță, un domeniu de preocupare ontologică, el este — după 
cum sugerează Heidegger — nu numai ființare (aici) ci şi ființă 
(semnificarea acestui termen ce i se conferă omului rezidă din 
faptul că modelul uman, ființa sa generică, sinele omului se 
situează dincolo — în transcendent) şi anume, una care se 
„deschide luminator” spre ființă — adică spre sinele său în 
universal. Tocmai pentru că metafizează (are capacitatea de a 
transcende cu gândirea neîngrădită de nici o limită — deci liberă — 
dincolo de prezentul nemijlocit), omul este el însuşi fiinţă liberă 
şi creatoare, rațională şi apreciatoare, dramatizând propria lui 
existență şi punându-și probleme din soluționarea cărora se 
realizează ca om autentic — trăieşte în umanitate. 

În aceiaşi termeni (ştiinţifico-ontologici) pot fi abordate 
în esențialitatea lor — după cum a sugerat Blaga — şi societatea, 
cultura şi istoria. Fără un îngrăşământ metafizic prealabil, 
ştiinţele despre aceste domenii ale socialului (deci, ale 
umanului) nu se pot constitui autentic, rămân doar la nivelul de 
cuprindere al unor domenii pozitive, descriptive, fără acces la 
esențe, necuprinzând în centricitatea lor explicativă omul şi 
condiția sa specifică, scăpându-le astfel esențialitatea. 

Aşadar, ştiinţa are nevoie vitală de filosofie (ştiinţele 
naturii, preponderent de epistemologie, iar ştiinţele socio-uma- 
ne, preponderent de ontologie), de unde rezultă implicit şi faptul 
că filosofiile practice (care se corelează şi în continuitate cu 
ştiinţele de profil) se întemeiază explicativ şi metodologic pe 
filosofiuile teoretice (ontologia şi epistemologia). 

3 


FILOSOFIA CA ATITUDINE ȘI STIL DE VIAŢĂ 


Inserţia valorilor filosofice în sistemele de valori, rea- 
lizată premergător, concomitent sau ulterior arhitecturării aces- 
tora, are un mare impact asupra conduitei oamenilor în rapor- 
turile dintre ei sau în raportul lor cu mediul lor de existență. 

În primul rând, trăirea acestor valori (îndeosebi a celor 
ontologice) le prilejuieşte oamenilor deprinderea de a se 
deschide conştient spre transcendent şi, ca urmare, de a năzui 
spre o anumită ordine, de a se exercita acțional şi existențial în 
moralitate şi civitate. Deprind, de asemenea, apetitul pentru 
simțul datoriei şi al responsabilității. Cu alte cuvinte, 
deschiderea oamenilor spre universal îi civilizează şi le insuflă 
nevoia de trăire comunitară şi de a se raporta conştient la viitor. 

În tot acest proces de civilizare, filosofia, mai bine zis 
reprezentările cu caracter filosofic asupra lumii, le mijloceşte 
oamenilor conştiinţa de cetățean, asimilarea şi manifestarea 
simțului cetăţii şi nevoia de cooperare acţională. În ultimă 
instanță, inserția valorilor filosofice în orizonturile de trăire 
axiologică le prilejuieşte oamenilor trecerea de la conştiinţa de 
sine individuală la conştiinţa de sine colectivă (grupală, 
comunitară şi, la limită, intercomunitară). 

În al doilea rând, în strânsă legătură cu nevoia tot mai 
resimțită de transcendent, deprinderea (sau asimilarea prin 
educaţie), pe cale mitică sau religioasă şi, cu timpul, laică a 
valorilor filosofice le inspiră oamenilor atitudinea (şi 

aptitudinea) de a se judeca pe ei înşişi, de a-şi înțelege locul şi 
rolul lor într-o lume în care viețuiesc, conştientizată sau nu ca 
aparținându-le, dar de care nu se pot desprinde. Se formează 
simţul datoriei şi al credinţei într-o tablă de valori a societăţii în 
care trăiesc, în centrul căreia se află (situează) valorile 
transcendente. Prin credința în asemenea valori se simt apărați 
(în condițiile desfăşurării unor cataclisme naturale şi sociale), li 
se induc germenii speranței şi gustul pentru realizare 
(individuală şi colectivă). Adică, prin mijlocirea deschiderii spre 
transcendent (conotat religios sau laic) se simt oameni autentici, 
trăiesc rațional în umanitate. 

În al treilea rând, o dată cu conceperea filosofică a lumii 
ŞI vieţii, trăiesc din ce în ce mai mult şi mai accentuat spiritual. 
Deprind nevoia de realizare prin trăire valorică superioară 
(morală şi estetică) — ceea ce îi propulsează şi spre o manifestare 
creativă, prin mijlocirea căreia se structurează regnul cultural al 
existenţei (condiţiei) lor umane. Societatea umană cuprinzând 
astfel şi cultivând vieţuirea culturală ca un gen specific uman de 
ființare. 

La rândul ei, trăirea culturală se înfăptuieşte prin truda 
oamenilor de a medita asupra lor înşişi şi de a crea valoric — 
ceea ce îi caracterizează ca gen sau specie desprinsă din lumea 
animală. Din acest simțământ al specificităţii se nasc aptitudinile 
oamenilor de a se deschide metafizic, de a descifra sensuri şi de 
a comunica simbolic. Între altele, pe această cale se explică 
deprinderea (capacitatea) lor de a se exprima prin zicători şi 
proverbe, prin aserţiuni saturate de înțelepciune şi pătrundere în 
esența lucrurilor. Chiar şi în legendele şi miturile din care se 
desprind concepții şi reprezentări religioase — în fabulația lor 
exprimată simbolic se cuprind gânduri cu caracter etic şi opțiuni 
estetice, învățături de viaţă şi îndemnuri la o trăire umană autentică. 

Pe această cale, în funcție de o experiență de trăire 
nemijlocită istoric sau prin medieri ale unor înrâuriri conştiente, 

se înrădăcinează forme superioare de cugetare, de exprimare 
valorică şi teleologică — ce stau la baza constituirii formelor 
conştiinţei sociale şi culturii. 

Este important de menţionat că deşi reprezentările cu 
caracter filosofic asupra lumii (îndeosebi cele de natură 
ontologică) sunt premergătoare constituirii formelor culturii — 
meditaţiile de ordin metafizic intervenind de timpuriu în 
mentalitățile şi convingerile oamenilor —, ele determinând 
elemente de trăire spirituală, filosofia ca formă distinctă a 
conştiinţei sociale şi culturii s-a constituit târziu, ulterior 
celorlalte forme, fiind de cele mai multe ori cuprinsă în țesătura 
acestora — cu precădere în substanța axiologică a moralei, 
mitului şi religiei — chiar şi în practicile magice. Gândul filosofic 
este anevoios de descifrat până şi în creația valorică 
contemporană — în artă, gândire politică sau juridică, în 
comportamentul intersubiectiv al oamenilor la nivel cotidian —, 
el (acest gând filosofic) nu apare spontan în mentalitatea 
oamenilor. Diferenţieri de ordin conceptual de factură distinct 
filosofică apar îndeosebi prin mijlociri educaţionale şi 
instrucționale şi mult mai rar se instituie pe baza simțului 
comun. 

Este de observat că filosofia este clasificată autonom mai 
ales în sistemele de valori specifice civilizației europene şi în 
cele care interferează cu acestea din cele două continente 
americane. În orizonturile culturale asiatice, filosofia — ca şi 
religiile — sunt cuprinse în reprezentări şi concepții morale, în 
alcătuirile valorice cu caracter artistic şi, preponderent, în 
mitologii sau în reflecții de natură mistică. 

În al patrulea rând, seturile valorice cu caracter filosofic, 
desprinse nemijlocit sau asimilate prin mijlocire educativă şi 
instructivă, influențează conduita cotidiană a oamenilor, le 
inspiră spirit de toleranţă şi de înţelegere în raporturile dintre ei, 
îi stimulează spre atitudini pesimiste sau optimiste în legătură cu 

soarta lor şi a comunităţilor în care trăiesc — natura pesimistă sau 
optimistă a acestor atitudini depinzând de tipologia sistemelor 
de gândire filosofică asimilate de-a lungul vieții. 

Se poate vorbi în acest sens şi de o anume trăire 
filosofică, definită printr-o doză mai puternică de înţelepciune şi 
respect în raporturile dintre oameni, printr-o mai accentuată 
stare de luciditate şi realism în fața vieţuirii individuale şi 
colective — din care se înrădăcinează o oarecare demnitate şi 
suveranitate. Este exemplară în această privinţă acceptarea 
jertfei de sine pentru comunitate a lui Socrate, atitudinea lui 
Giordano Bruno şi Galilei de jertfire şi umilire pentru adevăr. Şi, 
de ce nu, şi gestul suprem al lui Mircea Vulcănescu de a se jertfi 
pe sine pentru salvarea altuia, mai tânăr. 

Într-un fel, asimilarea valorilor filosofice personalizează 
individul şi chiar comunitatea, condiționează împăcarea cu sine 
şi cu soarta, îl pune pe om în situația de a nu şovăi în faţa unor 
dificultăți de viață, îl conduce la verticalitate existențială şi 
acțională. Marii filosofi şi înţelepţi ai popoarelor niciodată nu se 
abat de la crezurile lor, pentru aceasta acceptând orice privațiuni 
sau şicane. 

În al cincilea rând, opţiunea filosofică, implicită sau 
explicită, influenţează hotărâtor stilul de viață al oamenilor, 
tipologia civilizaţiilor şi identitatea axiologică a comunităților 
umane. Se observă, de pildă, că mentalităţile întemeiate pe o 
viziune raționalist-pozitivistă împing spre un comportament 
pragmatic exacerbat — benefic material-economic, dar uneori 
păgubitor spiritual şi moral. În timp ce mentalităţile înrădăcinate 
în reprezentări existenţialiste şi spiritualiste conduc spre 
conduite preponderent contemplative — benefice spiritual, dar 
păgubitoare  material-economic. Primele tipuri de trăiri 
civilizatorii decurg şi din viziuni transcendentiste (de tip 
occidental), iar cele de a doua factură decurg în mare măsură şi 
din viziuni filosofice imanentiste (de tip răsăritean). 

Este caracteristic nouă, românilor, faptul că civilizația 
noastră este de sinteză (cumpănă) între civilizațiile occidentale şi 
cele orientale — în care umanismul de sorginte raționalistă 
apuseană este îngemănat cu holismul de sorginte orientală —, în 
cultura noastră având circulație atât mentalitățile pragmatice, cât 
şi mentalitățile contemplativiste. De aceea, la noi simţul 
proprietăţii private este îngemănat cu simţul proprietății obşteşti, 
iar rezultatele strategiei realizării umane nu se măsoară doar 
cantitativ ci şi calitativ (având semnificaţie nu numai la nivelul 
de trai, ci mai ales, la nivelul modului de trai). Ne interesează în 
procesul revoluționar contemporan nu numai nivelul de venit pe 
cap de locuitor ci şi calitatea umană a trăirii individuale. 

Deosebirea dintre cele două tipuri de civilizație 
(occidentală şi răsăriteană) este de ordin stilistic. Este vorba de 
stil de trăire umană — nu numai individuală ci şi colectivă —, de 
stil de apreciere şi creație valorică. Rezultă, cred, a fi 
argumentată superioritatea stilului de viață românesc — ce nu se 
reduce exclusiv la stilurile de viețuire apusean sau răsăritean ci 
le îmbină în esenţialitatea lor pe amândouă. 

Socotim de avut în vedere o atare înțelegere a filosofării 
noastre — emanată dintr-o sinteză civilizatore —, faptul că ea este 
preponderent orientată imanentist şi monist (idealist sau 
materialist), ceea ce explică predilecția ei pentru o problematică 
ontologică şi mai puțin pentru o problematică epistemologică. 

Toate acestea vin în spiritul convingerii noastre că 
funcționează o strânsă interacțiune între opțiunea filosofică şi 
stilul cultural specific al unei civilizaţii şi, în prelungirea acestei 
stări de lucruri, că în specificitatea axiologică a trăirii unei 
comunităţi umane (îndeosebi etnice) interacționează stilul 
creaţiei şi aprecierii valorice, fapt ce contribuie hotărâtor la 
afirmarea identității axilogice şi psiho-spirituale de tip comunitar. 

O asemenea interacțiune între filosofie şi stil de vieţuire 
se manifestă activ şi la nivel individual. De obicei, această 

influențare se exercită din cultura minoră, din substraturi 
primare de înțelegere şi reprezentare asupra lumii pe care 
experiența de viață le conferă individului, prin mijlocirea 
mediului său de existenţă reflectat în seturile valorice încifrate în 
folclor, în vorbele de duh, în proverbele şi miturile cu care 
individul în formare intră în contact. Astfel încât, din copilărie, 
individul asimilează o anumită „filosofie” de viaţă specifică 
comunităţii în care trăieşte, transformând-o în „filosofie” de 
trăire proprie. Aceasta i se induce nu atât prin mijlociri 
educaţionale laice (prin învăţarea filosofiei în şcoală), ci mai 
ales prin mijlocirea educaţiei religioase — din cuprinsul căreia 
răzbat atitudini, opțiuni valorice, credinţe şi năzuințe de realizare 
atât de nivel comunitar, cât şi individual. 

De cele mai multe ori, managerii organizaţionali ai 
societăţii nu realizează cauzalitatea unor atitudini ale oamenilor 
față de muncă, faţă de structurile organizaționale, față de stat, 
față de vicisitudinile naturale şi sociale, față de propria lor 
condiție materială şi spirituală de viață. Neînţelegându-le stilul 
de vieţuire emanat din specificul opţiunilor valorice de tip 
comunitar, nu le pot oferi oamenilor o strategie optimă de 
realizare. Năzuind adesea spre tipuri de realizare exterioare (vor 
să-i facă pe români — ca trăire — germani, englezi, americani — 
orice altceva decât ei înşişi). În loc să elaboreze modele 
specifice de dezvoltare economico-socială, se străduiesc să 
apeleze la alte modele străine. Şi, evident că se munceşte 
organizațional în zadar, iar românul rămâne permanent în 
neimplicare, trăieşte într-o limită artificială. De pe aceste poziții 
sunt suspectate de  viciere ideologică patriotismul şi 
naționalismul şi se facilitează înstrăinarea românului de sine, de 
naţia sa, de istoria şi pământul patriei. În acest climat, de felul 
său alienant, acționează în voie elemente alogene şi indivizi 
înregimentaţi unor mentalități dacă nu chiar ideologii străine. 

Prin urmare, cunoaşterea specificului identităţii axio- 
logice la nivel comunitar, care decurge din specificitatea 
tipologiei civilizației comunităţii (materiale şi spirituale), repre- 
zintă o condiţie preliminară a oricărei strategii a dezvoltării de 
nivel macrosocial. O componentă a acestei clarviziuni strategice 
fiind şi implementarea unei educaţii filosofice, la fel de 
importantă ca şi cea religioasă — în toate compartimentele 
educaţionale, nu numai la nivel şcolar ci şi extraşcolar. O 
educaţie realizată, însă, nu numai explicit, ci mai ales implicit. 

Dată fiind prezența gândului şi simţirii filosofice în 
concepția oamenilor despre lume şi viață (respectiv despre 
modul lor de trăire ca oameni), este în firea lucrurilor ca 
filosofia să fie o componentă primară a comportamentului lor în 
relație cu exterioritatea şi interioritatea. Omul meditează, 
analizează cauzal şi condițional lucrurile cu care intră în contact 
şi faptele pe care le întreprinde. Cum s-ar spune, practică o 
anumită înțelepciune în orice relaţie cu obiectivitatea. Se pune 
însă problema: cum îşi explică omul o asemenea realitate sau 
făptuire: corect sau incorect, în perspectiva realizării de sine sau 
în defavoarea acestei realizări, în dependenţă de interesele 
comunitare sau dincolo de acestea. Cu alte cuvinte, ce sens dă 
actelor sale cognitive şi practice. Astfel spus, ce efecte au pentru 
el şi comunitate actele sale, pentru că acestea sunt exercitate 
conştient din libertate, dar şi din necesitate. 

De aceea, comunitatea este interesată de opțiunea 
filosofică a membrilor săi în consens cu interesele ei majore sau 
potrivnice acestora, în relație cu interesele individului de 
realizare şi personalizare convergente  colectivităţii sau 
divergente acesteia şi lui însuşi. Sub acest aspect, capătă valoare 
comunitară nevoia de educaţie filosofică, de influențare a 
modului de „filosofare” a membrilor comunităţii, de opţiune 
valorică a acestora în această privință. 

În lumina acestei nevoi, sunt de neexplicat lipsa de 
interes pentru educație filosofică, dezinteresul față de modul 
cum filosofează oamenii, ce ideal de viață au. Adică, cum se 
personalizează individul şi ce stil de viață adoptă, ce nivel de 
responsabilitate manifestă el în raport cu istoria comunității. 

4 


FILOSOFIA ŞI ŞTIINŢA 


Problematica ridicată de această relație este mult 
dezbătută atât de filosofi, cât şi de oameni de ştiinţă. Nu ne 
propunem să relevăm sau să clarificăm punctele de vedere 
avansate în această privință. Cel mult le avem în vedere implicit 
în intervenția de față, reținând unele concluzii ce s-au desprins 
pe parcursul dezbaterii de-a lungul secolului al XX-lea. Şi 
anume: demersurile filosofice funcționează ca prezumţii ale 
demersurilor ştiinţei, deschid căi de formulare a unor propoziții 
nomologice cu caracter explicativ; demersurile ştiinţei oferă 
materialul referenţial al unor explicări metateoretice cu caracter 
filosofic — achiziţiile mai noi ale ştiinţei prilejuind proble- 
matizări filosofice de mare adâncime sau confirmarea unor 
intuiții filosofice anterioare; domeniile filosofice oferă ştiinţei 
ghidări metodologice generale, iar cele ştiinţifice stimulează 
perfecționarea metodologică cu caracter filosofic. 

Cu tot ansamblul de interacțiuni între filosofie şi ştiinţă, 
ele rămân modalități distincte şi autonome de discurs asupra 
existenței — concepută în sens larg (ca totalitate a universului). 
Astfel încât, din perspectivă reflexivă şi constructiv-ideatică 
ştiinţa aspiră cel mult spre o imagine de ansamblu de tip 
Weltbild asupra lumii, în timp ce filosofia se înscrie în aria 
comprehensivă a Weltanschauung-ului. De unde decurge sub 
aspect metodologic o deosebire de obiect şi problematică între 
concepția ştiinţifică şi concepția filosofică despre lume. 

O atare deosebire dintre cele două tipuri de concepții cu 
caracter totalizator nu este totdeauna înțeleasă nici de filosofi, nici 
de oamenii de ştiinţă. O dovedesc atât filosofii angajați în 
construcții filosofice pozitivist-analitice, pe de o parte, cât şi 
filosofii cantonaţi în rezolvări spiritualiste ale unor probleme 
cardinale ale filosofiei, pe de altă parte, — unele categorii de 
gânditori neînțelegând relația dintre Weltbild şi Weltanschauung. 

Pentru o clarificare în această privință, sugerăm câteva 
puncte de vedere în dezbaterile metafizice şi metateoretice 
actuale, prezentate sub forma unor succinte precizări — cu 
precădere de ordin metodologic: 

— Mai întâi, orice explicaţie ştiinţifică, mai ales din 
domeniul ştiinţelor formale, are în substratul ei primar 
constitutiv o prezumție filosofică ce ţine de paradigma 
cunoaşterii din epocă şi de stilul de asertare impus în epocă. La 
urma urmelor, de exemplu, stilul axiomatic de construcție 
teoretic-nomologică contemporan nu este esențialmente deosebit 
de postularea clasică, folosită şi în construcţia ontologică de 
tradiție pe care o practică şi stilul fenomenologic de gândire 
modernă sau contemporană. 

Asemănător stau lucrurile şi în modalităţile actuale de 
demers inductiv sau deductiv în ştiinţă. La urma urmelor, nu 
există o deosebire de stil de judecare rațională între definițiile 
ostensive practicate în ştiinţa contemporană şi procedeele de 
asertare apriori practicate în filosofie. Procedee care, în unele 
privinţe, au stimulat constituirea metodei fenomenologice. 

— În al doilea rând, dacă ştiinţele naturii — în anumite 
limite — se pot dispensa de propoziţiile ontologic-antropologice, 
ştiinţele sociale şi umane n-au cum să se dispenseze de acestea. 
Mai ales că astfel de ştiinţe operează în sfera psihologicului, 
axiologicului şi teleologicului — ceea ce face a le fi 
indispensabile propozițiile cu caracter metafizic. 

De aceea, totdeauna ştiinţa istoriei este călăuzită de o 
filosofie a istoriei sau ştiinţa socială de o filosofie socială, ştiinţa 
despre om de o ontologie a umanului. Dacă privim atent 
lucrurile, şi ştiinţele naturii au o încărcătură metafizică şi, 
uneori, inclusiv ontologică — evidentă în ştiinţele generale 
despre univers (cosmologice) — oamenilor de ştiinţă fiindu-le 
foarte dificil să renunţe la o viziune antropică asupra universului 
sau a uneia fideistă. 

— În al treilea rând, tot mai repetat, începând din deceniul 
al şaptelea al secolului trecut, se face apel la corelarea 
demersurilor nomologice cu cele teleologice în ştiinţa 
contemporană — cel puțin în ştiinţele istorice şi socio-umane —, 
ceea ce ar implica o apropiere (dacă nu sinteză) între feno- 
menologie şi analitică. O asemenea nevoie de sinteză o solicită 
gânditorii analişti din a doua generație (von Wright), 
neospiritualişti sau reprezentanții hermeneuticii contemporane 
(Paul Ricoeur). 

Se pare în această privință că, din punct de vedere 
metodologic, cea mai potrivită soluţie de ghidare a demersurilor 
cu caracter metodologic este dialectica — stimulatoare deopotrivă 
de deschideri analitic-nomologice şi de deschideri hermeneutic- 
fenomenologice. Toate acestea fiind, la rândul lor, metodologii 
filosofice sau generatoare de implicări filosofice. 

În al patrulea rând, din ce în ce, într-o tot mai mare 
măsură, omul devine centrul principal de interes în demersurile 
ştiinţei. Stare de fapt acut reclamată de dezechilibrele ecologice 
accentuate ce caracterizează sub aspectul consecinţelor ştiinţa şi 
tehnologia contemporană. Neutralismul ştiinţei clasice se pare că 
apune, iar reflecțiile cu caracter responsabil asupra omului şi 
condiției umane devin prioritare şi prealabile oricărei cercetări 
cu caracter operațional. 

Ceea ce semnifică nevoia de educație filosofică înainte 
sau concomitent cu educaţia şi instrucția ştiinţifică. Am putea 

parafraza pe Andre Marlaux în această privință, apreciind că 
pentru omenirea contemporană secolul al XXI-lea va fi 
necesarmente un secol al filosofiei despre om şi condiția sa 
umană, în absenţa acesteia ştiinţa devenind inutilă, iar omul nu 
va mai fi deloc. 

— În fine, în al cincilea rând, solidarizându-se accentuat 
cu neutralismul pozitivităţii, ştiinţa se deschide aproape radical 
spre antiumanism. Se poate afirma că, în actuala etapă a 
procesului istoric, dualitatea contradictorie ştiinţă — umanism a 
devenit caducă. La fel şi dualitatea ştiinţă pozitivă — ştiinţă 
socio-umană. S-a produs aproape generalizat pozitivarea 
demersurilor practicate în domeniul socio-umanului în a doua 
jumătate a secolului al XX-lea şi se produce umanizarea 
ştiinţelor din domeniile formal şi a celor cu caracter tehnologic 
sau explicativ asupra naturii, acum şi în perspectiva desfăşurării 
secolului al XXI-lea. Umanizare care constă în apropierea de om 
şi ghidarea demersurilor ştiinţei de către nevoile realizării umane 
şi tot aşa de accentuat ale continuității existenţiale şi, deopotrivă, 
ale înnoirii umane. Un astfel de comandament este sui-generis 
de substanţiere filosofică sau, în orice caz, este de resortul 
rostului omului în universul în care locuieşte. 


Constatăm că avertismentul de mai sus, inspirat de 
Malraux, nu este luat în seamă de strategiile politice actuale în 
domeniile învățământului şi educației — supraîncărcate de 
pragmatism debusolant axiologic. Se fac încă disocieri mecanice 
între cultura ştiinţifică şi cultura filosofică — filosofia şi ştiinţa 
socio-umană fiind reprezentante minor în învățământul liceal şi 
practic omise din ariile curriculare ale învăţământului 
universitar. Pregătirea pentru o trăire filosofică rezumându-se la 
o inserție valorică venită accidental din cultura minoră, valorile 
de substanţiere filosofică fiind induse din afara procesului de 

învăţământ şi, cel mai adesea, dacă sunt prezente, sunt 
impregnate de înţelesuri religioase, mitice şi chiar mistice. 

O asemenea stare de fapt constituie o dovadă — dacă mai 
este nevoie de precizat — a lipsei de înţelegere a nevoilor omului 
contemporan de către reprezentanţii manageriatului strategiilor 
actuale ale dezvoltării, în care educația umanistă ar trebui situată 
la înălțimea cuvenită. Nu se înţelege suficient că umanismul 
practic isvorăşte dintr-unul teoretic, iar aceasta din urmă nu se 
susține fără o întemeiere filosofică adecvată. 

În aceste coordonate, socotim necesară de înţeles nevoia 
de filosofie în strategiile actuale ale dezvoltării şi implicit, în 
dinamica raporturilor actuale dintre ştiinţă şi filosofie şi, mai pe 
larg, dintre raţionalism şi umanism. 

FILOSOFIA ŞI CULTURA 


Faptul că filosofia este forma fundamentală a culturii şi, 
respectiv, că valorile ei au aşezare centrică în sistemele de valori 
este bine ştiut. La fel de bine înțeleasă este şi situarea conştiinţei 
filosofice în centrul şi la temeiul celorlalte forme ale conştiinţei 
sociale, având un aport hotărâtor în procesul conştientizării de 
sine colective a omului. În această privinţă, demersul filosofic 
ontologic condiționează şi precede desfăşurarea celorlalte 
domenii cognitive şi reflexive ale gândirii umane. Pentru că, 
acest demers (ontologic) prilejuieşte instituirea omului în 
condiția sa, îi deschide perspectiva de a se distinge ca ființă 
metafizatoare de celelalte ființări obiective care structurează 
universul. Trecerea de la preom la om, de la animalitate la 
umanitate este condiționată de deschiderea omului, prin gândire, 
dinspre individual spre universal, viețuirea lui fiind marcată 
esenţial de o trăire spirituală, iar mediul său de existență 
caracterizat în esențialitatea sa printr-o dimensionare valorică. 

Aşadar, fără deschiderea spre transcendent şi, respectiv, în 
lipsa unor condiţii de trăire spirituală, omul nu depăşeşte stadiul 
său primar de animalitate, rămâne exclusiv o instanță ontică, 
similară celorlalte viețuitoare care populează universul material. 
„Deschiderea ochilor spre cer” (după cum se exprima Mircea 
Florian) îl propulsează pe preomul natural în direcția aşezării lui 
în univers ca om social. Este de înțeles că operația transcenderii 
din individual în universal (deschidere care se produce pe 

diferite căi: religioasă, mitică sau laică) este — după cum se 
constată — o activitate filosofică a gândirii umane în care omul 
potenţial (din natură), ridicând ochii spre cer, plăsmuieşte o 
lume de dincolo de el, prin funcționarea căreia ca temei (reper 
axiologic) se instituie ca om real în ordinea existenţei, 
apreciindu-se şi diferențiindu-se pe sine ca subiect şi agent de 
lumea obiectivă a naturii — din care face parte ca geneză. 
Reflecția ontologică (filosofică, de fapt), preponderent religioasă 
dar nu de puţine ori şi laică, îl umanizează deci pe preom 
(fiinţare naturală) şi îi potenţează trecerea lui în condiția sa 
specifică de om (fiinţă culturală) — respectiv, îl propulsează spre 
o trecere de la o trăire exclusiv materială, la o trăire 
preponderent spirituală. 

Ajuns în starea sa existențială specifică (după o prealabilă 
reflecţie filosofică — proiectarea ontologică fiind prima şi cea 
mai specifică), omul îşi exercită gândirea printr-o diversitate de 
alte modalități cognitive şi reflexive de sine: morală, juridică, 
estetică şi, în cele din urmă, din nevoia de adevăr despovărat de 
subiectivitate, se angajează şi în desfăşurarea unor demersuri 
ştiinţifice. Toate aceste deschideri reflexive şi cognitive nu sunt 
exercitate accidental sau din curiozitate, ele au rostul de a-i 
potența omului o eficienţă sporită în activitatea lui practică de 
realizare de sine. Desigur, aceste genuri reflexive şi cognitive nu 
s-au constituit dintr-o dată şi integral diferenţiate. Aşa se face că 
multă vreme (uneori şi astăzi) demersurile filosofice le cuprind 
pe toate sau măcar pe unele dintre ele — mai ales pe cele cu 
caracter reflexiv şi mai puțin pe cele cu caracter cognitiv. 
Întrucât demersurile reflexive au un caracter subiectiv mai 
pronunţat (omul reflectă realitatea din perspectiva măsurii sale, 
al situării sale în centrul asertării asupra obiectului), în timp ce 
demersurile cognitive aspiră la obiectivitate (prin mijlocirea lor 
omul ținteşte adevărul despre realitate — cât mai accentuat 
despovărat de subiectivitate). 

Din această cauză, arta şi morala, într-o anumită măsură şi 
explicaţiile de ordin politic şi juridic, decurg nemijlocit din 
reflecții cu caracter metafizic (care nu se disociază de subiecti- 
vitate), sunt prelungiri ale acestora din generalitate în particu- 
laritate. Din acest punct de vedere, explicaţiile şi modalitățile 
religioase sunt, prin esenţa lor, cel mai accentuat structurate 
metafizic, având în vedere că transcendentul şi relațiile dintre 
imanent şi transcendent sunt, prin specificul lor, reflecții de 
factură filosofică — purtând amprenta subiectivităţii (la nivel mai 
ales comunitar), stare de fapt pentru care se deosebesc de demer- 
surile şi explicațiile ştiinţifice care, pe cât posibil, elimină 
subiectivitatea. 

Cu toate că ştiinţa se desolidarizează de subiectivitate, 
unele demersuri ale ei având o mai pronunțată deschidere 
metafizică nu se pot integral dispensa de inserții subiective. Ne 
referim îndeosebi la ştiinţele socio-umane şi la acele ştiinţe care 
se constituie expres în prelungirea unor propoziții metafizice. 
Cum sunt: etica, estetica şi chiar dreptul şi politologia. 

Aşadar, diferenţierea dintre diferitele forme ale conştiinţei 
sociale, atât sub aspect cognitiv, cât mai ales reflexiv, nu este 
chiar radicală şi nici discriminatorie. Pentru că, oricât de 
obiectivă ar fi conştiinţa (şi chiar cunoaşterea) ea nu se poate 
izola total de subiectivitate. Una din cauzele acestei relativități a 
diferențierilor se explică şi prin faptul că majoritatea propo- 
zițiilor ştiinţei (îndeosebi ale ştiinţelor socio-umane) au un 
suport (o bază) metafizică sau o finalitate metafizică. 

Chiar şi sub aspectul conceptual mai general, concepţiile 
cu care operează demersurile reflexive şi cognitive ale diferitelor 
forme ale conştiinţei sociale nu se deosebesc (diferențiază) 
radical. Din acest punct de vedere, concepţia filosofică despre 
lume are puncte de contact cu cea religioasă (deosebirea 
constând doar dintr-o interpretare, conotare, diferită a 
termenului de lume, respectiv a celui de transcendent şi din 

abordarea diferențiată a raportului dintre transcendent şi 
imanent). De asemenea, concepția filosofică şi concepția 
ştiinţifică despre univers ajung să coincidă (ambele fiind 
marcate de un efort de desubiectivare a explicațiilor cu care 
operează). De altfel, în această privinţă, filosofia se serveşte de 
eforturile cognitive ale ştiinţei şi, în general, de modalităţile 
reflexive ale altor forme ale conştiinţei sociale şi culturii. 
Deosebirea dintre conceptul filosofic de lume şi cel al ştiinţei 
constă doar în faptul că ştiinţa operează cu o viziune de tip 
weltbild, iar filosofia cu una de tip weltanschauung —, filosofia 
nu exclude viziunea ştiinţifică, dar nu se reduce la aceasta. 

Din surprinderea acestor corelaţii dintre filosofie şi 
celelalte forme ale culturii (morala, arta, gândirea politică, 
gândirea juridică, ştiinţa şi religia — şi chiar mitul şi procedeele 
mistice de concepere a lumii) se induce ideea că valorile 
filosofice au o funcţie centrică şi sunt fundamentale în sistemele 
de valori, ele contribuind hotărâtor la constituirea identității unei 
culturi, a profilului psiho-spiritual al popoarelor, la configurarea 
tipului de raționalitate specific civilizaţiilor, a stilului de trăire, 
creaţie şi apreciere umană. 


De cele mai multe ori, în abordarea raporturilor dintre 
valorile filosofice şi celelalte seturi valorice se are în vedere 
numai planul cognitiv şi, într-o mai mică măsură, cel reflexiv. 
Trebuie însă remarcat că mult mai complex şi penetrant este 
planul trăirii morale şi spirituale. Din acest punct de vedere, este 
de menţionat faptul că o mai accentuată contemplativitate 
generează o anumită detaşare atitudinală şi acțională, grade 
superioare de speranță de realizare, concepții mai accentuat 
iraționale despre viaţă, o mai mare siguranță şi încredere în 
eforturile proprii, dar şi mai puțină luciditate — ceea ce îi face pe 

oameni să încline spre reflectări şi conceptualizări filosofice mai 
accentuat spiritualiste şi existențialiste. 

În schimb, cei înclinați spre pozitivism şi pragmatism 
manifestă neîncredere faţă de realitățile vieții, trăiesc într-un 
climat de lipsă de speranță, au convingeri raționaliste despre 
viață care-i pune în situaţii de incertitudine, manifestând 
luciditate față de cerințele practicii. Atitudinea lor față de viață 
este realistă şi au părerea că numai implicarea acțională 
nemijlocită le asigură eficienţa. În acest sens, le displace 
iraționalitatea, raportându-se mai ales măsurat şi determinat la 
starea lor de fapt. 

În această perspectivă se explică apetenţa europenilor 
vestici şi nordici spre pozitivism şi pragmatism, precum şi 
deschiderea europenilor estici şi sudici pentru existențialism şi 
spiritualism. În acelaşi fel ne apare şi opțiunea catolică (deschisă 
spre raţionalism) a creştinilor apuseni şi opțiunea ortodoxă 
(deschisă spre iraționalism) a creştinilor răsăriteni. De aceea, 
primii sunt mai controversaţi şi nemulțumiți existențial, 
respectiv mai activi, iar ceilalți sunt apatici şi mulțumiți 
existențial, mai pasivi în atitudinea lor față de viaţă, de mersul 
istoriei. Se explică, astfel, şi de ce apusenii sunt mai atraşi de 
concepții ştiinţifice despre lume şi viaţă, în timp ce răsăritenii 
sunt mai apropiaţi de (le sunt mai la îndemână) concepțiile 
filosofice — la propriu mai accentuat înclinate spre antropo- 
logism şi psihologism. 

Aceste deosebiri de opţiune valorică diferită la o categorie 
sau alta de europeni, evidenţiază influenţele dintre adeziunile 
filosofice şi cele ale trăirii psiho-spirituale a oamenilor, faptul că 
sistemele de valori se diferențiază mai ales prin natura 
conţinuturilor lor valorice de factură filosofică — ce au înrâurire 
directă asupra caracterului civilizațiilor, asupra modurilor de 
viață ale oamenilor dintr-o civilizaţie sau alta. 

Desigur, este greu de optat pentru o soluţie sau alta de 
meditare filosofică şi, respectiv, pentru o atitudine de viață sau 
alta — fiecare prezentând avantajele şi limitele ei. Dacă în secolul 
al XX-lea a dominat opțiunea civilizatorie occidentală de tip 
umanist (pragmatică şi pozitivistă), în deceniul din urmă şi 
accentuat la începutul secolului al XXI-lea au mai multă 
aderenţă seturile civilizatorii răsăritene de tip holist (marcate de 
contemplativism şi probabilism), sau, mai bine zis, aceste din 
urmă opţiuni valorice sunt tot mai mult concepute ca 
avantajoase uman. 

În ceea ce ne priveşte pe noi, românii, avem avantajul că ne 
situăm într-o civilizație de sinteză între umanism şi holism, între 
raționalism şi contemplativism — ceea ce ne pune în situaţia de a 
nu cădea în reducționism axiologic sau a ne aventura după 
modă. 

Poate şi pe acest temei se explică faptul că românii nu intră 
în panică în etapele de tranziţie şi nu dezarmează axiologic în 
condițiile unei epoci de revoluționarism axiologic cum este cea 
pe care o parcurgem — suntem, din acest punct de vedere, o 
punte de legătură între est şi vest (nu numai de natură geografică 
ci şi axiologică), pe care nu o pot evita nici unii nici alții în 
drumul comun de realizare paradigmatică de ordin cultural şi de 
natură civilizatorie. 

În acest interval de reaşezare valorică la nivel global, creşte 
interesul în răsărit pentru orientările filosofice de factură logi- 
co-epistemologică ale spaţiului anglo-saxon şi pentru orientările 
existențialist-antropologice şi spiritualiste din aria spațiului 
mediteranean şi răsăritean. De aici izvorând şi interesul crescând 
pentru ontologie şi metafizică, în general, în apus şi interesul 
pentru epistemologie şi filosofia limbajului, în răsărit. Pe această 
linie se pune acum şi problema unei sinteze între raționalism şi 
umanism — în care omul este valoare centrică, omul socializat şi 
integrat social şi nu omul izolat, descurajat social şi istoric ca în 

etapele trecute ale istoriei europene a umanismului (chiar şi în 
secolul al XX-lea). 

Deosebiri de viziune filosofică, cu repercutări asupra 
întregului sistem de valori, au înflorit şi în raport cu caracterul 
urban sau rural al unor civilizaţii, care caracter (dual) nu s-a 
estompat în procesul urbanizării şi industrializării zonelor rurale. 
Pentru că trăirea rurală este proprie nu numai categoriilor 
ocupaţionale ale populaţiei din mediul rural, ci şi climatului 
spiritual de tradiţie specific regiunilor urbane, însă determinat de 
specificul mediului natural de existență. Care se exprimă 
printr-o anume atitudine față de viaţă, printr-o anume men- 
talitate oglindită în creația culturală minoră, în care se 
înrădăcinează cea majoră. Cel mai potrivit se exprimă atitudinea 
şi viziunea filosofică în speciile creaţiei valorice minore (în 
folclor, în literatura populară, în arta populară, în diversitatea 
modalităților de amenajare estetică a mediului de existenţă, în 
moravuri şi cutume, în modalități de receptare cosmică şi 
sociologică. Poate cel mai potrivit domeniu de expresie cu 
caracter filosofic se dovedeşte a fi cel al proverbelor şi vorbelor 
de duh, exprimat printr-o serie de literaturizări epice şi lirice 
(balade, poveşti, naraţiuni ale unor evenimente istorice intrate în 
legendă), printr-o diversitate de creaţii mitice de o bogată 
exprimare simbolică. Miturile esenţiale ale românilor — 
caracterizate exemplar de George Călinescu — nu sunt altceva 
decât tezaurizări ale unor experienţe de viaţă de nivel comunitar, 
ale unor convingeri şi atitudini cu profundă încărcătură 
filosofică. Mitul Mioriţei, de pildă, exprimă o mentalitate 
filosofică cu caracter cosmologic, o atitudine morală specifică, 
un mod cu totul aparte de interpretare a morţii ca trecere în alt 
orizont (ontologic) de trăire, trecere petrecută de român cu 
seninătate şi încredere în destinul său. Asemănător se pot 
formula aprecieri cu caracter existențial şi în ce priveşte mitul 

jertfei pentru creație, exemplar tradus epic în Legenda 
meşterului Manole. 

Prin urmare, creația valorică minoră generează modalități 
de exprimare culturală la nivel major ce afirmă specificul — după 
cum se exprima Blaga — matricii stilistice a unei comunități 
etnice, tipul de raționalitate al acesteia. În această perspectivă, 
creațiile artistice majore din cultura română, cum ar fi Coloana 
infinită a lui Brâncuşi, Balada lui Ciprian Porumbescu, rapsodiile 
lui George Enescu, „Luceafărul” lui Mihai Eminescu, picturile 
lui Nicolae Grigorescu exprimă cel mai potrivit filosofia în 
haină artistică, stilul specific de vieţuire al românilor, atitudinea 
lor existențială, modul lor specific de receptare a liniilor majore 
ale destinului, de înfrățire cu cosmosul, de acomodare exemplară 
cu peisajul circumscris arealului capato-danubiano-pontic. 

Vâslind cu lotca prin miraculoasa Deltă a Dunării, 
escaladând piscurile munţilor Carpaţi, drumețind pe meleagurile 
Bucovinei sau luând la pas țărmurile de vest la Mării Negre, 
parcurgând pe îndelete zonele colinare ale Ţării Româneşti, 
podişul Transilvaniei şi depresiunile sau luncile Moldovei, 
Câmpia Dunării sau arealul prăfuit, dar sclipitor în cuprindere 
arheologică al Dobrogei, vizitând Muzeul Satului din Bucureşti 
sau muzeul mediului rural din marginea Sibiului, şi, nu mai 
puţin, audiind un concert de muzică populară sau chiar clasică 
de inspirație populară, nu în ultimă instanță şi vizualizarea la 
sursă a stilurilor arhitectonice şi urbaniste ale configurării satelor 
şi oraşelor târguri din provinciile istorice româneşti, poți să 
desprinzi semnificațiile concepției despre lume şi viață a 
românilor, filosofia lor existențială şi acțională, strâns legată de 
modalitățile în care ei percep şi preconizează strategiile proprii 
de realizare (materială, spirituală, morală şi estetică). Precum şi 
felul în care ei concep convieţuirea cu alte popoare, cu alte 
comunităţi etnice în hotarele aceleiaşi patrii şi, nu în cele din 
urmă, modul lor specific de raportare la trecut şi viitor. 

Asemănător stau lucrurile în efortul de înţelegere a 
specificului trăirii şi creaţiei valorice a oricăror altor popoare. 
Astfel încât, se poate afirma că, după felul cum filosofează 
asupra existenţei şi destinului său, un popor viețuieşte 
nemijlocit, visează şi acționează, îşi conştientizează şi militează 
pentru împlinirea propriei condiţii. 

O asemenea conexiune filosofico-existenţială funcționează 
şi la nivel individual, fiecare membru al comunităţii vibrând 
puternic în momentele de cumpănă existențială ale neamului 
său, mai ales cu prilejul celor cu o puternică rezonanţă istorică. 
Ceea ce conduce, încă odată, la legitimarea adevărului că 
filosofarea şi filosofia stau la baza sistemelor de valori, se exercită 
ca premisă majoră în adoptarea celorlalte seturi valorice ale 
culturii şi civilizației, cu efect normativ şi imperativ asupra trăirii 
psiho-spirituale de nivel individual şi comunitar a oamenilor. 


Poziționarea centrică a valorilor filosofice în sistemele de 
ansamblu ale valorilor unei culturi se reflectă şi în procesul de 
personalizare  psiho-spirituală a comunităților umane — 
personalizare care se repercutează şi asupra modului de viețuire 
şi acţiune al oamenilor —, definindu-le acestora trăsăturile de 
caracter, modalitățile specifice de manifestare în raporturile 
inter-umane, inclusiv în cele de natură inter-comunitară. O 
anume filosofie de viaţă au românii sau germanii, slavii sau 
latinii, creştinii sau musulmanii, europenii sau asiaticii şi, 
respectiv, africanii sau americanii. Diferențierile de factură 
filosofică (mai ales ontologică) se exprimă nemijlocit în 
diferenţierile de opţiune cultică (religioasă). Stare de lucruri 
evidenţiată activ în ultima vreme, de care strategii actuali ai 
proceselor dezvoltării nu ţin seama, antrenându-se cu o totală 
neînțelegere în adâncirea unor conflicte între civilizații (care, de 

fapt, sunt stări tensionale între culturi şi, la urma urmelor, 
deosebiri de concepere filosofică a lumii şi vieții, generatoare de 
ideologii contradictorii privind semnificarea şi modalitățile de 
realizare umană). 

Deosebirile dintre concepţiile cultice (religioase) nu sunt 
altceva decât deosebiri între mentalități de proiectare ontologică, 
de semnificare a rolului sacrului în conduita umană — religiile 
fiind ele însele moduri de exprimare ale metafizicii care practică 
transcenderea. Între altele, este ştiut în această privinţă că aşa- 
numitele „religii orientale” sunt, de fapt, doctrine filosofice şi 
etice, uneori cu caracter laic (budismul, confucianismul). În 
particular, şi islamismul este o religie monoteistă în care 
opțiunile filosofico-ideologice sunt total diferite de cele ale 
creştinismului (spiritul holist este mult mai pronunțat în 
mentalităţile islamice, uneori manifestate excesiv, ceea ce îl face 
pe musulman să încline spre acțiuni şi opțiuni valorice cu 
caracter radical antiumanist (dacă privim umanismul din 
perspectiva europeană) — fapt ce situează, într-adevăr, 
islamismul la antipodul creştinismului. Astfel încât, în islamism, 
se ajunge la subordonarea totală a individului faţă de comunitate 
— la un asemenea nivel încât sacrificiul individual faţă de 
comunitate, împins până la jertfirea de sine pentru exercitarea 
unor acțiuni socotite a fi de interes comunitar, apare 
musulmanului ca o înaltă virtute, apreciată exemplar de 
divinitate (Alah). Deşi o astfel de acţiune nu are nici o relevanță 
umanistă pentru creştinul european ci, dimpotrivă, este acuzată 
de un antiumanism radical. Din rațiuni islamice extremiste sunt 
ridicate la nivel de valoare supremă violența şi teroarea — 
exercitate în disprețul celor mai de seamă prescripții democratice: 
ale dreptului de viaţă şi de opinie al oamenilor, de conviețuire 
etnică şi respect pentru alte modalități de instituire axiologică. 
Ceea ce europenii apreciază ca acţiuni teroriste sunt apreciate de 

unele cercuri islamice extremiste ca dovezi de virtute şi de simţ 
comunitar, dovezi de credință şi de acțiune eroică. 

În realitate, avem de a face cu un conflict intre culturi (şi 
civilizații), cu acțiuni intervenţioniste ale unora sau altora din 
statele sau națiunile beligerante, uneori purtate în numele luptei 
pentru o nouă ordine internațională — prezentată ideologic ca 
expresie a nevoii actuale de democratism, dar, în fapt, generată 
de motivații economice şi politice lesne de întrevăzut. De 
menţionat că rezolvarea prin forța armelor a acestor conflicte 
între civilizaţii, indiferent de motivaţia lor, poate avea 
consecinţe incalculabile în viitorul nu prea îndepărtat. 

De aceea, cunoaşterea liniamentelor de bază ale opțiunilor 
ontologice primare ale comunităților umane (de fapt, concepții şi 
atitudini filosofice de viaţă) este o necesitate pentru înţelegerea 
configurațiilor culturale ale respectivelor comunități şi, în 
consecință, priceperea specificului civilizaţiilor practicate de 
acestea este condiția preliminară de bază a întemeierii unor 
strategii eficiente (cu adevărat democratice şi umaniste) de 
urmat în practica relațiilor internaţionale. Poate că în această pri- 
vinţă ar putea avea un rol de seamă şi înţelepciunea filosofică — 
compatibilă, cum ar spune Pitagora, cu cea a zeilor, care sunt cei 
mai înţelepţi. 

6 


DIMENSIONAREA ACȚIONALISTĂ 
A DEMERSULUI FILOSOFIC 


O primă subliniere în abordarea acestei dimensionări 
(acționaliste) a filosofiei este aceea că toate produsele ideatice 
ale cunoaşterii omeneşti şi ale reflecției conştiente a omului au o 
finalitate practică, servesc omului în procesul material-obiectiv 
de realizare umană. Omul cunoaşte pentru a transforma, gân- 
deşte sau meditează asupra lumii pentru a institui, iar valorile 
fundamentează norme de convieţuire şi de acțiune umană 
eficientă. 

De regulă, se acordă finalitate practică mai ales 
demersurilor ştiinţifice şi mai puţin altor demersuri — care se 
produc în spaţiul reflecției şi meditaţiei existențiale, îndeosebi al 
celei cu caracter filosofic (ontologic, cu precădere). Nimic mai 
nepotrivit. Poate trebuie menţionat că finalitatea practică a 
reflecțiilor existenţiale (etice, estetice, politice, judiciare) se 
realizează prin medieri şi condiţionări (obiective şi subiective) — 
astfel de reflecții au, deci, caracter mijlocit (şi nu nemijlocit ca 
cele cognitive). 

Multă vreme s-a crezut şi s-a conştientizat caracterul 
speculativ al demersurilor filosofice, îndeosebi al celor de natură 
ontologică. Socotindu-se că filosofarea este un joc al minţii, o 
activitate speculativă fără impact obiectual. Din această 
mentalitate s-a înrădăcinat, începând din epoca modernă, dar 
mai ales în cea contemporană (cu precădere în a doua jumătate a 
secolului al XX-lea), părerea că explicaţia filosofică de tradiţie 

este un lux, condiţia finalităţii practice a filosofiei fiind mediată 
numai de „filosofia ştiinţifică” — adică de filosofia şi logica 
ştiinţei, deci numai de către epistemologie şi logică sau de către 
metodologia ştiinţei. 

Fapt pentru care, de pildă, întemeietorii Cercului Vienez, în 
frunte cu Schlich şi Carnap, socoteau (printr-o cunoscută 
Platformă-program) ca sarcină a acestui Cerc elaborarea unei 
concepții ştiinţifice despre lume şi renunţarea la una filosofică 
ce ar avea caracter speculativ, neavând relevanță practică. 
Deoarece, raţionau ei, demersurile filosofice de tradiție au o 
încărcătură antropologică pătrunsă de subiectivism, motiv pentru 
care ar fi private de pătrunderea adevărului obiectiv. 

Dar, evoluția gândirii filosofice în ultimele decenii 
ale secolului al XX-lea a readus în atenție spiritul metafizic 
tradițional, reactualizând creația ontologică şi, odată cu ea, 
întreaga metafizică. Cu acest prilej a dobândit câmp larg de 
manifestare în gândirea filosofică viziunea de tip 
weltanschauung (abandonată decenii bune în secolul al XX-lea 
în favoarea viziunilor de tip weltbild), care reclamă o 
dimensionare subiectivă a concepţiilor filosofice. Ceea ce a 
condus la răspândirea mentalităţii potrivit căreia filosofia este o 
concepție despre lume a omului pentru om (concepție care 
raportează cunoaşterea ştiinţifică asupra lumii — de fapt asupra 
universului — la nevoile procesului de realizare umană). Acest 
context de reaşezare a demersului filosofic în condiția sa 
specifică provoacă o din ce în ce mai largă răspândire 
interpretărilor existențialiste şi raționalist-dialectice axate pe om 
în validarea cercetării filosofice, în meditaţia cu caracter 
metafizic în general. 

Această reîntoarcere la om a cugetării filosofice a deschis 
calea pătrunderii în preocupările filosofice a problematicii 
omului, a mecanismelor procesului de realizare umană, 
problema înstrăinării şi dezînstrăinării umane, ideile de libertate 

şi responsabilitate, problema raportului dintre libertate şi destin, 
problema vieții şi morţii, a trăirii umane dramatice şi chiar a 
tragismului vieţuirii umane, problema absurdului existenţial şi 
moral al structurării contradictorii a condiției umane. Pe scurt, 
precumpăneşte în abordarea filosofică de tip weltanschauung 
problema antropologică şi axiologică, fundamentele filosofice 
actuale ale culturii şi civilizației. Sunt tot mai des în atenţie 
problematica omului contemporan şi perspectiva existențială a 
condiției umane. 

În strânsă legătură cu aceste problematizări antropologice, 
sunt mai atent în dezbatere domeniile eticii şi esteticii, 
demersurile cu caracter acționalist din perspectiva cărora sunt 
abordate şi cele de politologie, de management economic, 
organizațional şi educațional — toate acestea prilejuind o mai 
eficientă şi directă finalitate practică a demersurilor filosofice, 
care au ca obiect, în primul rând, temeiul ontologic al procesului 
de realizare umană. 

Este adevărat că, dacă luăm în considerație dimensiunea 
epistemologică şi metodologică a demersului filosofic, acestea 
nu au direct aplicabilitate pragmatică la nivelul proceselor 
creatoare de ordin material şi spiritual. Dar metateoreticul are 
aplicabilitate asupra teoreticului — respectiv, metaştiințele au 
înrâurire metodologică asupra ştiinţelor şi, prin intermediul 
acestora, scontează finalități practice. Decupate din această 
mediată influențare practică, explicaţiile epistemologice şi de 
logică a ştiinţei par gratuități fără finalitate. Dar disciplinarea 
cunoaşterii ştiinţifice, ordonarea ei eficientă din punct de vedere 
logic şi sintactic, având finalitate în domeniul construcțiilor 
teoretice ale ştiinţelor, dobândesc un rost pragmatic şi deţin un 
loc de seamă în cunoaștere, în ansamblul ci. Asemănător se 
explică şi legătura organică dintre pozitivism şi pragmatism, 
valoarea acțională a gândirii analitice pentru ştiinţă, tehnologie 

şi pentru întreaga activitate creativă în domeniile producției 
materiale şi spirituale. 

Dacă avem în vedere dimensiunea ontologică a demersului 
filosofic, acesta are direct finalitate pragmatică prin faptul că, 
procedând transcendentist în direcţia trecerii de la individual la 
universal, oferă temeiul raportării axiologice a omului la sine şi, 
pe această bază, se instituie coordonatele structurării condiției 
umane. Aşadar, proiectarea ontologică îi condiționează omului 
instituirea proprietăţii lui de ființă metafizatoare, trăitoare în 
spirit. Fără o asemenea trăire, omul nu iese din materialitate şi 
nu-şi află mediul său specific de existenţă — cel axiologic. De 
altfel şi instituirea atributului uman de ființă creatoare decurge 
din condiţia sa de ființă liberă, aceasta, la rândul ei, facilitându-i 
aflarea temeiului realizării de sine. 

Finalitatea practică a demersului filosofic decurge şi din 
componenta sa metodologică (metodologia de gradul al doilea), 
care, fie că se exercita pe cale logică, fie pe cale 
fenomenologică, potenţează direct metodologiile ştiinţelor şi ale 
creației de valori în toate domeniile culturii. Ele (metodologiile 
filosofice) oferă rigoare şi ordine metodologiilor de gradul întâi, 
potențându-le niveluri superioare de eficienţă, în strânsă legătură 
cu procesul de realizare umană (individuală şi colectivă). 

Prin intermediul vocaţiilor lor ordonatoare în domeniul 
cunoaşterii şi creaţiei valorice, demersurile filosofice se 
integrează, mai mult sau mai puţin sensibil, în ceea ce s-ar numi 
filosofia praxisului (una dintre filosofiile care au avut acest 
caracter, deşi — pe bună dreptate — mult controversată astăzi, a 
fost filosofia marxistă), filosofie care stimulează şi este 
condiționată să se instituie în mai toate curentele de gândire 
filosofică contemporană — de la cele cu caracter raționalist 
(pozitiviste şi neoraționaliste) până la cele predilect umaniste 
(existențialiste şi spiritualiste). Nu există astăzi demers filosofic 

fără deschideri de natură pragmatică, şi fără impact asupra 
structurării tablei valorice. 

Chiar filosofiile care au coloratură religioasă (neotomismul 
sau neospiritualismul de orice fel, inclusiv cele care se 
desfăşoară în spaţiul ortodox sau neoprotestant), implicit şi cele 
de inspiraţie islamică, au virtuţi şi finalitate practică — poate mai 
pronunţată decât au filosofiile de orientare atee sau care înclină 
spre liberă cugetare. Pentru civilizațiile pe care le servesc şi le 
inspiră, aceste filosofii religioase au o vocaţie militantă, 
înscriindu-se printr-o proiectare ontologică teistă în categoria 
gândirii acționaliste contemporane. 

În secolul al XXI-lea, de altfel încă din secolul anterior 
(al XX-lea), mai ales din a doua lui jumătate, a încetat să se mai 
manifeste moda (de îndelungată tradiție) a filosofării specu- 
lative, maniera meditaţiei filosofice fără deschidere pragmatică. 
Culturile contemporane au dobândit acest caracter (pragmatic), 
fiind tot mai mult racordate la dimensionări operaționale — chiar 
cu deschideri pronunţate de natură analitică. În actuala epocă, 
homo sapiens, homo faber sau laborans, ca şi homo aestimans, 
cuprind în ipostază primară de arhitecturare şi pe homo 
philosophicus — tocmai pentru că trăirea actuală în libertate 
presupune o necesară şi acută viețţuire în responsabilitate (de 
sine şi de comunitate, de societate în întregul ei) — fără această 
ipostazare primară omul se animalizează, se înstrăinează şi îşi 
pierde esenţa sa, respectiv autenticitatea. 

Această înregimentare acțională a filosofiei şi filosofilor 
este încă sporadică deocamdată, dar ea va trebui să fie de primă 
importanță în anii care vin — viața spirituală ce va să 
caracterizeze secolul al XXI-lea se anunţă a fi specifică unor 
societăți informaţionale şi ale cunoaşterii în care realizarea 
umană va constitui un imperativ dominant. 

7 


FILOSOFIE ŞI UMANISM 


Prin natura semnificaţiilor lor, valorile filosofice generează 
atitudini şi convingeri umaniste. Mai ales când filosofia are în 
centrul preocupărilor ei o problematică ontologică cu deschidere 
antropologică. Metafizica generează totdeauna umanismul, la fel 
cum umanismul presupune un demers metafizic — mai ales de 
natură ontologică. 

S-ar putea reține, în această privință, faptul că din moment 
ce proiectarea ontologică are ca finalitate transcenderea — prin 
gândire liberă — de la individual la universal, acesta din urmă 
fiind conotat ca model al omului în transcendent, respectiv ca 
sediu al ființei umane generice, este în firea lucrurilor să se 
deducă substanțierea umanistă a oricărei explicaţii ontologice. 
La urma urmelor, proiectarea ființei în sine în transcendent este 
o apologie sui-generis a umanului (a sinelui uman). Ca atare, 
omul se raportează la sine — proiectat în absolut — pentru a se 
înțelege şi guverna eficient pe el în relativ. De aceea, nu de 
puţine ori, marii gânditori (Heidegger şi Noica, de exemplu, în 
contemporaneitate) socotesc că omul este, în ultimă instanţă, 
obiectul filosofiei. Omul aflat în deschidere spre absolut 
(Desein, după cum se exprima primul dintre aceştia) sau omul 
care se angajează într-un demers pe linia devenirii cunoaşterii 
întru ființă (după opinia celui de al doilea). 

Cu alte cuvinte, omul uman este referința ultimă a 
demersului filosofic. Şi, pentru a se situa pe sine în relativ şi 

concret, se sondează mai întâi modelul său în absolut şi abstract — 
acesta slujind ca măsură în judecarea (şi aprecierea) omului de 
sine. Pentru acest motiv, explicarea şi slujirea omului de aici 
(din imanent) presupune o prealabilă dezvăluire a modelului său 
de dincolo de el, din transcendent — care este o măsură a celui de 
aici. În acest sens, umanismul, ca doctrină sau ideologie a 
servirii omului concret, se întemeiază pe un prealabil demers 
ontologic — demers care sondează mai întâi temeiul (modelul 
uman în transcendent) pentru a fixa măsura aprecierii şi 
realizării umane. Din această perspectivă, preciza Heidegger, 
ec-sistența precede existența — respectiv, deschiderea spre 
transcendent (care este locaţie a sinelui uman) prilejuieşte 
omului situarea în condiția lui specifică. Abia de aici începe 
travaliul de realizare umană, servirea omului de sine. 

Întemeierea unor doctrine umaniste nu este doar obiect de 
preocupare al cunoaşterii (mai bine zis, al plăsmuirii) laice a 
transcendentului (ce constă în numirea universalului cu termenul 
de ființă — mai precis de ființă în sine) pentru a avea în vedere 
fiinţa nedeterminată (ce întemeiază pe cea determinată, din 
lucruri) —, ci şi obiect de preocupare al unei conotaţii religioase 
în numirea universalului cu termenul de Dumnezeu (care 
exprimă o lume divină, din disponibilitatea căreia se struc- 
turează lumea umană şi cea a lucrurilor din domeniul ființării 
nemijlocite). 

Ceea ce au comun concepțiile filosofice şi cele religioase 
umaniste din toate orizonturile culturale (ne referim expres la 
cele europene — în marea lor majoritate monoteiste) este 
conotarea cu atributul de sacru a transcendentului — fie el 
perceput laic, fie religios. Prin sacru înțelegându-se o venerare 
axiologică dincolo de orice limită, o sanctificare incompatibilă 
cu orice maculare — ceea ce elimină punerea în discuție a 
valorilor sacrului, ele fiind doar numite pe cale fenomenologică 
şi nu fixate pe cale logică. 


75 


Universitatea SPIRU HARET 


Din această sacralizare, de felul ei ontologică şi nicidecum 
ontică, rezultă că omul, în esenţialitatea sa, este o entitate ontică 
supremă — una deschisă spre transcendent deşi trăitoare în 
imanent — ce merită slăvire şi respect fără nici o rezervă, tocmai 
pentru că metafizează şi este capabil prin creație să se 
universalizeze. Pentru că i se rezervă posibilitatea transcenderii, 
modelul său în abstract pe care şi-l ia ca țintă şi măsură se 
bucură de veneraţia cea mai înaltă (dincolo de orice limită), iar 
slăvirea lui (a acestui model) echivalează cu slăvirea de sine a 
omului concret. 

Aşadar, a sluji şi venera pe Dumnezeu înseamnă a sluji şi 
venera pe omul model — pe omul cu O mare, întrucât slujirea 
exemplară a acestuia, a „omului” de dincolo, absolvit de 
istoricitate şi relativitate, reprezintă calea cea mai sigură a 
practicării umanismului în relaţie cu omul de aici, din istoricitate 
şi relativitate — adică a aceluia pe care omul cu O mare îl 
modelează. 

Teologia creştină a structurat de-a lungul veacurilor o 
doctrină închegată asupra dialecticii trecerii de la individual la 
universal şi a postulat coduri de reglementări ale menţinerii 
omului în deschidere către transcendent, respectiv ale situării lui 
în moralitate şi responsabilitate socială şi istorică, oferind şi 
tehnologii ale salvării omului de la căderea din sacru. Astfel 
încât, orice nouă etapă de reviriment religios poate fi apreciată 
ca o nouă lucrare în direcția servirii principiului şi ideologiei 
umaniste. 

Amintim în această privință: aportul deosebit al lucrării 
Părinților Bisericii creştine în intervalul dintre secolele I-IV — 
care au înscris, prin construcția lor teologică, o etapă de 
profundă expresie a umanismului în istoria sa creştină 
bimilenară; Renaşterea umanistă provocată de protestantism în 
secolele XVI-XVII, apreciată a fi fost de aceeaşi mare 
importanță ca „epoca” Renaşterii din secolele XIV- XV sau, mai 

târziu, „epoca” umanismului burghez modern, de această dată de 
factură laică, din secolul al XVIII-lea. 

Toate aceste trepte de evoluţie a gândirii umaniste au 
stimulat şi s-au exprimat prin perioade de avânt ale unui progres 
cultural de nivel european, în centrul atenţiei aflându-se creații 
metafizice de excepție, meditații de mare profunzime asupra 
omului şi condiţiei umane. Nu poate fi trecut cu vederea faptul 
că noile revirimente culturale în spaţiul civilizaţiilor europene — 
cu adânci repercusiuni asupra acestora — care au cristalizat epoci 
recunoscute de umanism — au fost declanşate de filosofi, 
preocupaţi îndeosebi de soluţionarea unor probleme cardinale de 
ontologie. Ne referim în această privință la Socrate şi Platon — 
care au stimulat constituirea umanismului perioadei clasice 
greceşti („secolul” lui Pericle); la Aristotel şi curentele de 
gândire ce i-au urmat, din care a germinat umanismul perioadei 
eleniste din spaţiul grecesc; la Sfântul apostol Pavel şi la ceilalți 
Părinți ai Bisericii, inclusiv la Augustin, care au stimulat 
umanismul timpuriu al Evului Mediu european; la titani ai artei 
poetice ca Petrarca şi Dante sau gânditori şi creatori de artă ca 
Leonardo D'Avinci, care au marcat umanismul Renaşterii, 
sistemele de valori centrându-se pe om şi condiția lui — omul 
fiind situat în deschidere ontologică sau despovărat de o atare 
suprastructură care-l situează exclusiv în profan şi derizoriu. 
Preamărirea omului şi centrarea sistemelor de valori pe om şi 
condiția lui şi, ca urmare, întoarcerea de la teocentrism la 
antropocentrism în abordarea filosofică s-a produs în epoca 
Renaşterii, omul ca valoare fiind conceput ca armonios 
dezvoltat, emancipat social şi politic, ideologic descătuşat de 
tarele spiritului scolastic şi de teismul alienant al dogmaticii 
creştine anterioare — astfel încât ateismul renascentist a fost 
expresia unui umanism aproape militant, afirmat în perioada 
următoare de eroismul unui Giordano Bruno sau de verticalitatea 
lui Galileo Galilei. 

În continuarea acestor tradiţii umaniste ale renascen- 
tismului, Erasmus de Rotterdam, pe de o parte, şi Thomas 
Morus şi Campanela, pe de altă parte, au pus bazele noului 
umanism, cel al reformelor (religioase) care anunţă despovărarea 
omului de dogme rigide şi reguli învechite de considerare şi 
servire umană, anunțând în Europa generarea unui climat 
spiritual dezalienat, eliberat de tirania şi despotismul ideologic 
ce inhiba simțul cetății şi nevoia de responsabilitate în lupta 
politică de democratizare a suprastructurilor organizaționale. 

În aceiaşi măsură, în secolul al XIX-lea (în prima lui 
jumătate), efect eliberator pentru condiția umană a avut 
luminismul kantian — care a generat întreaga filosofie clasică 
germană şi întreaga pleiadă postkantiană, întemeietoare a 
romantismului modern —, în climatul căruia a înflorit un evantai 
de umanisme animate de idealul clasic de om, care a înflorit 
multicolor în ideologia epocii moderne târzii şi a primelor 
decenii de contemporanitate. Nietzsche, Kierkegaard şi Marx au 
continuat să dureze un umanism în care omul, pe de o parte ca 
subiectivitate, iar pe de altă parte ca obiectivitate specifică 
esenței socialului este obiect de preocupare al unei ontologii 
descătuşate de sindromul înstrăinării şi al unui reducționism 
biologizant abstract şi în închidere. În eforturile de sinteză pe 
care noul umanism îl dă acum la iveală, se insistă asupra unui 
echilibru între scop şi mijloc în abordarea umanului şi socialului 
— din perspectiva căruia filosofia şi întreaga cultură militează 
pentru o prelungire a umanismului teoretic printr-un umanism 
practic — al cărui obiectiv este integrarea socială a omului prin 
muncă şi responsabilitate, libertatea fiind înţeleasă în corelație 
cu aceasta din urmă. Sugestia în această privinţă este subliniată 
direct în secolul al XX-lea de Sartre şi întreaga filosofie 
existențialistă — de la Heidegger, la Jaspers şi Camus. 

Problematica umanismului este astăzi reclamată din 
perspectivă postmodernistă, omul fiind conceput acum nu numai 

ca fiinţă centrică şi responsabilă ci şi ca ființă metafizatoare şi 
problematizatoare. Umanismul s-a transformat astfel dintr-o 
teorie explicativă şi ideologică într-o veritabilă doctrină 
acționalistă şi de situare a omului într-o continuă noncon- 
formitate (cu societatea sau comunitatea şi cu el însuși). O astfel 
de atitudine umanistă se înrădăcinează clasic în doctrina supra- 
omului propusă de Nietzche şi în nonconformismul generalizat 
al lui Emil Cioran — pentru care idealul de om nou este cel 
angajat în luptă cu toate tarele vechiului, omul-elită şi nu omul- 
masă. 


Şi în cultura românească umanismul a cunoscut o anume 
istoricitate. Întrevăzut de cronicari şi de Dimitrie Cantemir în 
Țările Române şi de Nicolae Olahus în Transilvania, umanismul 
a cunoscut impulsuri cu efect modernizator prin Gheorghe 
Asachi (în Moldova), Gheorghe Lazăr şi Ion Eliade Rădulescu 
(în Ţara Românească). Adevărata epocă de glorie a umanismului 
românesc — de factură renascentistă modernă — a fost 
reprezentată de opera unor oameni de cultură şi militanți 
revoluționari din perioada paşoptistă — Nicolae Bălcescu fiind 
cel mai reprezentativ exponent al acestei perioade. Aspecte 
înnoitoare ale umanismului în varianta contemporană au fost 
aduse în dezbatere de reprezentanții orientării trăiriste din 
filosofia românească interbelică — remarcându-se în această 
direcţie Nae Ionescu, Mircea Vulcănescu, Constantin Noica, pe 
de o parte, şi Mircea Eliade, Emil Cioran şi Eugen Ionescu, pe 
de altă parte. 

Nemulțumirea omului de sine şi de altul (de comunitate şi 
de societate), refuzul universurilor de valori tradiționale în 
scopul unor productive reconstrucții şi reaşezări valorice, 
opțiunea activă în direcția asumării de risc în procesul de înnoire 
valorică, ponderea exerciţiului critic în metodologia desfăşurării 
oricărei reconstrucţii valorice, afirmarea nevoii de perfecțiune 

valorică deschisă şi refuzul oricărei închideri, a oricărei 
suficiente în materie de demiurgie valorică — sunt câteva din 
liniile directoare ale umanismului în cultura românească 
contemporană. Se optează preponderent pentru o strategie a 
luptei şi nu a neutralismului valoric, pentru o înnoire perma- 
nentă a creației valorice şi o trăire în concordanţă cu progresul 
valoric. 

Accentul se pune pe refuzul idolilor în materie de trăire, 
apreciere şi creaţie valorică — ceea ce nu înseamnă însă refuzul 
creaţiei valorice anterioare —, pe refuzul ispitelor exterioare şi 
conjuncturale, a oportunismelor de orice fel care alterează origi- 
nalitatea în materie de creaţie valorică. În această perspectivă se 
impune regândirea paradigmei actuale a ideologiei şi princi- 
piului umanismului. 

Refuzul valorilor învechite şi opțiunea pentru nou în 
materie de trăire valorică este conceput şi ca o condiţie a criticii 
axiologice şi, implicit, a criticii filosofice, un factor al trăirii 
umane în spațiul umanismului, a unuia aflat mereu în deschidere 
şi receptare a exigenţelor realizării condiţiei umane, la rândul ei 
aflată în deschidere. 


Dintr-o privire limitată asupra contextelor culturale din 
perspectiva cărora se edifică o viziune asupra lumii s-a 
încetățenit părerea că epistemologia şi logica nu promovează o 
atitudine umanistă sau o tehnologie de umanizare, disciplinele 
respective situându-se în aria neutralismului ideologic. Nimic 
mai neadevărat şi poate chiar dăunător pentru evaluarea 
rosturilor filosofiei. 

Infuzia logicistă în spiritualitatea europeană, operată de 
atomismul logic al lui Russell, neopozitivismul lui Wittgenstein 
şi pozitivismul logic al lui Carnap, a avut un efect eliberator în 

maniera de rezolvare a problematicii filosofice în prima jumătate 
a secolului al XX-lea. Din două puncte de vedere: pe de o parte, 
a pus capăt speculațiilor sterile facilitate de folosirea abuzivă a 
fenomenologiei în punerea şi soluționarea unor probleme de 
gnoseologie şi metodologie a ştiinţei, prin mijlocirea logicii 
matematice; pe de altă parte, a propus metode cu caracter 
analitic şi sintetic de factură semiotică şi sintactică în rezolvarea 
problematicii filosofice, respectiv a uneia care se circumscrie 
nevoii de formulare a unor propoziții valide, cu acoperire în 
activitatea operațională de construcție teoretică şi de comu- 
nicare. Perspectivă din care filosofia a fost definită ca activitate, 
obiectivul acesteia fiind comunicarea cu sens. 

S-a obținut pe această cale o regularizare a proceselor de 
comunicare şi de cunoaştere, asertare cu sens asupra datului 
obiectiv — simplificat şi purificat prin transcendere de la empiric 
la logic şi, în ultimă instanţă, la lingvistic. Fapt pentru care 
comunicarea conceptuală de natură filosofică a fost pusă în 
ordine şi despovărată de impurități accidentale şi de adausuri 
psihologice — motiv pentru care filosofia a fost considerată a fi 
reductibilă la o logică a ştiinţei şi, în ultimă instanţă, la o 
filosofie (sau chiar critică) a limbajului. 

Slujirea procesului de comunicare cu sens ar produce o 
clarificare conceptuală, fapt ce ar condiționa veracitatea 
aserțiunilor cu caracter filosofic, dispunându-le o sporită 
operaționalitate şi, deci, eficiență pragmatică, amplificându-le 
astfel puterea de penetraţie metodologică în demersurile ştiinţei. 

Pe lângă avantaje de ordin tehnologic în procesul comu- 
nicării cu sens, analiza logico-lingvistică prilejuieşte purificarea 
expresiilor propoziționale cu caracter filosofic — îndeosebi a 
celor de factură metodologică — de adaosuri empirice şi 
accidentale, conferindu-le astfel o sporită finalitate pragmatică. 
Întrucât metodologia şi logica ştiinţei, mijlocind veracitatea 
propoziţiilor nomologice, mediază în cele din urmă şi finalitatea 

practică a acestora — teoria (de ordinul întâi), clarificată 
metateoretic (de teoria de ordinul al doilea), printr-o selecție 
logico-lingvistică, dobândeşte aplicabilitate practică certă. Ceea 
ce înseamnă că demersurile pragmatice, superior servite de cele 
metateoretice (datorită efectului purificator al acestora asupra 
domeniilor teoretice cărora le conferă deschidere pragmatică), 
prin natura lor se dispensează de speculativitate şi de gratuitate 
(prin reducerea la un joc de limbaj). Tocmai această clarificare a 
gândurilor vehiculate de limbaj în procesul comunicării repre- 
zintă o preocupare principală a demersului filosofic (mai ales a 
celui epistemologic). 

Aşadar, demersurile logice şi lingvistice, prin care se 
exercită asertarea epistemologică, nu numai că servesc realizarea 
umană ci şi o amplifică, eficientizând suportul teoretic al acestei 
realizări, conferindu-i luciditate şi certitudine. Fapt pentru care, 
logica şi filosofia ştiinţei, analiza limbajului (ştiinţific şi 
comun), prin disponibilitățile lor operaționale, se înscriu în 
activitatea de servire umană, având o legătură directă 
(consecință nemijlocită) cu principiul umanismului. 

Pentru că omul îşi reglează normativ activităţile teoretice 
cu finalitate practică (prin mijlocirea logicii şi metodologiei 
ştiinţei), pentru a-şi eficientiza realizarea lui de sine (individuală 
şi colectivă). Datorită acestui fapt, epistemologia (ca ştiinţă a 
mecanismului cunoaşterii şi a criteriilor şi mijloacelor de 
validare a adevărului în conexiune directă cu nevoile practice ale 
omului) este o disciplină teoretică fundamentală a filosofiei, de 
acelaşi rang şi importanţă cu ontologia (ca ştiinţă sau teorie a 
fiinţei în sine şi a existenței ca existență), de asemenea cu 
deschidere asupra procesului conştientizării şi realizării de sine a 
omului. Împreună constituind, după cum se opinează aproape 
curent astăzi, ceea ce s-ar numi, generic, metafizica. 

Dacă disciplinele filosofice cu caracter teoretic (ontologia 
şi epistemologia) instituie în spațiul sistemelor de valori 
principiul umanismului, prin problematica şi mai ales soluţio- 
nările oferite în direcția aplicării acestuia, cu atât mai mult 
funcționează o relație cu principiul respectiv în domeniile 
filosofiei practice — care au directă implicare în procesul de 
realizare umană. Ne referim în această privinţă la etică, estetică, 
filosofia culturii, filosofia religiei, filosofia dreptului, filosofia 
politică, antropologia filosofică şi, nu mai puţin, la filosofia 
socială şi filosofia acțiunii. 


În ce priveşte semnificarea conceptului de umanism, privit 
din perspectivă filosofică (deoarece are şi un sens mai larg, 
cultural), socotim necesar de precizat că se referă nu numai la 
explicitarea din perspectivă ontologică a umanului — din care se 
poate deduce şi semnificarea conceptului de condiție umană —, ci 
şi la conotarea (umanistă) a strategiilor dezvoltării (economice şi 
sociale), al căror obiectiv-ţel trebuie să fie realizarea umană. Din 
acest punct de vedere, are justificare ideea necesităţii corelării 
umanismului teoretic cu un umanism practic — ceea ce reclamă 
nevoia unei finalități acționale a principiului umanismului, care 
trebuie să fie un principiu de realizare umană (şi nu numai de 
explicare a umanului). De aceea, pentru filosofia care pune în 
centrul demersurilor proprii omul şi condiția umană, proble- 
matica procesului de realizare umană (deci şi a umanismului) 
este una practică (şi nu numai teoretică). 

Se poate vorbi, mai ales în contemporaneitate, de o 
filosofie a praxisului — filosofie care are, de altfel, o îndelungată 
tradiție: vine încă de la Platon şi Aristotel, dar care în epoca 
modernă a fost în atenția lui Kant, Hegel şi Marx, iar în epoca 
contemporană (în secolul al XX-lea) a preocupat cu predilecție 
atât filosofia marxistă (Gramsci, Lukacs), cât şi filosofiile 
neomarxiste (Şcoala de la Frankfurt) şi existenţialiste (îndeosebi 

Sartre). Nemaivorbind de pragmatismul propriu-zis de mai 
veche tradiție (Dewey, James) şi de mai noua filosofie (de 
stânga sau de dreapta). Problematica ontologică şi antropologică 
a acestor filosofii este structurată în jurul principiului umanis- 
mului, iar acest principiu este abordat cu precădere acționalist. 
Atât de racordată la rigorile umanului este problematica 
acestor filosofii (în substanţa lor acționaliste), încât umanismul 
este avut în vedere nu numai ca teorie şi principiu de acțiune, ci 
şi ca ideologie revoluționară şi pragmatistă a acestei epoci. 
Astfel încât, situarea pe poziții umaniste nu este numai o opţiune 
ci şi o atitudine militantă. Fapt care reclamă din partea celor cu 
preocupări filosofice, mai ales a celor care se îndeletnicesc cu 
creația filosofică, spirit nonconformist, atitudine critică şi 
angajare acțională în direcția emancipării şi realizării umane. 
Deoarece filosofia este nu numai un domeniu de vârf al preocu- 
părilor intelectuale solitare şi un spaţiu de speculație al înţelep- 
ților, ci şi un domeniu de creație şi asimilare valorică de înaltă 
responsabilitate şi de manifestare socială activă — atât în lupta de 
idei, cât şi în domeniul elaborărilor strategice de înaltă eficiență, 
cu efecte realizatorii de anvergură pentru omul contemporan. 
Rămân astfel definitorii reflecțiile lui Heidegger potrivit 
cărora orice umanism se instaurează pe o anumită metafizică, iar 
orice metafizică stimulează şi inspiră un anumit umanism — 
umanism conceput după părerea noastră, în deschidere, respectiv 
receptiv la problematica omului contemporan, ea însăşi aflată 
permanent în deschidere şi reaşezare axiologică şi normativă. 

ASUPRA OBIECTULUI ŞI PROBLEMATICII 
FILOSOFIEI 


Asupra obiectului filosofiei au meditat toți marii construc- 
tori de sisteme filosofice, fiecare reținând atenția asupra unui 
aspect sau a unui rost al filosofiei, conchizând (din perspectiva 
acestuia) nevoia de filosofie în procesul de realizare umană — 
mai exact, importanța gândului filosofic pentru fundamentarea 
edificărilor axiologice ce structurează mediul uman de existență. 
De-a lungul veacurilor, pe seama unor viziuni mitice şi 
religioase şi a unor meditații morale şi de conduită civică, în 
spațiul european s-a născut filosofia ca formă a conştiinţei 
sociale. Demersul filosofic a fost înţeles şi practicat mai întâi în 
accepțiunea de explicație de profunzime asupra sensului lucru- 
rilor, cercetarea de această natură fiind apreciată ca îndeletnicire 
a înțelepților. Ceea ce a echivalat cu perceperea filosofiei ca 
ştiinţă generală despre lucruri şi procese care au loc în natură 
şi în vieţuirea determinată a oamenilor. 

Treptat, în preocupările de ordin filosofic a fost inclusă şi 
ştiinţa regulilor de comportare, de apreciere valorică şi de 
cunoaştere — astfel încât în travaliul de factură filosofică şi-au 
făcut loc şi preocupări de metodă (s-a impus în această privinţă, 
de la început, maieutica — artă a dialogului, care constă în 
dirijarea cu măiestrie a discursului explicativ până la dezvăluirea 
esenței lucrurilor, a semnificației lor lăuntrice în relație cu 
nevoia umană). Sub acest comandament normativ, în filosofie 
s-au constituit, în ordine istorică: metoda dialectică a trecerii de 
la individual la universal, metoda scolastică, metoda inductivă, 

metoda deductivă — aceste din urmă căi de desprindere a 
adevărului din lucruri mijlocind un proces treptat, dar accentuat 
în epoca modernă (încă neîncheiat în contemporaneitate), de 
desprindere a ştiinţelor din corpul cuprinzător al conceptua- 
lizărilor filosofice. 

La aceste metode (care dau seamă şi asupra obiectului 
filosofiei), începând din secolul al XIX-lea şi mai accentuat în 
cel de al XX-lea, sau adăugat şi altele: dialectica (cu referire la 
devenirea şi conexiunea lucrurilor care structurează universul); 
metoda fenomenologică (ca metodă „riguroasă” de pătrundere 
intuitivă a sensului lucrurilor); metoda analitică (de clarificare a 
gândurilor în vederea comunicării cu sens), hermeneutica 
(metodă de mai veche tradiție de pătrundere a sensurilor unor 
exprimări şi  contextualizări hermetice, reluată astăzi în 
prelungirea  fenomenologiei dar beneficiind de achiziţiile 
analiticii). Au mai avut şi mai au circulaţie metode ca: analiza 
structurală, gândirea sistemică, psihanaliza — metode preluate 
din spaţiul de competență explicativă şi metodologică al 
ştiinţelor, îndeosebi socio-umane. 

O dată cu instituirea acestor metode şi în strânsă legătură 
cu procesul de „emancipare” treptată a ştiinţelor de filosofie a 
evoluat şi obiectul acesteia — s-a îngustat treptat, dar, în aceiaşi 
măsură, şi-a circumscris mai specific aria de competenţă. Dacă 
la începuturi — în perioada clasică a antichităţii — obiect de 
referință al demersului filosofic era întreaga realitate (naturală şi 
umană), după mai multe reconsiderări referenţiale, în funcție de 
interacțiunea dintre filosofie şi ştiinţe, în perioada modernă 
(grație metodelor experimentale, inductive şi deductive care 
prevalau în ştiinţă), filosofia era concepută ca „ştiinţă a 
ştiinţelor” — un fel de ştiinţă generală despre univers căreia i se 
subordonează ştiinţele particulare (ale naturii şi societăţii). În 
acest sens, după modelul matematicii, filosofia era concepută ca 
o mathesis universalis. 

Treptat, începând din prima jumătate a secolului al XIX-lea, 
se încearcă o distincţie între Weltbild şi Weltanschauung, primul 
termen având în vedere o conotaţie generală ştiinţifică despre 
lume, concepută în tradiția raționalismului modern (de ştiinţă 
generală), iar al doilea termen având în vedere o concepție 
generală filosofică despre lume, adică una amendată antro- 
pologic, care ia în considerare lumea raportată la om, la nevoile 
realizării lui de sine. 

O asemenea interpretare a deosebirilor dintre ştiinţă şi 
filosofie delimitează şi ştiinţele pozitive ale naturi de ştiinţele 
sociale şi umane — primul grup având ca referință universul, iar 
al doilea grup lumea (care nu-i totuna cu universul, ea acoperind 
doar existența umană) -— filosofia apropiindu-se în această 
privință de ştiinţele sociale şi umane. Astfel, filosofia nu poate fi 
concepută ca „ştiinţă a ştiinţelor” sau ca „ştiinţă generală”. 
Universul, ca totalitate, intră în preocuparea filosofiei în măsura 
în care este privit din perspectiva umană, obiectivitatea fiind 
privită astfel dintr-un unghi de vedere subiectiv. Impulsul în 
această privinţă l-a provocat conceptul de „comprehensiune” 
provocat de o privire psihologică asupra obiectivitătii. Lucrul 
acesta nu-i deloc o îngustare cognitivă — deoarece se ştie 
aproape dintotdeauna că omul este o „măsură” a tuturor 
lucrurilor, iar cunoaşterea este umană şi întreprinsă de om din 
rațiuni pragmatice în raport cu condiția lui. 

S-a produs, astfel, un început al unei epoci istorice în care 
în eonul gnoseologic (paradigma) se realizează o distincție între 
logic şi psihologic, între perceperea rațional-analitică şi privirea 
antropologic-fenomenologică a acesteia. Aceasta din urmă fiind 
specifică domeniului filosofic autentic din totdeauna — adică 
priveşte universul în raport cu lumea (omului). Se explică, din 
perspectiva acestor două modalități de concepere a lumii (una 
ştiinţifică şi una filosofică), de ce, în secolul al XX-lea, 
principalele metode de abordare filosofică asupra obiectivităţii, 

cu tradiții anterioare afirmate succesiv, sunt metoda analitică şi 
fenomenologia — fiecare aparținând unui anumit model 
paradigmatic de interpretare: fie a universului obiectiv, fie a 
lumii percepută subiectiv. Prima metodă, cea analitică, este de 
sorginte raționalistă şi se înrădăcinează în scrierile lui Russell şi 
Wittgenstein din primele decenii ale secolului al XX-lea, în 
tradiția raționalistă a secolului al XVII-lea şi a pozitivismului 
celei de a doua jumătăţi a secolului al XIX-lea, metodă elaborată 
în liniile ei directoare de către empirismul logic al Cercului 
Vienez (Schlick şi Carnap). Cea de a doua metodă, cea 
fenomenologică, este înrădăcinată în opera filosofică a unor 
Diltey şi Nietsche şi cristalizată sistematic de Husserl şi 
Heidegger, în liniamentele ei de bază reluând, într-o anume 
măsură, tradiţiile transcendentalismului secolului al XIX-lea şi 
ale apriorismului kantian. 

Din perspectiva viziunii filosofice cu caracter existen- 
țialist-fenomenologic, filosofia are ca obiectiv lumea privită din 
perspectiva omului şi a condiţiei sale (umane), iar din perspec- 
tiva viziunii neopozitivist-analitice are ca obiect universul în 
totalitatea sa, privit din perspectivă ştiinţifică despovărată de 
subiectivitate şi antropologism. Dacă fenomenologia priveşte 
problema obiectului filosofiei din perspectiva centrării viziunii 
asupra universului raportată la om (omul conceput în deschidere, 
ca fiinţă metafizatoare), analitica priveşte problema obiectului 
filosofiei din perspectiva nevoi de a concepe demersul filosofic 
drept o activitate de clarificare a gândurilor în vederea 
comunicării cu sens — un gen de activitate care se reduce la o 
analiză de limbaj. În felul acesta filosofia, ca domeniu cognitiv, 
este reductibilă la o filosofie a limbajului (ştiinţific sau comun). 

Au avut circulaţie în secolul al XX-lea şi alte accepţiuni ale 
obiectului filosofiei, generate de alte metodologii. Una dintre 
cele mai răspândite este dialectica de inspiraţie hegeliană şi 
marxistă (o dialectică reconstruită ca teorie a devenirii — ce 


88 


Universitatea SPIRU HARET 


comportă conceptualizări, în directă corespondenţă cu spiritul 
dialectic al ştiinţei contemporane). Dar, dacă dialectica 
hegeliană este una a devenirii şi conexiunii, a determinismului — 
în acest sens obiectul filosofiei este însăşi dialectica (concepută 
însă din perspectivă ontică şi ontologică), la Marx (şi mai ales la 
postmarxiştii primei jumătăți a secolului al XX-lea), obiectul 
filosofiei este ştiinţa legilor generale ale universului şi 
cunoaşterii. Fapt ce împinge demersul filosofic spre un 
pozitivism sui-generis (şi pozitivismul logic îşi propune în 
prima jumătate a secolului al XX-lea elaborarea unei platforme 
program de construire a unei concepții ştiinţifice despre univers 
— obiectiv similar propus în filosofia marxistă de catedră). De 
aceea, atât marxismul, cât şi pozitivismul secolului al XX-lea au 
alimentat ideea nevoii de „defilosofare” (pozitivare) a concep- 
tului filosofic, o deposedare a demersului filosofic de specificul 
său cognitiv şi axiologic, respectiv de nevoia de a privi subiectiv 
(din perspectiva măsurii umane) lumea (care este obiectivă, ca şi 
universul în care se circumscrie), dar este o lume a omului, 
(motivat de nevoia realizării lui de sine). 

Este adevărat că neomarxiştii (reprezentanții şcolii de la 
Frankfurt) şi marxiştii mai noi (din spațiul nedogmatic şi 
nemilitant comunist al filosofiei marxiste) practică un discurs 
filosofic umanist şi pledează pentru raportarea concepţiei filoso- 
fice la om — desolidarizându-se în acest sens de pozitivismul pe 
dos al marxiştilor de tradiție clasică —, dar în măsura în care 
perseverează în direcție umanistă se apropie de existențialism, 
iar în măsura în care perseverează în direcție pozitiv-ştiințifică 
se apropie de neoraționalism. Ceea ce-i îndepărtează de 
reducționismul scientist anterior, marcat de antiumanism şi de 
dogmatism, de maniera de a concepe filosofia ca ştiinţă a legilor 
generale ale devenirii şi cunoaşterii. 

În aceiaşi măsură, asemănător adepților dialecticii marxiste 
(de tradiție hegeliană) care au speculat în conceperea 

problematicii filosofice şi a obiectului acesteia dintr-o perspec- 
tivă reducţionistă, şi orientările structuralist-sistemice din 
gândirea filosofică, mai ales din deceniile de mijloc ale secolului 
al XX-lea, înclină spre rezolvări de tip analitic (apelând 
precumpănitor la metode formale în elaborarea filosofică). De 
asemenea şi orientările care fac apel la psihanaliză se inspiră din 
metodologiile ştiinţei (ale biologiei, psihologiei şi fiziologiei 
umane), dar în conceperea specificului discursului filosofic se 
apropie sau sunt convergente cu cele marxiste mai noi (de tip 
umanist), având predilect în vedere omul şi problematica umană. 
Motiv pentru care, ca şi acestea, se înscriu în curentele de 
gândire care promovează principiul umanismului în gândirea 
filosofică contemporană (optând pentru o mentalitate de tip 
weltanschauung). 


La o privire mai complexă şi lipsită de unilateralizări, 
receptând sugestii venite din diverse perspective şi domenii de 
cultură şi respingând alternativele care se practică în această 
privință şi care alterează specificitatea cugetării şi construcției 
filosofice (avem în vedere, în mare parte, pe cei care practică 
dilema: ori exclusiv o perspectivă logică, ori una antropologică 
în conceperea filosofiei), socotim necesar de reţinut câteva 
precizări (Şi opţiuni ale noastre) în ce priveşte circumscrierea 
obiectului filosofiei. 

Într-o primă ordine de idei, filosofia este concepție 
generală despre univers, sau mai bine zis, care ia în consideraţie 
şi se apropie de o concepţie ştiinţifică despre univers (luând ca 
bază datele ştiinţei în această privinţă). De aceea filosofia ia în 
considerație totalitatea universului obiectiv, ireductibil la 
subdiviziunile lui naturale sau sociale, materiale sau spirituale 
(datorată prezenţei omului în structurarea sa). În acest sens, aria 

de cuprindere a demersurilor filosofiei se instituie în raport cu 
progresul general al cunoaşterii (cuprinzând şi zonele de univers 
mai rar intrate în câmpul cunoaşterii). Filosofia are, deci, în 
vedere domeniul metateoretic al ştiinţei, raportat la suma tuturor 
teoriilor cu care ea operează. 

Filosofia este, aşadar, după cum spunea Aristotel, 
metafizică în raport cu fizica (ştiinţa), operează cu explicaţii 
ştiinţifice de ordinul al doilea (cele de ordin metateoretic). 

Dar cu toate că edificiul filosofic este de ordin 
metateoretic, el nu-şi reduce referenţialul la teoriile de ordinul 
întâi ale ştiinţelor, cuprinde şi se sprijină şi pe asertări intuitive, 
pe o serie de prezumţii empirice — pe care oamenii le întreprind 
şi dincolo de materialul argumentat al ştiinţei —, deoarece 
filosofia aruncă săgeți şi asupra infinitului, nelimitându-se la 
adevărurile ştiinţei, deduse inductiv sau prin abstractizare prin 
asertări nemijlocite. 

Sub acest aspect, filosofia este mai întâi un preambul al 
ştiinţei şi, totodată, un domeniu de finalitate al acesteia. Ştiinţa 
oferă, astfel, material (teoretic) de generalizare (metateoretică) 
filosofiei şi, în aceiaşi măsură, ea (ştiinţa) este beneficiară a 
acestei  generalizări, filosofia  devenindu-i, astfel, ghid 
metodologic general al metodelor şi tehnicilor ei de cercetare. 

În a doua ordine de idei, misiunea filosofiei nu se reduce la 
elaborarea unei concepții generale (metafizice) asupra 
universului, ea prilejuieşte şi formarea unei concepții generale 
despre lume (lumea fiind ceea ce aparține omului, ca mediu 
specific de existență, ca referent al procesului său de realizare şi 
de manifestare specifică în univers). Aşadar, deşi ia în 
considerație — ca suport — ceea ce este obiectiv, filosofia reține 
preponderent în atenția demersului său specific ceea ce ține de 
subiectivitate umană, respectiv ceea ce dobândeşte atributul 
lumității (ca ceva aparținător omului). Ştiinţa nu are ca obiect 
lumea — luată în sine — ci ceea ce este independent de om şi 

lumea lui, respectiv universul în desfăşurare şi întindere infinită. 
Având însă în vedere faptul că lumea omului se înrădăcinează în 
structurarea universului — condiția umană instituindu-se pe o 
condiție naturală şi socială prealabilă, înseriate în dinamica de 
ansamblu a universului. 

De aceea, concepţia filosofică despre lume se deosebeşte 
de cea ştiinţifică (reţinând în atenţia demersului său lumea şi 
universul raportat la lume). Ambele concepții tind spre totalitate, 
spre o concepție de ansamblu, dar preocupările filosofiei nu se 
limitează la totalitate (asemănător cosmologiei sau altor ştiinţe 
generale despre univers), ci ia în considerație, în ultimă instanţă, 
doar un segment al acesteia — cel situat la nivel superior în 
structura sa pe verticala complicării structurale şi funcționale. 
Într-o formulare nai simplificată, s-ar putea afirma că filosofia 
are în vedere totalitatea raportată la om — universul în relație cu 
omul şi condiția sa. 

Cu alte cuvinte, filosofia nu ignoră totalitatea (universul ca 
întreg). Probleme cum sunt infinitatea universului, spațio- 
temporalitatea şi unitatea structurală a universului, problema 
proprietăților universului (mişcarea, conexiunea, determinismul, 
devenirea, reflectarea, structuralitatea, sistemicitatea etc.) nu-i 
sunt străine, le abordează sistematic, având ca finalitate 
surprinderea raportului dintre materie şi conştiinţă, dintre obiect 
şi subiect, dintre existenţă şi cunoaştere, dintre om şi realitate, 
țintind în cele din urmă să cuprindă specificitatea condiţiei 
umane şi mecanismul procesului de realizare umană. 

Deci, metafizica nu se desolidarizează de cosmologie, de 
ştiinţa naturii şi ştiinţa socială, dar problematica sa nu se reduce 
la implicările filosofice ale cosmologiei şi celorlalte ştiinţe 
despre univers (abordat atât pe orizontala cât şi pe verticala 
structurării sale), ci se extinde prioritar asupra problematicii 
umane. În acest din urmă domeniu de problematizare îşi dă 
filosofia măsura sa — se împlineşte pe sine ca domeniu 

metateoretic de tip Weltanschauung. În aceasta constă specificul 
său ca formă de cunoaştere, se argumentează ireductibilitatea 
obiectului său la nivelul unei cunoaşteri de tip Weltbild. 

În a treia ordine de idei, în ipostază de concepţie de 
ansamblu asupra lumii, filosofia este şi concepție despre viață (a 
omului), conceptualizările ei au rostul de a întemeia strategii de 
realizare umană, ţintesc la circumscrierea şi definirea condiţiei 
umane în contexte sociale determinate istoric şi, implicit, la 
servirea nemijlocită a acestor condiţii. Căreia îi este subordonată 
şi cunoaşterea totalităţii universului. 

Constructul filosofic are, prin urmare, o finalitate 
pragmatică, serveşte omului ca temei al raportării lui la sine, 
provoacă convingeri şi atitudini ale omului strâns legate de 
împlinirea destinului propriu şi rostului său în univers. Din acest 
punct de vedere, filosofia nu se rezumă la circumscrierea 
arealului său obiectiv de cuprindere, ci ţinteşte la eficientizarea 
procesului înscrierii omului în acest areal. Nu este deci Weltbild, 
ci se afirmă — după cum menționam anterior — ca 
Weltanschauung — cuprinde concepția ştiinţifică despre lume 
pentru a se institui (săvârşi) drept concepţie despre viață. Adică, 
este concepție de ansamblu asupra lumii omului pentru om. 

În a patra ordine de idei, fiind concepţie despre lume 
raportată la om, este nu numai explicaţie ci şi activitate — una de 
regularizare a raporturilor dintre oameni, totdeauna interesați în 
a-şi înscrie acţiunea lor în criterii de maximă eficiență (pentru 
om) — raporturi care se obiectivează mai întâi în cadrul unor 
procese comunicaţionale ce premerg, pe cale de înţelegere şi 
interacţiune subiectivă în scopuri pragmatice. Din acest punct de 
vedere, jocurile de limbaj în procesul comunicării dobândesc o 
importanță cardinală. Deoarece, comunicarea precede înţele- 
gerea, şi, implicit, accesul la adevăr, care întemeiază actul 
eficient. Astfel, reglarea limbajului pentru a facilita comunicarea 

cu sens devine o condiție primară de eficiență în acțiunea umană 
integrată social. 

Rezultă că, în câmpul disciplinelor filosofice, alături de 
cele fundamentale (ontologia şi epistemologia), concepute ca 
teorie a fiinţei în sine şi a existenţei ca existenţă şi, respectiv, ca 
teorie a cunoaşterii şi de validare şi aplicabilitate a adevărului, 
un rol important îl are filosofia limbajului (ca teorie asupra 
comunicării cu sens — generatoare de eficiență în plan cognitiv şi 
intersubiectiv). lar în strânsă legătură aceste trei domenii ale 
discursului filosofic, intră în funcțiune şi alte domenii ale 
reflecției filosofice: filosofia culturii, filosofia istoriei, antro- 
pologia, teoria acțiunilor umane etc. — domenii ce se situează în 
zonele de contact între filosofie şi ştiinţă. 

În a cincea ordine de idei, dat fiind faptul că în preocuparea 
domeniului filosofic stă atât efortul gândirii libere de a plăsmui 
un temei axiologic al judecării şi aprecierii omului de sine, cât şi 
încercarea de a dezvălui sensul existenței (umane) în vederea 
mijlocirii procesului de realizare umană, precum şi dezvăluirea 
mecanismului cunoaşterii şi al instituirii adevărului în vederea 
acțiunii umane eficiente, filosofia are în competenţa şi elabo- 
rarea unui sistem de reguli ale gândirii corecte şi ale procesului 
de comunicare prin limbaj — astfel încât omul să deceleze 
drumul cel mai potrivit al actului său creativ la nivel existențial 
şi valoric, act de „stăpânire” de către subiect a obiectului în 
vederea realizării de sine a subiectului. 

În strânsă legătură cu regulile de gândire şi de limbaj, 
filosofia are ca preocupare şi alte specii normative: reguli de 
comportare a oamenilor (morală, politică şi juridică), reguli de 
cunoaştere (principii şi metode de cunoaştere şi de validare a 
adevărului), reguli de acțiune eficientă (principii şi tehnologii, 
criterii de acțiune de înaltă productivitate), inclusiv şi reguli de 
guvernare în interes uman a raporturilor dintre om şi natură 
(coduri normative cu caracter ecologic). În vederea eficientizării 

acestor specii de norme (reguli), filosofia dispune de un pachet 
larg de discipline aplicative (etica, estetica, filosofia dreptului, 
filosofia politică, estetica, filosofia ştiinţei, filosofia acţiunii etc.). 

În a şasea ordine de idei, având în vedere că omul are o 
situare centrică în univers, în sensul că numai el este ființă 
demiurgică, datorită căreia se instituie în structura acestuia şi 
niveluri superioare „lumii lucrurilor”, respectiv lumea valorilor 
şi lumea ideilor şi, prin mijlocirea acestora, domeniul lumii lui 
(a omului şi condiţiei umane), filosofia are în preocupare 
nemijlocit şi în ultimă instanță acest ultim domeniu — cel uman. 
În raport cu năzuinţa de realizare a omului se instituie nevoia 
umană de sens, nevoia cunoaşterii lui de sine şi a universului în 
raport cu sine. Din această perspectivă, omul este măsură a 
tuturor lucrurilor — după cum se exprima încă Protagoras în 
vechime. Aşadar, în măsura în care omul caută sensuri, se 
exercită filosofic. Cu atât mai mult în condiţiile în care sensurile 
surprind esenţa din lucruri — respectiv esenţa la care el face apel 
pentru a stăpâni existența prin care se obiectivează această 
esenţă. 

O atare dezvăluire de sensuri îi aparține numai omului şi 
numai el se serveşte de această dezvăluire pentru a se împlini pe 
sine. În acelaşi scop, de altfel, omul proiectează ontologic 
descoperind în transcendent sinele său, calitatea lui esențială 
(primară) de ființă generică (umană). De aceea, în orice act al lui 
de apreciere, omul mai întâi filosofează — îşi instituie un temei — 
prin proiectare ontologică. Proiectare care este cu atât mai 
necesară cu cât el scontează în aprecierea de sine maximum de 
eficiență. 

Actele de eficiență fiind, aşadar, precedate de aprecieri 
filosofice, exercitate mai întâi prin operaţii de transcendere (din 
plan empiric în plan logic şi din plan ontic în plan ontologic), iar 
apoi — ca o consecinţă a acestei transcenderi — prin dobândirea 
accesului spre lumea esențelor, se exercită obiectiv prin acte 

materiale transformatoare în lumea concret-fenomenală. De 
altfel, din această perspectivă reflecțiile filosofice au în mod 
necesar finalităţi pragmatice. Nefiind speculații gratuite în 
măsura în care se traduc în acte de eficiență (pentru om şi 
condiția sa). 

Această centrare a discursului filosofic pe om (şi lumea lui) 
este reclamată expres în contemporaneitate — după cum se ştie, 
între alții, de Heidegger şi Noica — omul fiind, de altfel, şi 
semnificația ultimă a fiinţei (a universalului), în centrul căreia 
figurează sinele uman ridicat la nivel de sacru şi plăsmuit de el 
pe cale fenomenologică ca model în abstract al lui din concretul 
nemijlocit. 

În a şaptea ordine de idei, tocmai pentru că omul este 
„centrul” universului şi, totodată, un segment intermediar al 
acestuia între ontic şi ontologic — întrucât prin gândirea şi 
puterea lui de abstractizare instituie pe verticala acestuia 
domeniile axiologic şi nomologic ce se suprapun celor fizic şi 
biologic —, orice efort de căutare a sensurilor entităților 
individuale ale universului prin raportare la om se înscrie în aria 
îndeletnicirilor filosofice. Ceea ce conduce la ideea că în măsura 
în care omul caută sensuri se exercită filosofic — indiferent dacă 
el conştientizează natura acestei căutări. Căutarea de sensuri 
echivalează cu dezvăluirea esenței, iar această dezvăluire îi 
serveşte omului pentru a „stăpâni”, prin cunoaştere şi acţiune, 
contextele fenomenalizate ale acestei esențe. Respectiv, îi 
mijloceşte omului capacitatea de a se guverna pe sine eficient în 
lumea lucrurilor care-i populează mediul său de existenţă. 

O asemenea capacitate a omului de a se guverna decurge 
din atributul său de ființă apreciatoare, iar acest atribut este o 
consecinţă a faptului că el este conştient de sine şi, respectiv, că 
îşi asumă condiţia de fiinţă liberă şi responsabilă de sine, ceea ce 
îl situează în condiția de demiurg. Toate aceste dimensionări ale 
umanului sunt posibile de instituit datorită deprinderii omului de 

a filosofa asupra condiției sale şi de a-şi asigura o asemenea 
condiție printr-o preliminară deschidere spre transcendent — la 
urma urmelor, printr-o trăire spirituală. 

Din corelația acestor dimensionări ale umanului cu 
deprinderea proiectării ontologice decurge, aşadar, şi corelația 
dintre filosofare şi acțiunea umană eficientă. Cu alte cuvinte, 
vocaţia  praxiologică a demersului filosofic — pe care 
dintotdeauna au semnalat-o unii gânditori — se manifestă tot mai 
accentuat în epoca contemporană. Ceea ce provoacă o lipsire de 
conținut a tuturor afirmațiilor, mai mult sau mai puțin inspirate, 
potrivit cărora demersul filosofic este un lux speculativ al 
intelectului. 

Într-o a opta ordine de idei, dar nu ultima, demersul 
filosofic este un act de responsabilitate al celor care trăiesc 
conştient sentimentul libertăţii şi se simt coparticipanți, prin 
asumare de risc propriu, la efortul general al luptei omului 
pentru realizare de sine (individuală şi colectivă). În acest sens, 
marii gânditori sunt aceia care-şi asumă exemplar condiția şi 
realizarea umană. Şi, în conformitate cu asumarea acestui risc, al 
asumării condiţiei, trăiesc conştient drama şi chiar tragismul 
nerealizării şi căderii condiției umane — dramatism care începe 
cu renunțarea la orice proiectare ontologică şi, prin consecință, 
reducerea condiției umane la dimensiunea sa doar ontică. Este 
ilustrativ în această privință avertismentul lui Edmund Husserl 
din deceniul al patrulea al veacului trecut, privitor la pericolul ce 
amenință omenirea europeană prin trăirea preponderentă în 
materie şi diminuarea peste măsură a trăirii în spirit. Se 
recomanda, cu acest prilej, nevoia stringentă de a se acorda 
importanța cuvenită ştiinţelor spiritului (între care un loc de 
seamă îl ocupă filosofia) pentru a nu se provoca intrarea 
omenirii într-o perioadă de gravă decădere axiologică (fapt, de 
altfel, ce s-a şi petrecut o dată cu declanşarea celui de al doilea 

război mondial), decădere cu impact imprevizibil asupra 
condiției umane. 

Din astfel de experienţe tragice — pe care le-a cunoscut 
omenirea în a doua jumătate a secolului al XX-lea —, care au 
determinat mari reculuri existențiale o dată cu cele de ordin 
axiologic, s-a născut nevoia actuală de spirit, de transcendent, 
de fapt de filosofie în trăirea valorică contemporană, nevoia de 
înlăturare a îngustărilor pozitiviste şi pragmatice în conceperea 
scărilor de valori şi în strategiile actuale ale dezvoltării. 

Istoria ultimului secol a dat la iveală cauzele reculurilor 
axiologice şi existențiale şi, corespunzător, ale tragismului 
condiției umane pe care le-au conştientizat marii gânditori şi 
care datorită acestui fapt ei s-au manifestat tot mai activ ca fiinţe 
problematizatoare, deschise spre nonconformism şi militantism. 

Prin conştientizarea nocivităţii unor asemenea reculuri 
axiologice se explică şi activarea unor ideologii ale absurdului 
şi ale nonconformismului militant începând chiar din deceniile 
de mijloc ale secolului trecut — cu finalități şi în domeniile 
strategiilor actuale ale schimbării. Creaţiile valorice majore ale 
acestei epoci excelează prin eforturi căutătoare de sens şi 
asumare de risc, de fapt de înaltă responsabilitate. De aceea, pe 
fondul afirmării nevoii de restructurare valorică şi existențială, 
filosofia se impune pe primul plan al proceselor înnoitoare 
actuale de construcţie valorică, generatoare de amplificări 
majore şi în domeniul conştiinţei filosofice. Conştiinţă care 
călăuzeşte, în grade diferite, fiecare om care se angajează activ 
în viața socială, cu efect mobilizator în privința călăuzirii 
dobândirii unor grade superioare de eficiență în praxisul 
contemporan. 


98 


Universitatea SPIRU HARET 


9 


FILOSOFIA ŞI CONDIȚIA UMANĂ 


Condiţia umană constă în capacitatea omului de a se 
deschide spre transcendent, de a-şi plăsmui un model al său în 
absolut, care să-i servească de temei (axiologic) al vieţuirii lui 
specifice în relativ. Prin condiția lui aparte (de a celorlalte 
vieţuitoare), omul este o ființă ontic-ontologică — ontologizează 
pentru a se aşeza particularizat în ontic. Respectiv, ca ființă 
cugetătoare, apreciatoare, creatoare, liberă şi responsabilă. 

Prin urmare, este singura ființă care se aşază în existent 
printr-o prealabilă situare (ca tendinţă şi aspirație) în transcen- 
dent, îşi guvernează trăirea individuală în concretul existenţei de 
aici, prin mijlocirea apelului la medierea esenței sale, de dincolo, 
din universal. 

Filosofia, demersurile sale căutătoare de sensuri ale 
existenţei într-o lume a ființei în sine, din transcendent, îl pune 
pe om în situația de a medita asupra rostului lucrurilor înainte de 
a se raporta cognitiv sau practic la ele. Cu alte cuvinte, 
cunoaşterea filosofică (dezvăluitoare de sensuri) îi mediază 
omului situarea într-o condiție specifică şi îl disponibilizează în 
direcția realizării de sine. 

Remarcarea acestei disponibilizări spre realizare de sine, 
pe care i-o provoacă omului filosofarea şi cunoaşterea filosofică, 
ne îngăduie posibilitatea de a desprinde câteva din direcțiile în 
care funcționează înrâurirea de către filosofie a condiției umane. 
Dintre acestea vom supune atenției: pregătirea pentru viaţă şi 

trăirea demnă; pregătirea pentru comunicare şi dialog inter- 
subiectiv; pregătirea pentru  universalizare şi nemurire; 
pregătirea pentru moarte; pregătirea pentru asumarea senti- 
mentului solidarității şi deschiderii; pregătirea pentru deprin- 
derea sentimentului fericirii şi înțelegerii rostului său existențial. 

Toate aceste direcții de manifestare a rostului filosofiei în 
raport cu situarea omului în condiția sa specifică pot fi 
exprimate unitar prin afirmarea vocației filosofiei de a provoca 
instituirea omului ca om, intrarea lui în autenticitate, apropierea 
omului real de esența sa. 


a. Pregătirea omului pentru viață şi trăire demnă 


Trăirea umană este cu totul alta decât cea animală — este 
treptat (proporțional cu personalizarea individului) o trăire 
conştientizată şi, în limita înțelegerii, exercitată în conştiinţă de 
cauză. Ea se produce într-un context axiologic şi printr-o preala- 
bilă întemeiere teleologică. Sub acest aspect, spre deosebire de 
viețuitoarele inferioare lui, omul speră, aspiră şi se călăuzeşte 
după anumite idealuri de realizare. lar pentru a-şi desfăşura 
particularizat trăirea lui individuală, omul se integrează social, în 
timp ce societatea, în schimbul integrării lui, îl personalizează, 
oferindu-i condiția suveranităţii şi demnităţii de sine. 

Umanizându-se treptat, adică dobândind calitățile şi 
atribuțiile de om autentic, cu o trăire distinctă de cea animală 
primară (deoarece el face parte ca gen sau regn din lumea 
animală), individul uman trece de la raportarea instinctuală la 
una conştientă, cu mediul său de existenţă — manifestându-se ca 
demiurg în raport cu acesta. În măsura eliberării în conştiinţă de 
cauză de cadrele naturale ce-l determină primar, ulterior sau 
concomitent şi de cele sociale, devine ființă liberă, asimilând 
treptat, în diferite grade, şi sentimentul răspunderii şi al 
responsabilităţi. Din eu, omul devine treptat noi şi se înscrie în 

aria de manifestare a subiectului istoric. Din acest punct de 
vedere, omul este deopotrivă agent şi pacient, creator şi creatură 
de sine. Multă vreme, el nu înţelege această dublă proprietate — 
ce-i este specifică —, dar în ultimă instanță deprinde faptul că 
este determinator şi determinat nu numai în raporturile sale cu 
natura ci şi cu societatea şi cu el însuşi. O dată cu asimilarea 
conştiinţei de creator, devine tot mai independent şi încearcă 
elaborarea unor strategii ale realizării de sine, individuale şi 
colective. Devine homo sapiens şi zoon politikon. Conştien- 
tizează că societatea, comunitatea din care face parte, stă pe 
umerii săi. Aceasta îl pune în stare de răspundere şi chiar de 
responsabilitate față de comunitate şi îi disponibilizează puterea 
sa de dăruire şi de risc pentru comunitate: trece de la sentimentul 
de gregaritate la cel de solidaritate comunitară, de la acţiunea de 
conservare individuală la una de conservare colectivă. Ceea ce îl 
dispune pe individul uman spre asimilarea unor sentimente 
comunitare superioare — de patriotism. Abia acum individul 
uman devine cetățean şi deprinde integral capacitatea trăirii 
comunitare de tip uman. 

O dată cu această trăire comunitară, care presupune un 
proces prealabil de educație şi de asimilare a valorilor 
comunitare, se consolidează conştiinţa de sine colectivă (de 
nivel grupal şi comunitar), care — în ultimă instanţă — evoluează 
spre o conştiinţă pentru sine (de nivel grupal sau comunitar). Pe 
temeiul acestor niveluri superioare de conştientizare se instituie 
demnitatea umană şi înțelegerea nevoii de aport individual la 
realizarea de tip comunitar, implicit şi convingerea datoriei față 
de comunitate. În prelungirea acestei înțelegeri şi convingeri se 
instituie şi făptuirea în spaţiul eroismului şi sacrificiului de sine 
a individului pentru comunitate. La astfel de cote înalte de 
manifestare a dăruirii pentru comunitate, omul se ridică pe de-a 
întregul la nivelul esenței sale de ființă socială, se înscrie în 
condiţia sa autentică de om cu O mare. 

La manifestarea acestui evantai de modalități de integrare 
socială a individului, prin mijlocirea cărora omul se apropie de 
esențialitatea sa, contribuie hotărâtor deprinderea de către el a 
modului filosofic de conştientizare a lumii şi a raportului său cu 
lumea în care trăieşte şi acționează — conştiinţa filosofică fiind 
un domeniu dintre cele mai active în procesul conştientizării de 
sine colective a omului. Întrucât conştientizarea şi cunoaşterea 
de factură filosofică îi prilejuieşte omului capacitatea dezvăluirii 
sensurilor condiției lui specifice — a faptului că în esenţa sa este 
o ființă socială trăitoare spiritual şi, din această nevoie de trăire 
spirituală, deschisă spre transcendent, spre modelul ființei sale 
generice care-i călăuzeşte gândul şi făptuirea în coordonatele 
umanismului şi umanizării de sine rezultă specificitatea condiţiei 
sale. 

Diminuarea trăirii filosofice, respectiv a privirii filosofice 
asupra umanului şi a făptuirii în concordanță cu nevoia omului 
de realizare de sine, colectivă şi nu numai individuală, 
neînţelegerea rolului individului în realizarea comunitară îl 
privează pe om de simţul responsabilităţii şi, prin consecință, îi 
îngustează spaţiul trăirii în libertate (autentică) şi chiar îl 
predispune spre lipsă de solidaritate. Ceea ce se traduce, în 
ultimă instanţă, prin pierderea gustului pentru o trăire umană 
autentică — deschizându-i calea spre o trăire axiologică deviantă 
şi dezumanizantă. Pericol care pândeşte o comunitate umană în 
perioadele de criză (spirituală îndeosebi) şi de disipare so- 
cial-economică şi valorică. 

De aceea, este de înțeles că pentru evitarea unor asemenea 
dereglări în viața socială sunt necesare deopotrivă reaşezări în 
ordinea strategiilor economico-sociale şi, deopotrivă, în ordinea 
strategiilor educaţionale şi formativ-axiologice — din care 
asimilarea valorilor filosofice nu trebuie să lipsească, deoarece 
aceste valori consolidează conştiinţa colectivă a oamenilor, din 
aceasta decurgând constituiri sau reaşezări valorice de factură 

morală, juridică, civică, uneori şi consolidări de ordin paradig- 
matic în ordinea valorică şi normativă. 

Finalitatea acestor reaşezări valorice şi normative este 
aceea de a stimula o trăire spirituală şi morală superioară, de a 
deschide căi noi pentru o trăire demnă a oamenilor, în deplină 
conştientizare a faptului că pe ei îi defineşte vieţuirea socială şi 
împlinirea valorică (fără de care împlinirea material-economică 
nu le asigură o trăire demnă şi nu le oferă satisfacția realizării 
condiţiei lor specifice). Într-un cuvânt, grija pentru nivelul de 
viață nu e potențatoare umanist şi nu umanizează decât dacă este 
dublată de grija pentru modul de viaţă. Iar în modul de viaţă se 
înscrie şi stilul de vieţuire umană, izvorât dintr-o servire 
spirituală şi morală, la rândul ei dictată de o anume deschidere 
spre transcendent, ce este încifrată în configurația matricii 
stilistice — pe care filosofarea asupra rostului trăirii umane o 
determină hotărâtor. 

Aşadar, felul de a fi şi de a se manifesta demiurgic al 
omului, oglindit într-o anume conştientizare filosofică de sine cu 
rezonanţă existenţială, reprezintă contextul obiectiv fundamental 
al trăirii umane, al situării lui în demnitate şi responsabilitate de 
sine şi de comunitate. De aceea, punerea în relație a pregătirii 
pentru viață şi trăire demnă cu asimilarea valorilor filosofice 
reprezintă o cerință de prim ordin în efortul de înţelegere a 
mecanismului vieţuirii umane în liniamentele autenticităţii. În 
această perspectivă poate fi înţeleasă semnificația afirmației lui 
Andre Marlaux potrivit căreia „secolul al XXI-lea va (putea) fi 
religios sau nu va fi (poate) deloc”. Ceea ce s-ar traduce prin 
cerința unei trăiri în spirit (în deschidere spre transcendent — 
singura soluţie care antrenează omul într-o trăire spirituală şi 
morală) şi nu numai în materie, cerință fără de care omul îşi 
alterează existenţialitatea specifică şi îşi periclitează fiinţarea ca 
om. Se argumentează suficient, credem, adevărul ideii că omul 

metafizează (proiectează ontologic — deci filosofează) pentru a 
trăi autentic — în demnitate şi responsabilitate de sine. 


b. Pregătirea omului pentru comunicare şi dialog 
intersubiectiv 


Structurarea unor raporturi de diviziune a muncii 
presupune cooperare acțională şi comunicare intersubiectivă, în 
lipsa căreia socializarea individului este cu neputinţă de realizat. 
Din acest motiv, geneza omului se produce în condiţiile trecerii 
de la graiul nearticulat la limbajul articulat — la rândul său 
dependent de trecerea de la reflectarea naturală nemijlocită la 
reflectarea socială mijlocită, posibilă de exercitat prin gândire. 
Astfel încât, gândirea şi limbajul (ca înveliş material al gândirii) 
sunt modalităţi reflectorii determinante în geneza socialului. 

Comunicarea, mediată de limbaj, vehiculează gânduri şi 
indicații acţionale, înțelegeri şi comportamente organizaționale, 
opțiuni valorice şi intenții — pe temeiul cărora indivizii umani se 
socializează, asumându-şi sau disponibilizându-li-se de către 
colectivitate anumite status-uri şi roluri. Comunicarea prin 
limbaj dobândeşte astfel funcții determinatoare în procesul 
integrării omului într-o ordine socială structurată organizaţional. 

În procesul comunicării se vehiculează nu numai idei şi 
opțiuni valorice ci şi mesaje purtătoare de sensuri, cu efect apre- 
ciativ şi educaţional. Care conferă limbajului funcţii persuasive 
cu caracter acțional. Interlocutorii dobândesc reciproc, pe 
această cale, deschideri intersubiective ce conduc la transfor- 
marea subiectului comunicării în subiect colectiv — eu devine 
noi. În aceste condiţii de socializare, conştiinţa de sine indivi- 
duală evoluează spre constituirea şi manifestarea conştiinţei 
colective. 

La acest nivel (social) al conştientizării de sine se 
diferențiază, în structura de ansamblu a conştiinţei sociale, 

conştiinţa filosofică — modalitate a conştientizării de sine care-l 
situează pe individ în ipostază de ființă metafizatoare, — îi 
provoacă deschiderea spre o arhitecturare a sistemului său de 
valori într-unul în care transcendentul îi este valoare centrică. 
Tocmai această deschidere îl situează pe om în propria condiţie 
existențială — diferențiindu-se de celelalte vieţuitoare, care, dacă 
nu ec-sistă (nu se deschide spre transcendent), nu există. 

Rezultă că procesul  comunicaţional  intersubiectiv 
socializează individul, socializarea îl pune în condiţia de subiect 
axiologic, iar trăirea axiologică îl împinge spre deschidere 
ontologică pentru a-şi centra opţiunile valorice, luându-şi ca 
temei în această privință propria sa măsură (ființa umană 
generică sau instanța divină supremă — imaginată după măsura 
sa). 

Aşadar, în condițiile în care homo sapiens (conştient de 
sine şi în cunoştinţă de cauză) dobândeşte şi atributul de homo 
aestimans, datorită exercitării comunicării intersubiective cu 
sens, se structurează propriu zis existența (umană), potenţată în 
prealabil de ec-sistență (de deschiderea luminatoare spre 
transcendent). Ceea ce înseamnă că, pentru a fi homo sapiens şi 
homo aestimans, omul este totodată (dacă nu mai întâi) homo 
metaphisicus. El ec-sistă pentru a exista. Respectiv, filosofează 
plăsmuind transcendentul, această plăsmuire fiind posibilă în 
condițiile comunicării  intersubiective (prin limbaj). Nu 
întâmplător, în această privinţă, Noica afirma că limbajul este 
purtătorul şi păstrătorul ființei (al transcendentului), iar 
Heidegger scotea că esenţa omului (a Dasein-ului) este situată în 
socialitate (putem vorbi în acest sens de Mirdasein (sau, 
prescurtat, Mitsein). Aşadar, filosofarea (metafizarea) este o 
condiție a situării omului în esenţa sa — în autenticitate —, iar 
aceasta este posibilă numai prin socializarea mijlocită de limbaj. 

Comunicarea, mai ales dacă vehiculează mesaje cu 
semnificație metafizică, iar acestea au un conținut apreciativ, 
invită la dialog, la schimburi de idei şi mesaje axiologice şi 
nomologice, cu rost în consolidarea şi afirmarea unor convingeri 
cu efect acţional. Dialogul poate duce la consens sau contro- 
versă. În ambele cazuri dialogul clarifică gândurile şi opțiunile. 

Dintre controversele cele mai penetrante existențial sunt 
cele de factură filosofică — mai ales cele care au deschidere 
ideologică. De aceea, în structurarea dialogului cu trimitere 
filosofică, lupta de idei are totdeauna consecințe asupra 
fizionomiei sistemelor de valori ale culturii şi, implicit, ale 
civilizației — deosebirea dintre conținuturile valorice ale unor 
orientări filosofice exprimând adesea deosebiri între civilizațiile 
sau sistemele organizaționale ale societăților ce le generează sau 
obiectivează. 

Nu de puține ori, controversele sunt influențate şi de 
diferenţierile de sens ale termenilor vehiculaţi în desfăşurarea 
comunicării. De aceea, clarificarea semnificațiilor, a gândurilor 
şi a enunţurilor propoziționale are mare importanţă în procesul 
comunicării. Din care motiv, prin despărțământul ei epistemo- 
logic, filosofia are ca obiectiv tocmai această clarificare a 
termenilor propoziționali, realizată prin procedee logice sau 
lingvistice. Are, deci, dreptate Wittgenstein când apreciază că 
activitatea de clarificare a termenilor propoziționali şi a 
expresiilor lingvistice reprezintă obiect de primă importanţă al 
demersului filosofic — idee ce a devenit lait-motiv al 
construcţiilor filosofice cu caracter pozitivist-logic ale Cercului 
Vienez. 

S-a afirmat adesea că opțiunile logiciste scot demersul 
filosofic din obiectul şi problematica sa proprie. Se poate reţine 
aprecierea că o astfel de interpretare metafilosofică este 
potrivnică modului tradițional de a filosofa, care ar echivala cu 
refuzul metafizicii — îndeosebi de către pozitivismul logic. Deşi, 

dacă analizăm mai atent problema, gândirea analitică nu exclude 
de fapt metafizica. Deoarece şi din perspectivă logicistă se 
operează transcendentist din moment ce se iau ca atomi de 
cercetare universalii (Russell), faptul logic (Wittgenstein), 
expresiile prepoziţionale (Carnap) şi nu constatările empirice, 
respectiv entitățile concrete nemijlocite. 

Toate aceste exprimări (de felul lor, conceptualiste) asupra 
obiectului demersului filosofic, redus la o activitate de 
clarificare a gândurilor, sunt deci de factură logică şi nu 
empirică. Ceea ce denotă că se va lua ca referenţial al 
demersului filosofic generalul şi nu individualul. 

Avem, evident de-a face cu o viziune realistă (de tip 
medieval) de veche tradiție asupra travaliului filosofic şi nu cu 
una nominalistă — pentru care individualul precede generalul. 
Ceea ce înseamnă că nu se elimină metafizica ci se afirmă o 
nouă metafizică — una de factură raționalist-logică sau 
lingvistică. 

După cum se constată, este întemeiat refuzul de către 
gânditorii analişti a speculaţiei metafizice sterile, ce se 
înrădăcinează într-un empirism lipsit de control logico-analitic, 
dar acest logicism nu se instituie ca un refuz de principiu al 
ontologiei, respectiv metafizicii. Cu particularitatea că noua 
metafizică are predilect ca obiect clarificarea gândurilor şi 
comunicarea cu sens — activitate pe care demersul ontologic nu-l 
respinge, cu atât mai mult cu cât demersul logico-analitic este 
prin substanţa sa unul transcendentist (în raport cu subsidiarul 
său empiric). Ceea ce trebuie reţinut în ce priveşte demersul 
analitic este faptul că are în preocupare comunicarea (evident cu 
sens), căreia i se subordonează clarificarea gândurilor prin 
procedee logic-lingvistice. Prin urmare, ştiinţa comunicării (a 
limbajului ştiinţific sau comun) este necesară din punct de 
vedere epistemologic şi metodologic, putând fi apreciată ca 
preambul al unei construcţii filosofice (hipercuprinzătoare 

asupra lumii). Deoarece, numai în condiţii de rigoare comuni- 
cațională (de limbaj) se operează cu termeni propoziționali valizi 
(aceştia desemnând concepte şi reglând expresii prepoziționale 
prin mijlocirea cărora se construiesc teorii şi doctrine cu 
finalitate pragmatică certă). Din acest punct de vedere, 
funcționând cu termeni şi expresii prepoziționale valide, orice 
limbaj uman operează la nivel general, respectiv prin prealabile 
transcenderi (de la individual la general — de la empiric la logic) 
ce situează subiectul epistemic în ipostază de ființă demiurgică — 
întrucât relaţia dintre subiect şi obiect în procesul cunoaşterii 
este una constructivă şi nu numai reflectorie. 

Prin urmare, relația dintre demersul comunicațional 
(exercitat prin limbaj) şi demersul filosofic este primară: atât din 
perspectivă ontologică — pentru că fiecare interlocutor operează 
transcendentist şi, ca atare, are ca obiect de referință generalul 
din lucruri (logicul pentru cunoaşterea ştiinţifică şi comună) sau 
universalul (ființa pentru cunoaşterea filosofică de factură 
metafizică); cât şi din perspectivă epistemologică şi metodo- 
logică — clarificarea gândurilor în vederea comunicării cu sens şi 
valoare de adevăr. Ceea ce înseamnă că — sub aspect metafizic —, 
orientările ontologic-antropologice se întâlnesc cu cele episto- 
mologic-logiciste. 

Din această conexiune ontologic-logicistă se extrag două 
precizări de importanță metodologică în abordarea rostului filo- 
sofiei: 

— prima: atât orientările existențialiste, cât şi cele neopo- 
zitiviste contemporane în ultimă instanță nu se exclud: fiecare 
operând transcendentist şi având, ca atare, caracter metafizic; 

— a doua: pregătirea pentru comunicare şi dialog este o 
condiţie a fundării constructului filosofic, la fel cum şi explicația 
filosofică exercitată prin prealabile demersuri transcendentiste 
este o condiţie de eficiență a fundamentării comunicării cu 
putere de adevăr şi finalitate pragmatică. 

Lipsirea subiectului de putere de filosofare (de pătrundere 
a minţii în sensul lucrurilor) îl indisponibilizează pentru 
comunicare şi dialog, îl privează, astfel, de capacitatea 
intersubiectivităţii şi, ca urmare, îl predispune la înstrăinare de 
sine, de esenţa sa socială. Această putere de filosofare (cu efect 
în procesul integrării sociale a individului) este cu atât mai 
accentuată cu cât individul este supus de către societate unui 
proces educațional, cu predilecție întemeiat pe unul 
instrucțional-formativ din punct de vedere al capacităţii de filo- 
sofare conştientă. Cu finalitate sporită în direcția conştientizării 
de sine colectivă — de nivel comunitar şi, la limită, inter- 
comunitar. Reflecția şi mai ales construcția filosofică integrează 
social, solidarizează pe oameni şi personalizează comunitar — 
comunicarea şi dialogul fiind mijloace ale acestei integrări 
intersubiective şi personalizări comunitare. 


c. Pregătirea omului pentru asumarea solidarităţii 
şi deschiderii 


Sentimentul solidarităţii se manifestă în strânsă legătură şi 
ca efect al accentuării procesului de integrare socială a 
individului. Corespunde comuniunii de interese ale unui grup 
sau comunități umane şi adeziunii lor conceptuale şi acționale, 
aparținând de viaţa psihică colectivă a oamenilor. Acest senti- 
ment colectiv mijloceşte funcționarea grupului sau comunității 
ca întreg, ca agent colectiv, îi prilejuieşte omogenitatea existen- 
țială şi valorică în condiţiile unor opţiuni valorice şi teleologice 
care conferă individualitate membrilor respectivei colectivități. 

Solidaritatea se manifestă în diverse moduri; solidaritate 
grupală sau comunitară, solidaritate internaţională, solidaritate 
profesională sau ocupaţională; solidaritate în funcție de locul şi 

rolul pe care-l ocupă individul în diviziunea muncii; în 
diviziunea socială şi organizațională etc. 

Solidaritatea este precedată în ordinea succesiunii 
procesului de formare a omului de constituirea şi funcționarea 
gregarităţii — un sentiment primar moştenit din animalitate —, 
care constă în capacitatea de agregare monolitică a membrilor 
cetei de oameni primitivi în procesul sociogenezei, manifestat în 
vederea asigurării nevoilor de hrană, de apărare în mediul 
natural sau social de existență. Ceata, în ordinea genetică a 
socialului, precede tribul şi familia gentilică în procesul de 
închegare comunitară, etniile şi popoarele fiind niveluri 
superioare ale cristalizării morfologice în societăţile care dispun 
de structuri organizaționale şi viață statală. 

Saltul de la gregaritate la solidaritate şi de la solidaritate 
grupală la cea comunitară s-a produs sub influența 
conştientizării de sine colective şi aceasta determinată de 
instituirea treptată în conştiinţa oamenilor a apropierii lor de 
esența ființării lor umane, de manifestarea lor ca ființă socială 
liberă şi în continuă trăire şi gândire responsabilă de sine, 
individuală şi tot mai accentuat colectivă. La un asemenea nivel 
de responsabilitate (la cea colectivă) — din perspectiva căreia 
solidaritatea devine modalitatea apropierii omului de esenţa sa — 
a contribuit dintotdeauna hotărâtor conştientizarea şi cunoaşterea 
filosofică, deschiderea omului ca „eu” spre condiţia de „noi” şi, 
totodată, deschiderea lui spre modelul său în transcendent (care 
este ființa umană generică sau transfigurarea ei într-o ipostază 
divină, ridicată la nivel de sacru). 

Această deschidere, în dubla ei ipostaziere, este mediată de 
formarea unor convingeri şi reprezentări filosofice în mintea 
oamenilor, a unora nu dintru început şi integral manifestate 
printr-o formă specifică (filosofică) a conştiinţei sociale şi 
culturii, ci — de regulă — prin cuprinderea unor reflecții filosofice 
în cadrul altor forme ale conştiinţei sociale şi culturii, cum sunt: 

mitul, arta, morala, religia. Adică, prin intermediul altor forme 
ale conştiinţei sociale şi culturii care operează metafizic în 
abordarea condiției umane. Însă, atunci când filosofia este 
servită de acţiunea conştientizatoare a unei forme specifice a 
conştiinţei sociale, respectiv cea filosofică, sentimentul de 
solidaritate pe care-l mijloceşte dobândeşte soliditate şi argu- 
mentare logică (nedispunând numai de motivaţie psihologică). 
Ştiindu-se că numai printr-o asemenea argumentare (logică) a 
trăirii sentimentului de solidaritate se produce o deschidere a 
omului spre esenţializare, spre o trăire (rațională) în auten- 
ticitate. 

O asemenea trăire, condiționată şi motivată psihologic, dar 
şi cu încărcătură şi filtrare logică, ce presupune o prealabilă 
filosofare a omului asupra condiției sale în vederea 
conştientizării de sine, este indusă şi din mituri şi legende, chiar 
şi din practici magice — din acele forme ale conştiinţei sociale 
primare care au întemeiere metafizică (respectiv, care practică 
transcenderea). Starea de lucruri în această privinţă este probată 
de faptul că filosofia greacă clasică veche (platonismul) s-a 
înrădăcinat în mituri orientale, iar metafizica elenă târzie are o 
sorginte platoniană împletită cu una mistic-orientală. Din ase- 
menea tradiții au germinat în epoca medie gândirea trans- 
cendentistă europeană apuseană (avându-l ca inspirator pe 
Augustin) şi gândirea imanentistă europeană răsăriteană 
(avându-l ca inițiator pe Plotin). 

Cultura, în întregul ei, din toate orizonturile civilizaţiei 
umane îşi are, deci, sorgintea în mitologii şi reprezentări mistice 
sau magice — toate însă cu o anume deschidere spre raționalitate 
ştiinţifică in nuce. Mitos-ul se deschide spre logos (psihologicul 
se completează cu logicul). O asemenea raționalitate, chiar dacă 
logicul învăluie psihologicul, nu renunță la practicarea 
transcenderii (de la individual spre universal), indiferent dacă 
instanţa transcendentă este situată în transcendentul propriu-zis 

sau în imanent, sau dacă constructul metafizic este cristalizat în 
concepții filosofice sui-generis sau este inclus în doctrine 
morale, juridice sau estetice cu fundamentare metafizică. 

În toate aceste doctrine, explicit sau implicit metafizice, 
este promovat spiritul de solidaritate, fiind stimulată nevoia 
omului de a trăi în colectivitate, de a se integra comunitar (etnic 
şi chiar interetnic) şi de a se manifesta ca „noi”, nu numai ca 
„eu” în raporturile lui cu societatea, cu natura şi cu el însuşi. 


Două sunt modurile principale de structurare a raporturilor 
dintre individ şi societate, din care izvorăsc două modalităţi de 
manifestare a spiritului de solidaritate: holismul şi umanismul. 

În societăţile de tip holist domină mentalitatea subordonării 
individului față de societate, iar în cele de tip umanist domină 
ideea subordonării societăţii faţă de individ. Primele apreciază 
societatea ca valoare scop, iar individul ca valoare mijloc în 
relația de retroacţiune dintre individ şi societate, iar cele din a 
doua categorie apreciază omul ca valoare scop şi societatea ca 
valoare mijloc în structurarea aceste relaţii. Ambele tipuri de 
relaţii stimulează spiritul de solidaritate, dar substanţa acestuia 
este diferită. 

Spiritul de solidaritate de nivel comunitar, puternic 
manifest în construcțiile doctrinare din civilizațiile orientale 
marcate de holism, stimulează o puternică dăruire a individului 
față de comunitate, împingându-l la asumarea unui sacrificiu de 
sine liber consimțit pentru comunitate — în concordanță cu 
situarea comunității la nivel de valoare scop în configurațiile 
valorice ale acestor societăţi. 

Acest spirit (de solidaritate) are o prezență mai scăzută în 
civilizațiile umaniste europene, îndeosebi occidentale, în care 
individualismul şi, la limită, egoismul predomină în relațiile 

individului cu comunitatea — individul fiind situat la nivel de 
scop (valoare supremă), iar comunitatea fiind doar mijloc al 
realizării de sine a individului. Ca urmare, patriotismul şi 
naționalismul are o mai mare prezență în spațiul răsăritean al 
Europei — spaţiu istorico-geografic în care, alături de trăsături 
umaniste, intervin şi tendinţe holiste în relaţia dintre individ şi 
societate. Tendinţe care predomină însă în civilizațiile islamice 
situate în Orientul apropiat şi de mijloc din continentul asiatic. 

Aşadar, solidaritatea, ca sentiment şi valoare, are încărcă- 
turi axiologice diferite în Orient şi Occident — cunoscând în 
intervalurile istorico-geografice dintre aceste civilizații radical 
deosebite trepte intermediare, cărora le corespund opţiuni filoso- 
fice, axiologice, în general diferite — de regulă, transcendentiste 
în civilizațiile umaniste şi imanentiste în civilizațiile holiste. 

De aceea, chiar şi în Europa, în zonele meridionale 
domină, de regulă, conceptualizări existenţialiste şi spiritualiste, 
în care sunt puse în atenţie solidaritatea de tipul responsabilității 
în condiţiile trăirii în libertate, iar în zonele central-nordice 
domină orientări pozitivist-analitice, neutre în raport cu nevoia 
nemijlocită de solidaritate, dar convergente unei tehnologii 
eficiente în procesul comunicării intersubiective — condiţie pri- 
mară a închegării unui spirit de solidaritate. Din aceste dife- 
renţieri de abordare a spiritului de responsabilitate izvorăsc 
paradigme diferite ale profilării psihic-spirituale a oamenilor, cu 
referință identitară în procesul trăirii valorice. 

Diferențieri între regiunile apusene şi cele răsăritene ale 
Europei apar şi în ce priveşte opţiunile cultice ale acestora — cu 
prelungiri directe din punctul de vedere al trăirii spiritului de 
solidaritate. Dacă în Apus domină spiritualitatea de tip catolic, 
iar în centrul acesteia au răspândire opţiuni de tip protestant, în 
zonele sud-est europene şi răsăritene au circulație preponderent 
opțiuni spirituale de factură ortodoxă, continuatoare ale 
climatului spiritual bizantin. Cele occidentale fiind deschise spre 

transcendentism, iar cele răsăritene spre imanentism sau, în orice 
caz, spre o sinteză a acestora. De remarcat că acestea din urmă 
consacră viziuni mistice din punct de vedere metafizic, iar cele 
anterioare, viziuni mai ales raționaliste. Cu precizarea că şi 
soluționările creştine de factură protestantă, situate cumva la 
mijloc între viziunile creştine transcendentist-catolice şi cele 
imanentist-ortodoxe, stimulează viziuni metafizice de factură 
mistică deschise spre imanentism — ceea ce le face mai active în 
ce priveşte promovarea spiritului de solidaritate, cu predilecție 
activ stimulat de orientările creştine ortodoxe. 

În țările române, în care s-a constituit o civilizaţie de 
cumpănă între Răsărit şi Apus, locul de întâlnire a civilizațiilor 
specifice acestor două orizonturi de civilizație fiind lanțul 
carpatin, umanismul se împleteşte cu holismul, solidaritatea de 
tip umanist împletindu-se cu cea de tip holist. 

Din care motiv, la români solidaritatea (la nivel comunitar) 
se manifestă atât ca patriotism şi naționalism, beneficiind şi de o 
cauzalitate mistică şi nu numai mitică, dar şi ca umanism, 
întemeiat pe o motivaţie rațională. De aceea, românilor le apare 
ca lipsit de rațiune şi umanism individualismul şi, mai ales, 
egoismul şi lipsa de solidaritate comunitară. Educaţia umanistă, 
întemeiată pe o mentalitate filosofică centrată pe om şi condiția 
umană, exprimată prin soluționări ontologice cu caracter 
fenomenologic, dar şi raționalist-analitic, reprezintă în arealul 
românesc de civilizație principala modalitate în care se 
promovează spiritul de solidaritate, încărcat axiologic cu grade 
superioare de responsabilitate, nu numai socială, ci şi istorică. 

Umanismul românesc respinge atât individualismul 
extrem, cât şi colectivismul exacerbat, fiind asimilat atât prin 
mijlociri raționale, cât şi iraționale — izvorâte din zonele abisale 
ale psihicului colectiv. De aceea, acest umanism nu supra- 
licitează rolul individului, dar nici al colectivității în realizarea 
umană. Promovează un echilibru dinamic între individ şi 

societate, respectiv între parte şi întreg — ceea ce denotă o 
sinteză între umanismul care glorifică valoarea individului într-o 
societate democratică şi holismul care propune întregul societar 
ca valoare centrică într-un sistem de valori cu efecte civilizatorii 
şi realizatorii pentru om. 

Neînţelegerea rostului acestei viziuni unitar-dialectice 
asupra mecanismului procesului de realizare umană şi socială 
conduce inevitabil la situarea în afara perceperii specificului 
profilului psiho-spiritual românesc, dacă nu, la limită, exprimă 
poziţionarea în afara românismului şi a posibilităţii de a descifra 
particularitățile manifestării simțului cetăţii la români. Lucian 
Blaga şi Constantin Noica, în deceniul de mijloc al secolului 
al XX-lea, Nae Ionescu şi Rădulescu-Motru, în primele decenii 
ale respectivului secol, au militat activ pentru promovarea 
românismului, a nevoii imperioase de solidaritate în procesul de 
modernizare a României, în strategia de formare a personalității 
umane şi de realizare în spațiul de locuire românească, valorile 
filosofice fiind situate de ei în strategia educaţională la temelia 
sistemului de valori care condiționează făurirea identității axio- 
logice a românilor. 


Orice mentalitate sau concepţie despre lume, care profi- 
lează o anume conştiinţă de sine, individuală sau colectivă, 
corespunde nevoii omului de realizare dacă beneficiază de o 
strategie a deschiderii — care corespunde condiţiei de nelimitare 
existențială şi reflexiv-axiologică. Deschiderea spre care sunt 
antrenați românii, în contemporaneitate la fel ca şi în trecut, se 
manifestă în două direcţii: deschiderea implicată nemijlocit în 
deprinderea sentimentului solidarității, în direcția practicii 
dialogului şi cooperării la nivel comunitar şi intercomunitar; 
deschiderea spre transcendent, în scopul dezvăluirii temeiului 

oricărui demers apreciativ, de sine şi de altul. Ambele modalități 
de deschidere, prilejuiesc omului posibilitatea participării 
efective la realizarea propriei lui condiţii existențiale şi, în 
aceeaşi măsură, condiționarea afirmării modalităţii lui specifice 
de a se apropia de esența sa umană, atingând cote superioare de 
autenticitate. 

Fiecare comunitate etnică îşi circumscrie un model propriu 
de solidaritate, cu deschiderile şi închiderile sale specifice, 
deschideri care-i profilează esenţa şi închideri care-i determină 
limita prezenţei sale istorice şi geografice. Sunt însă aspecte ale 
solidarității care-i depăşesc limita, obiectivându-se la nivel 
intercomunitar. Totdeauna aceste depăşiri au loc în funcție de 
comuniunea de interese — la limită general-umane. Spre aseme- 
nea orizonturi ale arealului de manifestare a solidarității 
îndeamnă filosofiile umaniste contemporane — al căror obiectiv 
este servirea omului ca om în toate orizonturile civilizațiilor 
contemporane. Acesta fiind un imperativ al dialogului civili- 
zaţiilor la acest început de secol al XXI-lea. Deoarece, în con- 
dițiile impactului actual al raporturilor dintre om şi natură sau 
societate asupra condiției umane, mijlocit de ştiinţa şi tehno- 
logiile contemporane, este pusă în pericol existența umană în 
general şi, o dată cu aceasta, viaţa însăşi. Solidaritatea marcată 
de rațiune şi responsabilitate majoră, se manifestă, de aceea, la 
nivel global, iar filosofiile umaniste în această direcţie specu- 
lează şi acționează prioritar. 

Datorită acestei globalizări, economice şi cu prelungiri 
spirituale şi valorice care provoacă adâncirea spiritului de 
solidaritate, se simte acut astăzi nevoia de educaţie filosofică, 
fundată umanist şi, deopotrivă, raţionalist. Deoarece, prin 
semnificația specifică a conştientizării şi cunoaşterii filosofice se 
provoacă nemijlocit nevoia de deschidere şi practicare a unui 
raport echilibrat între deschidere şi închidere, respectiv, între 
identitate şi universalitate axiologică — ceea ce presupune, 

deopotrivă, păstrarea identității valorice şi, în corelație, univer- 
salizare valorică, conservarea particularităților vieţii culturale a 
actualelor comunități umane în contextul integrării globale şi 
mondializării axiologice. Mondializare care porneşte de la 
principiul conexiunii dintre universal şi specific, dintre gene- 
ralitate şi particularitate în devenirea socială actuală. 

Prin urmare, solidaritatea umană nu exclude individua- 
litatea în materie de trăire şi realizare umană, consensul filosofic 
şi cel ideologic pe care se întemeiază solidaritatea nu exclude 
deosebirea de opțiune axiologică şi, implicit, ideologică în ce 
priveşte modul de realizare umană. Altfel spus, mai concentrat, 
deschiderea nu exclude închiderea, asemănător cum închiderea 
presupune cu necesitate deschiderea. Filosofia umanistă contem- 
porană promovează din punct de vedere axiologic o limită care 
nu limitează. Ceea ce se traduce prin promovarea unui spirit de 
identitate axiologică în condiţiile unei solidarități umane de 
nivel global. 

Idealul construcției şi educaţiei filosofice se dovedeşte 
astăzi, mai accentuat decât în trecut, a fi (din punct de vedere al 
servirii condiţiei umane) pregătirea omului contemporan pentru 
solidaritate şi deschidere (ontologică şi societară), în aceeaşi 
măsură în care continuă să fie stimulată nevoia de gândire 
corectă şi de acţiune eficientă. Din perspectiva acestor obiective 
de împlinit ale rostului demersului filosofic, filosofia nu 
încetează astăzi a fi o philosophia militans. 


d. Pregătirea omului pentru moarte 


Omul are o condiţie specifică în univers. Se deschide spre 
transcendent şi, în acest fel, trăieşte spiritual şi aspiră la 
nemurire. Dar, totodată, este o fiinţare ontică, trăieşte în relativ 
şi istoric. Deoarece este aparținător unei specii naturale ai căror 
indivizi se nasc, trăiesc şi mor. Ca individ (de altfel şi ca specie), 

omul are, deci, condiţie terestră şi viață trecătoare. Situaţie care-i 
provoacă o stare de perplexitate şi de revoltă — împotriva naturii 
sau a instanţei transcendente, a modelului său în abstract, căruia 
îi reproşează precaritatea ontică a condiției lui. 

Nemulțumirea de trăirea în durată îi provoacă, fie o 
atitudine pesimistă în faţa vieţii, din care decurge sentimentul 
inutilității acționale, fie o comportare deviantă axiologic şi 
normativ (moral şi juridic), accentuată de convingerea că nu 
există plată şi răsplată după moarte. Acest sentiment al 
inutilității acționale se adânceşte cu vârsta — motiv pentru care, 
de multe ori, îndeosebi la bătrâni, se realizează mai puţin nevoia 
de ordine existențială şi de normativitate. Ceea ce îi pune în 
stare de conflict cu generaţiile adulte şi, mai ales cu cele tinere, 
devenind solitari şi ursuzi. 

Ieşirea dintr-o asemenea situaţie îi împinge pe oameni spre 
o mai accentuată stare de religiozitate, spre o mai mare încredere 
în viaţa de apoi şi răsplată în viaţa de dincolo. În vederea căreia 
omul este necesar să se pregătească din timpul vieţuirii aici, în 
istoricitate şi relativitate. Cei care trăiesc mai accentuat starea de 
religiozitate, deprinşi treptat cu o anumită liniştire, acceptă 
moartea ca pe o salvare din viaţa dramatică de aici şi manifestă 
încredere în trecerea dincolo, într-o trăire lipsită de griji şi de 
capcane existențiale. 

Această  disponibilizare crescândă spre o trăire în 
transcendent (consolidată de un climat de religiozitate), 
întreținută cu sârg de către ecleziaşti, nu este altceva decât o 
formă experimentată îndelung de-a lungul istoriei de proiectare 
ontologică — de deschidere luminatoare spre universal şi absolut. 
Rezultă că omul, pe cale religioasă, se instituie ca instanță ontic- 
ontologică — şi, respectiv, îşi depăşeşte condiţia lui ontică 
primară, prin centrarea sistemului său de valori pe transcendent, 
căreia îi atribuie atributul de sacru. 

Şi totuşi, vieţuirea de dincolo rămâne o enigmă de 
nedezlegat. Deoarece nu poate fi experimentată şi nici între- 
văzută cu certitudine. Din această cauză, pe măsura scientizării 
conştiinţei lor sociale, oamenii sunt supuşi unui fenomen din ce 
în ce mai accentuat de secularizare în plan religios şi, cores- 
punzător, de convingere rațională asupra caracterului speculativ 
al proiectării ontologice practicată pe cale religioasă. Ca urmare, 
creşte permanent procentul de ateism şi de liberă cugetare în 
rândurile populaţiei. 

În aceste condiţii de scientizare a conştiinţei sociale, 
pregătirea pentru moarte — pe care o exercită religiozitatea prin 
postularea vieții de apoi — cunoaşte un proces treptat de disipare, 
de minimalizare a aportului credinței religioase la pregătirea 
pentru moarte, la îmbărbătarea omului în această privință din 
timpul vieţii. Cu acest prilej, se instituie în conştiinţa omului 
defetismul şi disperarea existenţială — care conduc la o anume 
decădere, dacă nu, cel puţin, la un anume confuzionism valoric 
ce alterează menţinerea omului în condiția lui specifică, 
limitându-i dimensionarea sa ontologică, definitorie pentru 
desemnarea esenței lui. Ceea ce îl face să pună mai puţin preţ pe 
trăirea spirituală şi să acorde mai puţină importanță trăirii 
morale. 

O asemenea deplasare a ponderii aspectului material în 
trăirea umană o putem aprecia ca devianță axiologică de la 
condiţia specifică a umanului, ca un simptom al decăderii lui din 
această condiție. Stare de fapt care explică multe din fenomenele 
de criză axiologică cu reflex existențial din lumea contem- 
porană. La urma urmelor, avem de-a face cu lipsa de preocupare 
a structurilor organizaționale contemporane pentru pregătirea 
pentru moarte a omului contemporan — cu urmări directe în ce 
priveşte calitatea vieții. 

Se explică, de asemenea, din această cauză, şi unele 
reveniri ale misticismului şi o anume recrudescență a sectelor 

religioase marginale în lumea dezvoltată material-economic din 
zilele noastre, un anume confuzionism valoric debusolant în ce 
priveşte trăirea umană autentică. 

Din acest punct de vedere, în configurarea tablei actuale de 
valori, în care va trebui să revină în atenție trăirea umană 
autentică, filosofiei (cu valorile ei umaniste şi raţionaliste) 
trebuie să-i revină un loc din ce în ce mai important. lar din 
cuprinsul preocupărilor ei, ontologiei îi revine sarcina cea mai 
importantă. Întrucât ontologia filosofică practică preponderent o 
deschidere spre un transcendent de factură laică, de avut în 
vedere prioritar în condiţiile în care — după cum aprecia Mircea 
Eliade — îşi pierde din influență deschiderea ontologică de 
factură religioasă. Este importantă în menținerea omului în 
condiția sa deschiderea spre sacru, indiferent dacă sacrul este de 
factură religioasă sau de factură laică. 

În condiţiile deschiderii laice spre sacru, transcendentul 
este conotat ca ființă în sine sau esență pură, care nu sunt altceva 
decât modelul generic al ființării umane. Omul devine direct 
responsabil pentru actele şi năzuinţele sale de realizare în faţa lui 
însuşi, a ființei sale generice, a omului cu O mare. Pe temeiul 
acestei conotări laice a transcendentului se arhitecturează trăirea 
morală şi civică a oamenilor, spiritualitatea viețuirii lor 
specifice; din perspectiva acestui temei se structurează liniamen- 
tele principiului umanismului şi, deopotrivă, ale raționalismului 
contemporan. 

Desigur, în condițiile în care umanismul de sorginte 
filosofic-laică nu poate fi totdeauna eficient pentru cei care 
conotează sacrul în manieră religioasă, structurile organiza- 
tionale ale societăţilor contemporane au în atenție îmbinarea 
formelor de întreţinere a deschiderii spre sacru, promovarea 
deopotrivă a educaţiei filosofice şi educaţiei religioase în această 
privință. Lipsa uneia sau alteia din aceste forme, duce la 
unilateralism educațional, cu consecinţe negative asupra poziției 

omului contemporan în fața vieții şi a morții, asupra nevoii lui 
de realism şi de optimism acțional şi psihologic în această 
privință. Astfel, trebuie interpretată atenţionarea lui Andre 
Marlaux, potrivit căreia secolul al XXI-lea va fi religios 
(respectiv, va practica o proiectare ontologică) sau nu va fi 
deloc. Receptându-se, în directă concordanță cu opinia lui 
Mircea Eliade că, în condiţiile actuale, această proiectare este 
efectuată tot mai mult pe cale laică în contextul ponderii 
raționalismului în paradigma spirituală a omului contemporan — 
paradigmă aflată încă în curs de constituire şi consolidare. 


Pentru a întreţine un spirit de luciditate şi de realism în 
activitatea de pregătire a omului pentru moarte (sarcină expresă 
a filosofiei, mai ales în condiţiile actuale de secularizare 
religioasă), sunt necesar de avut în vedere câteva precizări: 

— Moartea (pieirea, trecerea în altceva) este un fenomen 
natural pentru totalitatea ființărilor (individualităților) univer- 
sului. La fel de necesar ca şi naşterea (geneza) şi devenirea în 
asigurarea continuității vieţii (a ființării în general); 

— Momentul, împrejurările şi modalitățile ei de manifestare 
sunt variabile şi se manifestă probabilist, neputându-se însă evita 
sau depăşi la nivel individual. În această privință, în limite 
relative, omul o poate preveni şi-i poate schimba momentul 
producerii, dar nu o poate elimina integral, nu-i poate anula 
inevitabilitatea. Această neputinţă nu trebuie să genereze 
fenomene de defetism şi ieşiri din cumpănă, ci, dimpotrivă, 
încredere în capacitatea omului de a-şi influența condiția ontică 
şi de a o accepta ca necesitate; 

— Moartea trebuie privită ca trecere, nu neapărat într-o altă 
viață, ci ca predare de ştafetă altei generaţii a cuantumului de 
creaţie valorică de care fiecare dispune după măsura lui. Omul, 
ca ființă trăitoare în relativ, deci trecătoare (prin viață), 
procreează biologic şi cultural şi, ca atare, se obiectivează după 

moarte prin viețuirea şi fapta celor care-i urmează. Ceea ce 
înseamnă că „omul nu moare de tot”. Are şansa continuității 
după moarte prin cei care-l urmează — „prin urmaşii lui şi 
urmaşii urmaşilor lui” ş.a.m.d.; 

— Moartea trebuie privită nu numai ca fenomen natural, ci 
şi ca fenomen cultural. Ea este obiect de reflecţie metafizică, 
artistică, morală, religioasă. Este invocată atât ca încheiere, cât 
şi ca geneză — mai bine zis ca moment ce anticipează o altă 
trăire — care beneficiază de trăirea şi fapta înaintaşilor. Trăirea 
după moarte este, deci, plauzibilă (cultural) — în sensul 
continuității unora prin ceilalți. Trebuie astfel privită ca moment 
al discontinuităţii în continuitatea viețuirii umane; 

— Fenomenul morții este condiția limită a trăirii umane 
dramatice — trăire ce trebuie conştientizată nu numai ca moment 
de încheiere, ci şi de bilanţ. Pe care-l face nu individul care o 
petrece, ci ceilalți ai lui, îndeosebi cei care-l urmează biologic 
sau cultural. Este judecat de aceştia apreciativ sau reprobativ şi-i 
fixează locul şi aportul în continuitatea umană. 

De aceea, moartea ține de condiția umană şi poate fi privită 
şi ca moment limită pe care omul, ca ființă trecătoare, şi-l 
pregăteşte spontan sau conştient, din necesitate, dar şi din 
libertate; 

— Pentru firile umane responsabile de ele însele, moartea 
este aşteptată cu seninătate, cu luciditate; deşi nedorită ea este 
inevitabilă şi de aceea aşteptată cu realism. În faţa inevitabilului 
omul nu se poate revolta, ci doar pregăti pentru a-l întâmpina cu 
deplină conştientizare a necesităţii ei pentru umanitate; 

— Tragismul morţii intervine în condițiile în care omul 
nu-şi încheie (săvârşeşte) creaţia, nu dispune de timpul şi 
împrejurările necesare pentru a se manifesta creativ — respectiv, 
pentru a contribui la continuitatea vieţii. De aici izvorăşte şi 
amărăciunea şi regretele pentru neputința împlinirii potențelor 
creative, pentru trecerea lor în act. În ce priveşte insatisfacția 

majoră pentru o trăire degeaba în condiții neprielnice de trăire 
creativă, vinovăția aparține şi comunităţii — care, prin structurile 
ei organizaționale, are rolul de a potenţa obiectivarea creativă a 
membrilor săi şi de a le media posibilitatea dispunerii de timpul 
necesar pentru obiectivare creativă. 

Niciodată însă omul nu încetează de a fi o ființă creatoare 
şi responsabilă de sine şi de altul, astfel încât moartea, pentru el, 
este, totuşi, un moment limită al trăirii lui dramatice şi, ca 
urmare, este conştientizată ca o pierdere de sine iremediabilă. 
Ceea ce îl nemulțumeşte funciar şi îl predispune spre evadarea 
din ontic spre ontologic, prin mijlocirea transcenderii din 
individual în universal. 


Desigur, asimilarea valorilor filosofice nu salvează pe om 
de moarte şi nici nu-l scoate din circuitul său ontic de trăire în 
limită, dar îl pregăteşte să se înscrie în nelimitare, să privească 
moartea în realitatea ei, ca discontinuitate în continuitate, ca 
necesitate pentru specia umanităţii, ca legătură între ceea ce este 
aici şi ceea ce nu este dincolo —, dar întemeiază pe este şi îi 
coordonează esenţialitatea. Filosofia elimină (sau provoacă 
eliminarea)  defetismului şi  pesimismului în receptarea 
inevitabilităţii morții şi stimulează conştientizarea necesității ei 
pentru înscrierea omului în coordonatele specifice ale condiţiei 
lui (umane). 

Desfăşurându-se ontologic prin gândire liberă şi trăire 
spirituală, omul nu încetează de a fiinţa ontic-ontologic. Din 
această cauză i se înrădăcinează convingerea că moartea ontică 
nu-i anulează fiinţarea ontologică, fiinţare pe care i-o potenţează 
produsele creaţiei lui valorice, care-l propulsează din fizic în 
metafizic. 

e. Pregătirea omului pentru universalizare şi nemurire 


Conştiinţa inevitabilităţii morții îi pune pe oameni de 
timpuriu în situația de a găsi soluția pentru a depăşi acest prag şi 
de a-şi salva condiţia de ființă muritoare. Aceasta pentru că ei nu 
se împacă cu soarta comună a celorlalte vieţuitoare. În căutarea 
soluţiei salvatoare au ajuns la plăsmuirea modelului lor în 
abstract, dincolo de existența nemijlocită, inventând transcen- 
dentul — pe care l-au populat inițial cu strămoşii lor trecuţi din 
existențialitate. Cultul strămoşilor a precedat, astfel, cultul lumii 
divine. Pe o asemenea transgresare — de aici, dincolo — s-au ivit 
reprezentări şi concepții religioase la început politeiste (prin 
proliferarea miturilor — a ridicării la nivel de sacru a unor 
personalităţi iniţiatice în materie de cultură şi civilizație) şi, mai 
apoi monoteiste (prin abstractizare). Zeii nu sunt însă altceva 
decât modele limită ale oamenilor reali, situate dincolo, al căror 
rost este acela de a guverna lumea de aici, de a dispune de soarta 
oamenilor şi de liniile devenirii în univers. 

Odată fixată — prin plăsmuire intuitivă — această lume 
cerească, soluția salvării oamenilor de istoricitatea pământească 
a devenit posibilă. Credinţa în lumea zeiască şi comportarea în 
funcție de iniţiativa normativă pusă de oameni pe seama acesteia 
a fost socotită ca o cale (singura) a trecerii omului din relativ în 
absolut după moarte — o cale de cucerire de către om a veşniciei. 
Natura acestei ființări (prin trecere) de dincolo (la creştini, în rai 
sau în iad) fiind la îndemâna zeului ce i-a mijlocit omului 
trecerea respectivă, aplicându-i-se acestuia principiul „după 
plată şi răsplată”. În acest fel, posibilitatea salvării de istoricitate 
devine realizabilă — de aici izvorând liniştea sufletească a 
credincioşilor şi împăcarea lor cu fenomenul morții, care nu mai 
semnifică întrerupere ci trecerea vieţuirii de pe un tărâm pe 
celălalt — de aici (din imanent), dincolo (în transcendent). 

Au fost elaborate doctrinar, de către diverse religii, diferite 
strategii ale cuceririi orizontului nemuririi prin trecerea dincolo 
— moartea fiind considerată ca un moment discontinuu într-o 
continuitate de trăire umană în orizontul veşniciei. De aceea, 
indiferent de modul cum este interpretată (ca întrerupere sau ca 
trecere) moartea ţine de condiţia umană, îşi are firescul ei. În 
cele din urmă, ea poate fi privită ca moment limită al realizării 
umane sau, în orice caz, ca barieră a trăirii pământeşti. Pe care 
omul, ca ființă trecătoare, şi-l pregăteşte spontan sau conştient 
(chiar dacă nu-l aşteaptă fără cutremurare), din necesitate, dar şi 
din libertate în cele din urmă. 

Pentru firile umane responsabile de ele însele moartea este 
aşteptată cu seninătate, cu luciditate, cu conştiinţa că, deşi nu 
este dorită, este inevitabilă. În faţa inevitabilului omul nu se 
poate revolta ci doar pregăti pentru a-l întâmpina cu deplină 
conştientizare a necesităţii lui pentru umanitate. 


Desigur, asimilarea valorilor filosofice nu salvează de 
moarte şi nici nu-l scoate pe om din circuitul ontic de trăire în 
limită, dar îl pregăteşte să se înscrie în nelimitare, să privească 
moartea în realitatea ei, ca discontinuitate în continuitate, ca 
necesitate pentru specia umanităţii, ca legătură între ceea ce este 
aici şi ceea ce nu este dincolo, dar întemeiază pe este şi-i 
coordonează existenţialitatea. 

Filosofia elimină (sau provoacă eliminarea) defetismului şi 
pesimismului în receptarea inevitabilității morții, îi stimulează 
omului conştientizarea necesității ei pentru înscrierea lui în 
cadrele specifice condiţiei (lui) umane. 

Desfăşurându-se ontologic prin gândire liberă şi trăire 
spirituală, omul nu încetează de a fi ființare ontică — şi de a se 
supune regulilor de ordonare ontică a existenţei lui. Dar lui îi stă 
în putință trecerea din ontic în ontologic, din individual în 
universal, respectiv intrarea în orizontul nemuririi — nemurire 

care este, însă realizabilă numai în plan axiologic şi nicidecum 
ontic. Pentru că trăirea lui (umană) este în primul rând materială, 
deşi trăirea spirituală îi este specifică — definindu-l ca specie şi 
mijlocindu-i personalizarea, ridicarea la nivelul de agent istoric. 
De aceea, deşi primară, nu trăirea materială ci cea spirituală îi 
este generatoare pentru „trăirea” lui în amintirea generațiilor 
următoare, respectiv îi mijloceşte universalizarea, posibilitatea 
de a contribui prin făptuirea lui la continuitatea comunitară şi 
socială. Aşadar, nu existența nemijlocită ci creația valorică îl 
universalizează pe om, îl pune în condiția să cucerească 
orizontul veşniciei (să depăşească fenomenul morții fizice şi să 
aibă acces la nelimitare), orizont care, pentru omul religios, are 
sensul de cetate divină. 

De aceea, religiozitatea a devenit un antidot faţă de 
defetismul şi perplexitatea omului în fața morții. Se explică 
lesne , astfel, de ce credinţa religioasă a devenit o necesitate 
imperioasă în vederea menţinerii omului în condiția de ființă 
ontic-ontologică. 

S-au produs însă mutații profunde în mentalitatea 
religioasă a oamenilor în contextul scientizării conştiinţei sociale 
sub impactul pe care l-a avut asupra conştiinţei progresul 
ştiințifico-tehnic din secolul al XX-lea. De aici a început 
generarea unui proces de înstrăinare a omului de esenţa sa, de 
modelul său ridicat la nivel de sacru (în transcendent). S-a ivit în 
aceste condiţii nevoia de explorare a altei căi de universalizare 
umană şi de cucerire a orizontului veşniciei. Deoarece, 
amenințați de defetismul ce însoţeşte fenomenul secularizării 
religiei, oamenii cad pradă lesne unor comportamente deviante, 
ceea ce se însoţeşte cu decăderea lor din condiţia (umană) ce le 
este specifică. 

În acest context de alienare existenţială, revine filosofiei 
rolul de a interveni în procesul de realizare umană şi de a 
menţine omul în condiţia sa. Mai precis, dobândeşte importanță 

în procesul educativ ontologia de factură laică şi, în legătură 
directă cu aceasta, filosofia culturii şi antropologia filosofică. 
Din perspectiva acestora, devine plauzibilă posibilitatea 
universalizării şi chiar a nemuririi (înţeleasă axiologic). Deci, nu 
pe cale fizică ci pe cale culturală — prin creaţie de valori cu 
referință comunitară şi societară, prin contribuția pe această cale 
a oamenilor la sporirea patrimoniului axiologic comunitar şi 
societar cu finalitate existențială. 

Creând valori, omul (ca individ) trăieşte axiologic între 
oameni şi după moarte. Continuă să le influențeze condiția 
existențială şi acțională — durata continuității după moarte fiind 
proporțională cu cuantumul de creație valorică de excepție de 
interes comunitar şi societar pe care l-au instituit. Trăiesc printre 
noi (cei din actualitate) strămoşii noştri, inițiatici în materie de 
existență comunitară şi axiologică, personalitățile care ne-au 
marcat cultura şi civilizaţia. La fel stau lucrurile şi cu 
personalitățile inițiatice ale întregii civilizaţii umane, apreciați, 
într-un fel sau altul, ca eroi — pe cale religioasă sau laică —, sancti- 
ficaţi sau nu religios, dar trecuţi, oricum, laic în lumea sacrului. 

Aşadar, omului îi stă în putință trecerea în universal, 
intrarea în universul nemuririi — nemurire care este realizată 
numai în plan axiologic şi nu ontic. Pentru că trăirea umană este 
preponderent spirituală — pe această cale are loc personalizarea 
individului şi ridicarea lui la nivel de agent istoric. De aceea, 
prezenţa în spiritualitatea generațiilor următoare este un motiv 
principal de acţiune creatoare în trăirea nemijlocită a omului, 
stându-i direct în putinţă acestuia de a se universaliza astfel prin 
creaţie, de a contribui prin fapta lui demiurgică la continuitatea 
comunitară şi societară. 


Creaţia de valori se produce fie în plan spiritual, fie în plan 
existențial nemijlocit chiar şi în domeniul producerii unor entități 


materiale (naturale şi sociale). De aceea, conducătorii comunitari, 

comandanții de oşti, doctrinarii politici şi juridici, sunt la fel de 
respectaţi ca şi creatorii de artă, filosofii, moraliştii sau inițiatorii 
cultici. La urma urmelor, pe umerii lor se sprijină civilizațiile şi 
universurile de valori contemporane. Membrii comunităților 
proslăvesc faptele iniţiatice ale înaintaşilor, simțindu-se în 
siguranță în prezenţa fiinţării lor (ontologice) printre ei, îi evocă 
ori de câte ori se angajează în făptuiri creative. Fapt ce 
argumentează ideea de continuitate a trăirii umane după moartea 
fizică. 

În acest sens, cu atât mai mult ne apar a fi condamnabile 
încercările de demitizare, de profanare a eroilor neamului, de 
împingere a făptuirilor lor în derizoriu, atribuindu-li-se vinovăţii 
majore pentru fapte mărunte pe care le-au exercitat ca oameni 
reali în cotidian — dar care nu au ecou comunitar. Ei sunt 
venerați peste limită pentru făptuirile majore de interes 
comunitar şi nu pentru accidente în aria trăirii nemijlocite. Este 
de înțeles în această privință că şi astăzi funcționează procesul 
mitizării şi al trecerii în legendă, accesul la panteonul axiologic 
sacru al popoarelor fiind deschis în permanenţă. Dar decantarea 
valorică se produce după moarte şi numai cu întârziere 
(deoarece între oameni există concurență în materie de realizare, 
relațiile intersubiective provoacă şi tensiuni sau chiar conflicte — 
ce împiedică venerarea imediată a făptuitorilor). Indiferent de 
modalităţile sau complexitatea procesului de venerare, accesul la 
nemurire ţine de condiția umană. 

Fiecare om, ca individ, are acces la sacru — la 
universalizare şi nemurire —, posibilitatea acestui nivel de 
venerare, dincolo de limită, fiind proporţional cu nivelul de 
participare la creație, cu măsura în care se obiectivează 
capacitatea lui de a se manifesta creativ şi de a-şi asuma riscul 
propriu pentru propăşirea comunității căreia îi aparține. 

Din această perspectivă (privind legătura dintre creaţie şi 
universalizare), sporeşte aportul filosofiei care practică un 

demers ontologic (de ridicare de la individual la universal), pe 
cale laică şi eventual chiar religioasă, în vederea stimulării 
interesului pentru universalizare, pentru accesul la nemurire 
(axiologică). Mai ales în condiţiile în care religia este 
zdruncinată în credibilitatea ei — de către ştiinţa şi tehnologia 
actuală (care amplifică puterea omului de „stăpânire” a forţelor 
naturii şi sociale). 

Între disciplinele filosofice cu o puternică influențare 
asupra puterii de creație, întemeiate pe o supoziție ontologică, 
filosofiei culturii şi teoriei valorilor le revin, după cum am mai 
afirmat, cele mai importante atribuții, îndeosebi pentru că 
acestea, împreună cu antropologia filosofică, lămuresc asupra 
sensurilor noţiunilor de condiție umană şi realizare umană. 
Întrucât, prin pătrunderea acestora omul îşi alege căile de 
obiectivare eficientă pentru el, manifestându-se ca ființă 
creatoare în cunoştinţă de cauză şi, prin aceasta, se deschide spre 
universal, dobândind acces la nemurire. Cu alte cuvinte, prin 
originare în spaţiul existenţial şi valoric omul se universalizează 
— se depăşeşte pe sine ontic şi se aşează în ontologic. 

Potenţarea creativității este direct proporțională cu 
personalizarea individului de către societate. Ceea ce înseamnă 
că, în măsura în care societatea personalizează individul, 
stimulându-i capacitățile creative, îi condiționează putinţa de a 
se universaliza — şi, prin aceasta, de a-şi spori contribuția 
demiurgică la continuitatea existențială a propriei sale naturi. 
Este ştiut, în această privință, că popoarele şi comunităţile 
umane care, prin structurile lor organizaționale, îşi disponibi- 
lizează într-o mai mare măsură membrii lor spre obiectivare 
creatoare şi trăire responsabilă, îşi asigură o mai mare pondere 
în istoria umană şi, în aceiaşi măsură, ating niveluri superioare 
de apreciere din partea celorlalte popoare, fiind considerate a fi 
situate în categoria „popoarelor alese.” Astfel de popoare 
excelează în atenţia pe care o acordă proiectării ontologice (pe 

cale religioasă sau laică) şi, de aceea, apreciază cum se cuvine 
eforturile membrilor lor în această direcție — se bucură de înaltă 
consideraţie filosofii, teologii, educatorii în general, creatorii de 
excepţie şi gânditorii care sunt purtătorii idealurilor de realizare 
umană de nivel comunitar. Pentru că aceştia înscriu comunitatea 
în direcția continuității istorice, pun în valoare energiile 
creatoare de nivel comunitar în procesul de realizare umană. 

În acest proces de stimulare a afirmării dimensionării 
omului ca ființă creatoare în ordinea istorică a existenței sale, 
filosofiei îi revine o mare responsabilitate. De aceea, filosofia 
explică nu numai lumea în ansamblul ei raportată la om, ci şi 
stimulează omul în direcția obiectivării lui creatoare în raport cu 
această lume — totdeauna fiind necesară situarea demersului 
filosofic în aria militantismului. În această direcţie structurându- 
se substanța principiului umanismului care se degajă din 
atitudinea filosofică asupra trăirii umane. 

Filosofia serveşte, aşadar, omului, atât în direcția 
pătrunderii cognitive a universului ca întreg şi a lumii lui, 
precum şi în direcția conştientizării lui de sine colective, cât şi în 
ce priveşte pregătirea lui pentru universalizare, pentru accesul 
său la continuitate axiologică după moartea fizică. Ceea ce 
presupune înțelegerea (provocată de asimilarea valorilor 
filosofice) faptului că omul — spre deosebire de alte ființări ale 
universului —, deşi trăieşte ontic în limită, are posibilitatea prin 
creație valorică de a trece în ontologic, în nelimitare, de a 
dobândi (proporţional cu aportul său creativ) acces la orizontul 
nemuririi.  Metafizicii (laice sau religioase) şi îndeosebi 
ontologiei, revenindu-i rolul (rostul) de a pregăti omul pentru o 
atare deschidere. 

f. Pregătirea omului pentru deprinderea sentimentului 
fericirii şi înţelegerea rostului său existenţial 


Sentimentul fericirii este unul din cele mai rar întâlnite 
într-o viaţă de om. Este un sentiment specific celor care au 
dobândit trepte superioare de personalizare şi de realizare. Orice 
societate democratică îşi propune să mijlocească, prin strategiile 
ei de dezvoltare economică şi socială, cote înalte de trăire a 
acestui sentiment de către membrii ei — cote care sunt atinse 
numai ca urmare a mijlocirii procesului de realizare umană. 

În direcţia susţinerii procesului de realizare, societatea îşi 
fixează proiecte şi planuri de dezvoltare economică, de 
perfecționare a structurilor ei organizaționale în concordanţă cu 
principiile statului de drept, de stimulare a proceselor de 
emancipare axiologică şi împlinire spirituală. La acest proces 
complex de realizare umană participă nemijlocit individul 
însuşi. Chiar dacă nu totdeauna înţelege semnificația conceptului 
de realizare umană şi cu atât mai puțin conotarea termenului de 
fericire. Pentru că aceste procese se produc nu numai prin 
împliniri materiale (sesizabile nemijlocit) ci şi prin împliniri 
spirituale şi morale (mai dificil de sesizat). Aceste din urmă 
împliniri îi creează omului o stare de luciditate în legătură cu 
realizarea sa. Deoarece fericirea nu vine numai din consumul 
până la sațietate de bunuri materiale, ci şi din satisfacerea, în 
anumite limite, a nevoii de proprietate şi de putere, din 
împlinirea profesională şi acțională, dintr-o satisfacere a nevoii 
omului de status şi rol în societate şi, în ultimă instanță, din 
satisfacția „lucrului bine făcut.” În care se încadrează şi trăirea 
echitabilă, în spirit de toleranță şi dăruire pentru comunitate — 
ceea ce ar echivala şi cu simţul „datoriei împlinite” (în raport cu 
comunitatea, cu familia, cu sine însuşi). 

Într-o formulă mai cuprinzătoare şi semnificativă 
din punct de vedere antropologic, sentimentul fericirii vine din 
conştientizarea omului că îşi îndeplineşte toate atribuţiile speciei 

lui (de om) — respectiv, de ființă socială, ființă liberă, ființă 
creatoare şi apreciatoare, ființă responsabilă şi problematizatoare. 

Sunt străine trăirii sentimentului fericirii: egoismul şi 
egocentrismul, trăirea larvară şi neîmplinirea (acţională şi socia- 
lă), îmbuibarea materială şi nemunca, puținătatea împlinirii 
valorice şi neîmplinirea, lipsa sentimentului de responsabilitate, 
toate înfăptuirile deviante (moral, politic, juridic) care sunt prac- 
ticate dintr-o lipsă totală de înțelegere a împlinirii individuale. 
Fericirea individului vine din conştiinţa împlinirii şi a celorlalți 
indivizi cu care intră în raporturi cu caracter acțional şi 
existențial. 

Mai trebuie precizat că fericirea nu este niciodată integrală. 
Limitele ei vin fie din faptul că omul este o ființă vie şi suferă în 
condiţiile alterării biologice şi fiziologice, fie din faptul că omul 
este o ființă socială şi că, din acest punct de vedere, intră în 
raporturi contradictorii cu societatea, cu comunitatea şi cu el 
însuşi, fie din faptul că fund fiinţă istorică trăitoare în relativ şi 
durată, nu-i sunt accesibile absolutul şi infinitul. Îngustări în 
materie de împlinire au loc şi prin faptul că omul conştientizează 
obiectivitatea limitei în deschiderea sa spre transcendent şi spre 
trăirea în autenticitate şi esenţialitate. Toate acestea îl fac pe om 
să guste o fericire limitată, alta absolută neexistând. Ceea ce 
determină caracterul asimptotic al fericirii — evident în 
contradicţie cu setea lui de absolut. Lucru ce nu trebuie trăit de 
om cu un sentiment de nelinişte existențială, deoarece existența 
umană are caracter paradoxal. Îl pune pe om în nelimitare care 
limitează sau, mai bine zis, în deschidere care se închide, 
conferindu-i nu numai generalitate ci şi particularitate şi 
identitate (situare în limită), de unde rezultă funcționarea unui 
raport contradictoriu dintre fericire şi nefericire. 

Trăirea sentimentului fericirii, al unei fericiri care niciodată 
nu elimină realitatea unor neîmpliniri şi neacoperiri ale unor 
speranțe de realizare, nu-l scoate pe om din conştientizarea 

istoricității şi al realismului existenţial. Conştiinţa limitei o au 
însă oamenii care dispun de un înalt nivel de personalizare, nivel 
care mijloceşte înțelegerea limitei inexorabile a realităţii, a 
faptului că există „o măsură în toate”. Fapt pentru care marile 
personalități percep fericirea cu măsură, totdeauna marcată de 
conştientizarea limitelor ei, între altele de grija pentru 
neîmplinirea şi neputinţa de realizare a altora — a semenilor săi. 
De aceea, atingerea orizontului fericirii nu-l scoate pe om (în 
măsura personalizării lui) din nonconformism, din, şi mai ales, 
din nemulțumirea de sine. Motive pentru care fericirea nu 
înlătură nefericirea, suferinţa generică a omului pentru soarta lui 
şi a celorlalţi, soartă mereu deschisă spre alterare în contextele 
naturale şi sociale nemijlocite — fapt care-i reclamă o perma- 
nentă situare în nonconformitate. 

Aceste nuanțări în legătură cu limitele circumscrise istoric 
ale procesului de realizare umană pun în evidență faptul că 
dobândirea fericirii este mai mult o tendinţă, un orizont mereu 
de împlinit, dar niciodată atins integral. 

Fericirea are în vedere şi se dobândeşte prin ceea ce face 
omul şi nu prin ceea ce are, care este doar treapta inițială a 
procesului de realizare şi nu scop al acesteia. Ea (fericirea) este 
o stare axiologică generatoare de împliniri spirituale şi morale 
dincolo de împlinirile materiale. Acestea din urmă doar le 
condiționează pe celelalte, dar nu la nivelul lor se instalează 
fericirea autentică. Fericirea se instalează în aria lui a fi şi nu în 
a lui a avea. 

Dificultatea este aceea că s-a pus nu de puţine ori şi se 
pune încă mult accent pe împliniri materiale în provocarea 
instituirii sentimentului fericirii, pe acumulări de proprietăți şi 
pe avuţie (materială), deseori şi pe grade înalte de stăpânire 
organizațională, politică şi economică — țeluri stimulate de 
dinamica pragmatismului exacerbat în cea mai mare din 
strategiile dezvoltării, atât la nivel individual, cât şi comunitar. 

Din această cauză, se accentuează în ţările dezvoltate, saturate 
de pragmatism, fenomene de criză axiologică, accese de alienare 
şi cădere existențială. Aceasta pentru că se neglijează realizările 
în materie de mod de trai şi se ţintesc doar împliniri în ce 
priveşte nivelul de trai. Datorită acestei pricini, trăirea 
sentimentului fericirii se întâlneşte din ce în ce mai rar în lumea 
aşa zis „civilizată” din ţările super-dezvoltate (preponderent 
apusene), acest sentiment fiind mai accentuat în ţările cu trăire 
valorică de tip contemplativ (sau, în orice caz, în care se îmbină 
pragmatismul cu contemplativismul). 

Din toată această analiză rezultă că soluţionările excesiv de 
raționaliste (de tip pozitivist-analitic) şi cele excesiv de 
pragmatiste a problematicii filosofice, mai ales cele care privesc 
domeniul umanului, nu oferă strategii viabile privind procesul 
de realizare umană, nu oferă deschiderile necesare pentru 
dobândirea sentimentului fericirii, sentiment care ţine direct de 
condiția umană. Înflorește gustul amar al dizolvării omului 
printre lucruri — ceea ce dovedeşte o anume cădere axiologică a 
umanului. Fenomen produs, de altfel, în Europa, în deceniile de 
mijloc ale secolului al XX-lea, care au produs nenumărate 
convulsii sociale, nu de puţine ori dificil de gestionat la nivel 
macrosocial. 


Ca reflex al situării în opoziţie cu acest proces de 
dezumanizare axiologică, generator de alterare a condiţiei 
umane, în aceleaşi decenii de mijloc ale secolului al XX-lea au 
înflorit soluţii de interpretare existențialistă şi spiritualistă în 
câmpul filosofiei, mai ales în orizonturile Europei meridionale şi 
în sud-estul european. În acest context au fost avute în atenţie 
problematica umanului, ideea de libertate în corelaţie cu 
responsabilitatea, tematica destinului şi alienării umane, rămânând 
în centrul atenției domeniile ontologiei şi antropologiei umane, 
teoria valorilor şi filosofia culturii şi chiar filosofia religiei. 

Dacă în zonele de răsărit şi în zonele centrale şi de sud-est 
europene a dominat în activitatea filosofică de catedră din a doua 
Jumătate a secolului trecut, aflată sub auspicii ideologizante ale 
unui marxism-leninism de factură pozitivistă şi dogmatică, în 
Occident au avut circulație orientări neomarxiste care se păstrau 
în aria antropologismului filosofic şi chiar a ontologiei, fiind 
ținută în atenţie problematica omului şi a condiției umane. 

Astfel, în general în peisajul filosofic european din ultimele 
decenii s-a accentuat nevoia de Weltanschaung în conceperea 
problematicii filosofice, de natură să ofere o strategie adecvată 
de realizare umană, devenind din nou actuală sintagma 
neokantiană a „reîntoarcerii la om”, care a animat în mare 
măsură ideologia umanistă a secolului al XIX-lea. 

Dacă se corelează acest reviriment umanist în cultura 
filosofică europeană cu reaşezările în plan social-economic şi 
politic din ultimele decenii ale secolului al XX-lea se pot deduce 
argumente pentru a induce concluzia că au fost structurate 
condiţii în direcția deschiderii accesului omului contemporan 
spre autenticitate, în sensul ei major, respectiv al înfloririi 
sentimentului fericirii, al unei fericiri însă măsurate, aflată 
permanent în deschidere. 

Este, desigur, de înţeles că deschiderea omului spre asi- 
milarea sentimentului fericirii nu este nicidecum neînsoțită de 
multe închideri — de dificultăți, asperităţi ale viețuirii individuale 
generatoare de neîmpliniri şi insatisfacții, de suişuri şi 
coborâşuri — mai accentuate în condiţii sociale tulburi — cum 
sunt cele de tranziție de la societăți excesiv de autoritare 
(totalitare) la societăți democratice. Avem în vedere contextele 
sociale obiective ale descătuşării procesului de dobândire a 
sentimentului fericirii, dar nu sunt de exclus contexte subiective şi 
împrejurări obiective ce oferă concretitudine (şi deci tendințe de 
limitare) oricărui proces de emancipare socială şi realizare umană. 

Şi, în aceiaşi măsură, trebuie reţinut că în profilarea 
psiho-spirituală a fiecărui individ se împletesc generalitatea cu 
particularitatea. Traiectoria vieţii fiecărui om este marcată de 
închideri şi deschideri. Se poate vorbi de o artă de a fi fericit şi 
de o ştiinţă a dobândirii fericirii — individuale şi comunitare. 

La acest proces complex şi contradictoriu al dobândirii 
fericirii — care este simultan un proces de realizare umană — 
contribuie hotărâtor educaţia (şi, de ce nu, şi instrucția — din 
moment ce a dobândi fericirea este o ştiinţă, nu numai artă). Iar în 
evantaiul educațional, asimilarea valorilor filosofice ocupă un loc 
central. Întrucât filosofia, în ansamblul conştiinţei umane, îşi are 
rostul tocmai de a pregăti omul pentru fericire, de a-l deprinde cu 
„tehnologia” de dobândire a acestui sentiment, care presupune 
satisfacția pentru „lucrul bine făcut” şi pentru „datoria împlinită.” 
Ceea ce înseamnă dobândirea, în practica aprecierii de sine în 
relație cu ceilalți, cu comunitatea, a nevoii de realism, de 
luciditate critică, a deprinderii simțului măsurii şi al relativității. 
Or, tocmai asimilarea valorilor filosofice contribuie la formarea 
unor atari condiţionări în reflecția de sine a omului. 

Asimilarea valorilor filosofice — dintr-o perspectivă 
umanistă şi echilibrat raționalistă — constituie, aşadar, modalitatea 
principală (din perspectivă axiologică) de întemeiere a unei stra- 
tegii eficiente de „cucerire” a orizontului fericirii. Acest senti- 
ment, fiind conotat din perspectiva procesului autentic de rea- 
lizare umană în concordanță cu notele specifice ale condiţiei 
umane. 

Rezultă, aşadar, a fi legitimată afirmaţia noastră potrivit 
căreia este imperios necesară această nevoie de educaţie şi 
instrucție filosofică în sprijinirea organizațională activă a 
procesului de asimilare a valorilor filosofice — cu înrâurire directă 
şi de rezistență în profilarea spiritualității omului contemporan. 

O dată servit la nivelul situării autentice în condiţia sa 
specifică şi realizat sub aspectul satisfacerii trebuinţelor sale 
majore materiale şi spirituale, omul este potenţat şi în vederea 
înțelegerii rostului său (ca individ şi colectivitate) în relaţie cu 
lumea ce-l înconjoară şi, nu mai puțin, în direcția perceperii 
locului său în univers, în mediul său natural şi social de 
existență. La un asemenea nivel de conştientizare şi de 
acomodare la mediul său de existență, de înţelegere a rostului 
prezenței sale în univers, contribuie hotărâtor asimilarea 
valorilor filosofice, deprinderea omului de a medita asupra 
transcendentului şi de a concepe întregul lumii în raport cu sine. 

În vederea unui asemenea nivel de conştientizare şi cunoaş- 
tere este de mare folos educația şi instrucţia filosofică, mijlocirea 
organizațională a punerii şi rezolvării umaniste a problemei 
ontologice. Deoarece, numai din această perspectivă omul îşi 
descoperă rostul său în procesul realizării de sine şi în mecanismul 
adaptării lui la mediul propriu de existență. Pentru că societatea îi 
poate doar condiționa înfăptuirea lui de sine, îl pune optim în situa- 
ţia de a se autodetermina şi, odată cu aceasta, de a-şi structura pro- 
priul său mediu de existență (nu numai natural ci şi social). Mediu 
pe care omul, instituindu-l, suportă şi influenţa acestuia asupra lui. 
Dar înfăptuirea de sine, ca atare, îi aparţine omului însuşi. 

Acest mediu de existență uman este, fără îndoială, un dat, 
dar se instituie mai ales ca un construct (artefact), dispunând de 
o arie de cuprindere circumscrisă universului obiectiv — omul 
însuşi fiind un domeniu de ființare al universalului în univers. 

Prin prezența omului, universul este structurat şi pe 
verticală (de la fizic la spiritual), el având circumscris în destinul 
său funcția de a mijloci instituirea universului spiritual suprapus 
celui material, respectiv straturile lumii ideilor şi valorilor. 
Tocmai aceste straturi reprezentând mediul uman specific de 
existență şi, totodată, şi factorul mediator al raporturilor 
acționale ale omului cu natura, cu societatea şi cu el însuşi. 

Prin urmare, omul, printre rosturile sale, are şi rostul de a 
se făuri pe sine, de a se forma ca subiect şi agent. Făurindu-se pe 
sine şi, pentru aceasta, şi universul spiritual (de valori şi idei), 
omul este singura ființă creatoare din univers, lui aparținându-i 
atributul demiurgiei. Care atribut, nefiind conştientizat a-i 
aparține, este transferat de om pe seama transcendentului — 
instanţa plăsmuită de el a fi dincolo (de el) dar care nu este 
altceva decât modelul său în absolut (fiinţa sa generică). Pe care, 
în măsura în care îl cultivă (religios sau mitic), îl divinizează, 
socotindu-l fiinţă supremă (în raport cu el). În acest fel, rostul 
omului în lumea sa umană este pus pe seama proiecției lui în 
universal, respectiv pe seama transcendentului (conotat religios 
ca Dumnezeu înconjurat de lumea sa divină). 

Acordându-i, aşadar, lui Dumnezeu atributul de creator (pe 
care, de fapt, numai el îl exercită de drept şi nu numai de fapt), 
din neconştientizarea acestui lucru, omul se socoteşte pe sine a 
fi creatură (a acestuia), deopotrivă cu celelalte individualități ale 
universului (puse în aceiaşi măsură pe seama creației divine). 

Se deduce lesne din acest mecanism al înstrăinării omului 
de esenţa sa (de fapt, de modelul său în universal), faptul că 
omul nu se mai recunoaşte pe sine ca nucleu existențial al lumii 
lui, nu-şi mai înțelege rostul şi nici locul său în structura şi 
structurarea universului. Ca urmare, îşi pierde specificitatea, 
decade din condiția sa. 

Revine filosofiei sarcina de a provoca dezalienarea omului 
de sine şi de esența sa, de a-l conştientiza de rostul său 
demiurgic (în raport cu sine şi cu mediul său de existență), 
inclusiv acela de a-i servi ca temei al realizării de sine. Pentru că 
numai conştientizarea nevoii de transcendent îl pune pe om în 
situația de a-şi înțelege rostul său existențial, în raport cu sine şi 
cu lumea lui. 

Cu precizarea că doar conotarea laică a transcendentului îi 
provoacă omului înţelegerea autentică a rostului său existenţial, 

conotarea religioasă neoferindu-i o deschidere fără distorsiuni în 
această privință. Dar oricum, în lipsa acestei deschideri spre 
transcendent, soluție neontologică ce-l privează pe om de şansa 
apropierii de condiția sa specifică, este preferabilă practicarea 
oricărei deschideri, implicit cea de factură religioasă, indiferent 
de faptul că rostuirea umană este pusă pe seama impulsionării ei 
de către divinitate. Important este ca omul să ajungă la conştien- 
tizarea nevoii de rost existențial şi este mai puţin importantă 
modalitatea de înţelegere (laică sau religioasă) a acestui rost. 

Aşadar, filosofia (prin asimilarea valorilor ei, inclusiv, 
dacă nu mai ales, a celor de factură ontologică) are o funcție 
pragmatică aparte (am zice fundamentală) pentru om, îi 
provoacă direct sau indirect conştientizarea nevoii de rost 
existențial, a nevoii de acțiune eficientă, de creație originală în 
direcția servirii de sine (individuală şi colectivă) şi de adecvare la 
nevoile lui de realizare, a mediului său existențial, a lumii lui — 
care se înscrie, grație obiectivării rostului său, ca o dimensiune 
subiectiv-obiectivă în structurarea de ansamblu a universului 
obiectiv. 

Postfaţă 


Este într-adevăr dificil de definit obiectul filosofiei, tocmai 
pentru că este totul, universul infinit în integralitatea sa, cu toate 
ale lui, preponderent atenția demersului filosofic fiind captată de 
unul din elementele sale situate în vârful devenirii lui: omul şi 
condiția lui umană. Motiv pentru care criteriul obiectivității, 
specific ştiinţei, este amendat subiectiv, omul reflectând lumea 
din perspectiva năzuințelor sale de realizare — deci, luându-se pe 
sine ca măsură de apreciere şi considerare obiectivă. 

Cu toată diversitatea punctelor de vedere asupra obiectului 
filosofiei (câţi filosofi atâtea filosofii, atâtea viziuni asupra 
obiectului, problematicii şi rostului filosofiei — pentru că omul 
care cugetă filosofic este animat de interese, în cele din urmă 
particulare, oricât ar fi de comune pentru grupuri şi comunități 
umane), din trecerea în revistă a celor mai rezistente ar rezulta 
următoarele principale categorii de răspunsuri la întrebarea: ce 
este filosofia? Sau, mai exact: care este obiectul ei de referinţă? 

Prima idee care se impune este aceea că obiectul filosofiei 
este totul — totalitatea existenței ca existență, cum ar spune 
Aristotel —, universul cu toate individualele lui care-l arhitectu- 
rează organic. Mai toți gânditorii au aderat la acest punct de 
vedere, motiv pentru care filosofia este mai ales metafizică. 

A doua idee care şi-a făcut loc de timpuriu în reflecția 
asupra obiectului filosofiei, în prelungirea celei dintâi, este aceea 
că referențialul meditaţiei de acest tip este lumea (universul 
raportat la om — unul din treptele cel mai înalte ale devenirii 

sale). Un asemenea punct de vedere — sugerat încă de Socrate — 
a fost încetățenit în „ţara filosofilor” de către Schleiermacher. 
În acest context, concepţia filosofică este sau aparţine 
Weltanschauung-ului. 

A treia idee şi poate cea mai expresivă şi penetrantă din 
punctul de vedere al semnificării filosofiei este aceea că, în 
prelungirea celei de a doua, ea este, în cele din urmă, „știința ” 
despre om. Pentru că — după cum se exprima Heidegger — pentru 
a defini sau semnifica temeiul (axiologic) al existenţei, care face 
obiectul filosofiei, este mai întâi necesar de definit şi surprins în 
exercițiul său întrebător de existență omul, respectiv acea 
instanță ce se deschide spre universal pentru a se putea guverna 
pe sine în individual. 

A patra idee, şi de acelaşi ordin de importanţă cu celelalte, 
mai ales cu prima, este aceea că filosofia are ca obiect 
cercetarea sensului propoziţiilor, mai precis a comunicării cu 
sens, respectiv ţinteşte mijlocirea procesului de clarificare a 
gândurilor. Au perseverat în această privință Wittgenstein, 
Carnap şi întreaga interpretare logicistă şi empirist-logică din 
secolul al XX-lea, dar inițierea acestei viziuni a rostului 
filosofiei a fost făcută de timpuriu în gândirea europeană, 
deschiderile în această privință operându-le încă Fericitul 
Augustin. 

A cincea idee, legată strâns de cea de mai sus, are în vedere 
filosofia ca un fel de cunoaştere a cunoaşterii, obiectul ei fiind, 
în această privință, mecanismele procesului explicativ şi 
previzional, valoarea de adevăr a cunoştinţelor despre realitate şi 
posibilitate. Lucrul acesta a fost stimulat îndeosebi de Kant, 
care-i conferea filosofiei o funcție critică sub aspect metodo- 
logic în toate domeniile cunoaşterii. În această dimensionare critică 
a cugetului filosofic se înrădăcinează şi ideea lui Wittgenstein 
privitoare la rostul filosofiei de critică a limbajului. 

A şasea idee, decurgând de asemenea din criticismul 
kantian şi mai ales din apriorismul său, se referă la funcția 
normativă a filosofiei, şi anume, are în vedere fundamentarea 
filosofic-teoretică a regulilor de comportare a oamenilor în 
spațiul libertăţii lor, ghidat de răspundere şi responsabilitate. 
Sub acest aspect, filosofia se săvârşeşte prin etică şi estetică, 
printr-o logică a aprecierii şi a trăirii umane demne. 

Din această perspectivă, filosofia se divide, după cum 
sugera David Armeanul, în filosofie teoretică (metafizica şi 
teoria cunoaşterii) şi filosofie practică (etică, estetică — la care 
am adăuga şi logica şi metodologia cunoaşterii şi acțiunii 
eficiente). 

A şaptea idee, prezentă în toate celelalte, este aceea că 
filosofia este „ştiință” a celor ce nu sunt (nu există), dar 
întemeiază cele ce sunt (există), este o cunoaştere a ideilor 
(temei) şi nu a lucrurilor (întemeiate), sau, mai bine zis, nu în 
primul rând a acestora — este o ştiinţă a spiritului, şi anume a 
temeiului axiologic al acestuia, configurat într-un evantai de 
seturi valorice, care, în orice epocă sau societate, circumscrie un 
sistem axiologic. Asupra acestui aspect, care defineşte locul şi 
rolul filosofiei în sistemele de valori insistă în secolul al XX-lea 
îndeosebi Husserl, avertizând că ponderea ştiinţei lucrurilor în 
detrimentul ştiinţei spiritului conduce la aventurarea umanității 
europene într-o criză axiologică ce pune în cumpănă însăşi 
civilizația. 

A opta idee, dar nu ultima (în filosofie nu există ceva 
ultim), vizează rostul filosofiei în mijlocirea procesului de 
universalizare a omului, de instituire a lui ca ființă metafizică în 
univers, în ridicarea de la ontic la ontologic, conştientizându-i 
nu numai condiția specifică ci şi calea dobândirii orizontului 
fericirii — pe care ființările fizice nu-l ţintesc şi, ca urmare, trăiesc 
doar în fizic, neînscriindu-se în verticalitatea universului — pe care 

o prilejuieşte, pe temeiul devenirii, prezența spiritului, a trăirii în 
nomologic şi axiologic. 

O asemenea trăire o evidenţiază a aparţine umanului toți 
marii filosofi creatori de sisteme — de la Platon la Hegel şi de la 
Heidegger la Noica. 

A noua idee, cuprinzându-le pe toate celelalte, priveşte 
rostul filosofiei în conştientizarea de sine colectivă a oamenilor, 
filosofia fiind nu numai o formă de cunoaştere ci şi o formă a 
conştiinţei sociale a acestora, şi anume, a acelei forme care 
desăvârşeşte procesele de tranziție de la pre-om la om, la omul 
social (zoon-politikon — după cum se exprima Aristotel), pentru 
care „eu” devine „noi”, iar „noi” social, în general este structurat 
din „noi” circumscris grupal şi comunitar — socializarea 
„eu”-lui fiind condiția de eficiență primară a procesului de 
înnoire şi realizare umană. 

A zecea idee — şi nici aceasta ultima — chiar dacă ne 
limităm la încheierea seriei modalităților de definire a obiectului 
şi rostului filosofiei — scoate în evidență misiunea filosofiei în 
generarea şi consolidarea funcţiei creative a umanului, în 
primul rând pentru că — după chipul şi asemănarea nevoilor sale 
specifice de realizare, şi în funcţie de aceasta — filosofia 
imaginează sau oferă răspunsuri (prin medieri metateoretice) la 
multitudinea de probleme materiale şi spirituale pe care omului i 
le pune viața. 

Se poate spune, în această privinţă, că filosofarea precede 
creația — situarea în mirare prilejuieşte omului aventurarea în 
căutare şi instituire existențială, iar acestea — după cum afirma 
Anton Dumitriu, recitindu-l pe Heidegger şi pe Platon sau 
Aristotel — îl pun pe om în condiţia de autor de miracole (un 
miracol fiind şi prezenţa lui în univers ca instituitor de miracole 
— nu există miracol în natură, doar omul prilejuindu-i prezenţa 
prin actul său creator a ceva ce nu este, dar pentru el trebuie să 
fie). 

Problematica filosofiei este la fel de greu de circumscris, 
asemănător cum sunt dificil de definit şi obiectul şi rosturile ei. 
În orice caz, ea nu poate lua locul ştiinţei în exercitarea 
funcțiilor ei cognitive şi practice — cum adesea s-a crezut că 
filosofia este bună la toate, la fel cum s-a considerat că nu e 
bună la nimic — fiind depozitara unor speculaţii sterile. În plus şi 
în substratul problemelor ştiinţei şi practicii, filosofia îşi 
desprinde problematica ei, cu valoare metodologică pentru toate 
celelalte demersuri cognitive şi pragmatice. 

Între acestea menţionăm: 

— O problematică ontologică generală (primă) — care 
constă în soluționarea problemelor raporturilor dintre individual 
şi universal, dintre existenţă şi ființă (ca temei al ei), dintre 
profan şi sacru (în acest domeniu demersurile filosofice 
întâlnindu-se cu cele religioase), dintre individual (şi particular) 
şi general (în acest domeniu demersurile filosofice întâlnindu-se 
cu cele ale ştiinţei), dintre relativ şi istoric şi, respectiv, absolut 
şi neistoric. În abordarea tuturor acestor raporturi, filosofia 
operează cu un set de concepte de cea mai înaltă cuprindere, 
cum sunt cele de ființă şi neființă, nimic sau neant şi existență, 
devenire şi transcendere, transcendent şi imanent, ontic şi 
ontologic, unu şi multiplu, materie şi formă, — toate aceste 
concepte în conexiune şi interdependență. Şi pentru că ele 
(conceptele ontologice) surprind nelimitarea şi deschiderea în 
forma cea mai înaltă, nu pot fi definite discursiv ci doar 
ostensiv. 

— O problematică ontologică generală (secundă) — care 
constă în abordarea structurii şi structurării universului, 
conceput în ansamblul său, ca totalitate cosmică, arhitecturată 
dintr-o infinitate de individualități eşafodate ierarhic — de la 

nivel fizic la nivel biologic şi, în continuare, antropologic şi 
sociologic şi, în prelungirea acestora, nomologic şi axiologic. 
Sunt în atenție probleme ca: materialitatea şi infinitatea 
universului, devenirea existenței materiale concepută ca irever- 
sibilitate, determinismul în relaţie cu indeterminismul, structura 
dual-complementară a entităților universului, modalitățile lui de 
organizare şi ierarhizare în spaţiu şi timp. 

De regulă, o atare problematică este de resortul metafizicii 
şi nu al cosmologiei, care poate fi abordată filosofic în marginea 
şi în continuarea cosmologiei sau a altor ştiinţe, în mod deosebit 
astăzi, a mecanicii microcorpurilor şi a teoriei generale a 
sistemelor. 

— O problematică epistemologică — ce constă în cercetarea 
obiectului, mecanismelor şi gradelor de certitudine ale 
procesului cunoaşterii, cu valoare explicativă şi previzională 
pentru subiectul cunoaşterii în directă legătură cu nevoile 
practice. În tratarea acestora sunt utilizate seturi de concepte 
epistemologice, cum sunt: pătrundere şi cuprindere cognitivă, 
cunoaştere empirică şi cunoaştere teoretică, semnificare propo- 
zițională, dimensionare semantică şi sintactică a termenilor 
propoziționali, analitic şi sintetic în formularea propoziţiilor 
explicative, apriori şi aposteriori, adevăr (analitic şi sintetic), 
validare (a adevărului) şi finalitate (pragmatică) a adevărurilor. 
Toate acestea mijlocesc posibilitatea descrierii şi abordării 
logicii cunoaşterii şi a limbajului (ştiinţific şi în aceiaşi măsură, 
comun). 

— O problematică sociologică tratată metafizic — care rezultă 
din abordarea sistemică de ansamblu a vieţii sociale, a dialecticii 
devenirii şi determinismului vieţii sociale, a raporturilor dintre 
relații (interobiective), acţiuni (umane) şi valori (spirituale) în 
constituirea sistemului vieţii sociale, asupra raporturilor dintre 
infrastructură (materială), structură (economică) şi suprastructură 

(instituțională şi ideologică) în instituirea orânduirilor şi 
tipologiei modurilor de organizare a vieții sociale. 

Întreagă această problematică sociologică asupra siste- 
mului vieții sociale este (şi trebuie neapărat) tratată metafizic 
(altfel nu se realizează o privire filosofică asupra socialului). 
Adică dintr-o perspectivă ontic-ontologică (întrucât omul care se 
integrează social este o ființă ontic-ontologică). 

Asemănător trebuie tratată şi istoria (omenirii), cultura (pe 
care o instituie şi o trăieşte numai omul) şi civilizaţia (în 
ipostaza ei de cultură în act, obiectivată în structuri existențiale). 

— O problematică axiologică — ce învederează cercetarea 
„Imperiului” valorilor, al instituirii, arhitecturării şi finalității 
socio-umane a tablelor de valori. Prin intermediul cercetării 
universurilor de valori, filosofia surprinde specificul creativității 
umane, obiectivată în domenii ale vieții spirituale a oamenilor, 
în culturi şi civilizaţii care se succed şi se corelează în istoria 
umanității. 

Ponderea importantă a axiologiei şi filosofiei culturii în 
structurarea de ansamblu a socialului şi umanului decurge din 
faptul că omul se defineşte mai ales prin trăirea lui spirituală şi 
prin funcția sa creativă în acest domeniu — el fiind, la rigoare, 
atât o fiinţă spirituală, cât şi o ființă naturală, care are ca mediu 
specific de existență (şi de raportare) mediul axiologic. 

— O problematică antropologică — ce ţine în primul rând de 
domeniul ontologicului, mai bine zis al onticului deschis spre 
ontologic. În atenţie fiind omul şi condiţia umană, precum şi 
mecanismele procesului dialectic de realizare umană, de alienare 
şi dezalienare şi obiectivare, ale aproprierii de om a creaţiilor şi 
produselor acţiunii lui. În obiectivul demersului filosofic fiind 
deopotrivă şi condiţia omului de ființă liberă, şi raporturile 
dintre libertate şi destin, şi problematica umană şi căile de 
soluţionare a acesteia, determinate social şi istoric. 

— În ultima vreme intră accentuat în preocuparea 
demersului filosofic şi o problematică ecologică — mai ales sub 
aspectul valorii mediului ecologic (natural şi social) pentru 
continuitatea condiției umane (în univers) şi realizării primare a 
umanului. Aceasta pentru că în raporturile dintre om şi natură 
s-a acutizat fenomenul de criză existențială, ca urmare a lipsei 
de control în direcționarea în cadre umaniste a progresului 
tehnic (în ce priveşte aplicabilitatea unor achiziţii din acest 
domeniu), generat de accentuarea unor stări conflictuale de 
interese (individuale şi comunitare) care degenerează uneori în 
antagonisme greu de depăşit şi cu grave consecinţe asupra 
procesului de realizare umană. 

Ne limităm la o atare problematică cu convingerea că s-ar 
mai putea discuta şi alte seturi tematice, toate însă aduse în 
discuție din perspectiva actualelor direcții de realizare umană şi 
de conservare a condiției umane. 

Nu putem trece cu vederea una dintre cele mai 
semnificative virtuți pragmatice ale filosofiei — pusă în evidență 
de Noica în Jurnalul său filosofic. Şi anume, disponibilitatea 
gândului filosofic pentru măsură. Măsura în toate: în ce priveşte 
echilibrul dintre general şi individual în abordarea lucrurilor, a 
evenimentelor şi proceselor obiective; raportul dintre conţinut şi 
formă, esență şi fenomen, necesitate şi întâmplare în definirea 
oricărui ceva sau altceva; raportul dintre sacru şi profan, dintre 
înger şi demon în configurarea omului real; dintre continuu şi 
discontinuu, dintre acumularea cantitativă şi schimbarea 
calitativă în devenirea existenţei; dintre relativ şi absolut în 
configurarea ontic-ontologică a umanului ş.a.m.d. 

În aprecierea de către subiectul axiologic a faptelor şi 
evenimentelor sau a valorii pentru el a celor ce sunt, ca şi a celor 
care nu sunt, omul se vrea şi se ia ca reper, ca măsură, pe sine — 
idee enunțată încă de Protagoras şi accentuată de toate 
interpretările existenţiale sau spiritualiste fie de factură teistă, fie 

de factură atee din istoria culturii. Din acest punct de vedere, 
domină în judecata apreciativă simţul echilibrului, al identității 
contrariilor — cu efect existenţial şi spiritual liniştitor psihic. 

Omului îi apar ca reprobabile dezechilibrele, neconcor- 
danțele, incompatibilitățile şi dezacordurile. Şi ca provocatoare 
de satisfacţii — generatoare de împlinire — echilibrele, concor- 
danţele, compatibilitățile, acordurile şi consensurile. El militează 
pentru acestea, năzuieşte pentru împăcarea contrariilor şi 
rezolvarea contradicțiilor generatoare de echilibre şi consens. 
Filosofia perseverează către asemenea relații existențiale în 
direcția promovării lor şi se angajează în mijlocirea proceselor 
formative, educaționale şi ideologice. 

A milita pentru echilibru nu e o dezertare de la 
nonconformismul specific gândului filosofic, o abatere de la 
sensul viu al devenirii, ci o modalitate de obiectivare nestin- 
gherită a acestuia — care legitimează lupta pentru înnoire şi reali- 
zare umană. Libertatea însăşi reclamă o prealabilă noncon- 
formitate, fiind însoțită de o trăire umană cu măsură, ea fiind 
corelată echilibrat cu responsabilitatea. Libertatea nu exclude ci 
presupune normalitatea, trăirea în echilibru între permisiuni şi 
interdicții, între drepturi şi obligaţii. 

Atitudinea echilibrată, situarea în măsură este comanda- 
mentul primar al atitudinii filosofice — care se transferă în stil de 
viață, la urma urmelor într-o trăire demnă, în autenticitate 
umană. 

Dovedesc lipsă de măsură cei care duc o viaţă 
dezechilibrată, nu mai au simţul măsurii în ce priveşte 
decantarea raportului echilibrat (şi eficient) dintre bine şi rău, 
moral şi imoral, echitabil şi inechitabil, cuvenit şi necuvenit. 
Atragem totodată atenția că o anumită necuviință, inechitate, 
amoralitate şi abatere de la ceea ce este interzis normativ nu sunt 
neapărat o meteahnă (un viciu) dacă sunt practicate cu măsură şi 
sunt asumate autocritic  — ceea ce face ca asemenea 

nonconformisme să deschidă o cale spre virtute. Cu condiţia ca 
acestea să nu provoace piedici în preocesul de realizare a altora. 
Astfel de neconcordanţe comportamentale nu fac altceva decât 
să ateste obiectivitatea acțiunii legii contradicției în viața socială 
şi în comportarea oamenilor. 

Măsura este deci probă a situării în dialectică, într-o 
dialectică vie şi nu în platitudine şi lipsă de pulsaţii. Pentru că 
lucrurile, şi omul între acestea (deasupra lor), sunt ele însele 
identități de contrarii — după cum afirmau Hegel şi Marx şi 
întreaga dialectică de la Heraclit încoace. 

Măsura se poate exprima cantitativ, dar nu aceasta se află 
în preocuparea filosofilor (aceasta e la îndemâna doar a 
oamenilor de ştiinţă). Filosofii sunt interesaţi numai de virtutea 
calitativă a măsurii, de modalitatea în care măsura stimulează 
stabilitatea şi devenirea. Trăirea în măsură fiind şi condiţia 
înnoirii umane — un reper al măsurării progresului socio-uman. 

Sunt, credem, suficiente argumente pentru confirmarea 
ideii că filosofia — după cum se exprima Noica — presupune un 
„munte de măsură” şi, am adăuga noi, măsura este actul reflexiv 
şi apreciativ care stimulează omului trăirea în echilibru (un 
echilibru dinamic). Şi astfel de trăire reprezintă calea cea mai 
sigură a dobândirii fericirii, care echivalează şi cu instituirea 
sentimentului trăirii demne. Adică al trăirii în umanism. 

ANEXĂ 


Metafizică, religie şi ştiinţă 
- reflecţii asupra unor controverse — 


1. Consens şi specificitate în abordarea 
problemei ontologice 


Metafizica şi religia au comun efortul de pătrundere a uni- 
versalului, transcenderea ontologică de la individual la universal 
fiindu-le deopotrivă metoda de discurs în această privinţă. 
Proiecţia universalului le este dictată de nevoia omului de temei 
axiologic primar. Invocarea universalului provoacă distingerea 
omului de celelalte viețuitoare, singularizarea lui în univers. 

Lipsit de temei, omul rămâne dezarmat în lumea lui, îşi 
pierdea capacitatea de a şi-o institui sau conserva ca imperiu în 
care sălăşluieşte suveran. Deschiderea către temei (universal) 
reprezintă calea omului de a-şi dezvălui sinele — funcție de care 
el se poate apropia de fiinţa sa generică, de modelul său situat în 
absolut. Motiv pentru care aşezarea în temei, respectiv deschi- 
derea sa luminatoare către transcendent reprezintă condiția 
primordială a instituirii atitudinii sale umaniste în raport cu 
lumea şi cu el însuşi. De aceea, indiferent de conotarea laică sau 
religioasă a transcendentului, orice umanism se întemeiază pe un 
demers metafizic, presupune în prealabil o proiectare ontologică 
spre transcendent — instanţă ce i se prezintă omului ca sacru, ca 
valoare centrică a realizării sale de sine. În această privință, 
aprecia Heidegger, apropierea omului de universal îi desem- 
nează condiția lui umană (singulară în univers). Şi tocmai de 
aceea demersurile religioase, ca şi cele metafizic-laice se înscriu 

în aria trăirii umane, în liniamentele funcționării principiului 
umanismului. 

Datorită deschiderii spre sacru, omul este un animal 
metafizic. Respectiv, metafizează pentru a exista şi a trăi ca om. 
După cum se exprima Heidegger, pentru a exista omul mai întâi 
ec-sistă (se deschide luminator spre transcendent). Cu alte 
cuvinte, sacrul îi mediază omului existențialitatea. O atare idee o 
inspiră nu numai metafizica ci, în mod deosebit, religia. 

Religia ne apare, din acest punct de vedere, ca o specie a 
metafizicii, care, spre deosebire de ontologia laică, sacralizează 
transcendentul,  concepându-l ca divinitate generatoare şi 
ordonatoare în lumea lucrurilor şi, în special, în lumea omului. 


Deosebirea dintre sacrul laic şi sacrul religios (dintre ființa 
în sine a lui Platon şi Aristotel şi Dumnezeul religiilor) constă în 
faptul că ființa în sine este doar temei axiologic, iar Dumnezeu 
este instanță generatoare şi ordonatoare în imanent şi chiar în 
univers. De asemenea, ființa în sine este nedeterminatul şi 
nenumitul, respectiv absolutul plăsmuit de om pentru a-i servi la 
întemeierea comportamentului său în relativ, mai precis în 
imanent, în timp ce Dumnezeu preexistă omului şi universului, 
acestea fiind creaturi ale lui. Aşadar, Dumnezeu nu este vreo 
instanță determinată căreia să-i fie proprie vreo individualizare. 
De aceea, el nu poate fi numit şi nici personificat (aşa cum 
procedează religiile), nu este o persoană, subiect sau agent, 
având doar funcţii ordonatoare pentru omul care-l proiectează şi 
nu pentru universul fizic din care şi omul face parte, care este 
guvernat exclusiv de legi obiective. Şi întrucât nu este dat 
(obiectiv) ci plăsmuit de om, datorită libertăţii lui de gândire, nu 
are în sine existențialitate, neavând deci nici virtuţi creative în 
raport cu universul şi, implicit, cu omul şi condiţia sa. 

Fiind infinit, universul nu are cum să emane din vreo 
instanţă exterioară lui şi nici cum să fie creatură a acesteia. De 
altfel, dacă este infinit, nu are sens vreun ceva exterior lui. Din 
acest punct de vedere, încă Platon postula teza infinității 
universului şi considera universalul (ființa în sine) ca produs al 
gândirii (este gânditul), iar Heidegger îl aprecia ca plăsmuire a 
omului izvorând din teama lui existențială. Asemănător şi Blaga 
socotea universalul (Marele Anonim) ca instituire a omului 
izvorâtă din irațional, respectiv o imaginare psihologică a 
omului, lipsită de veracitate. 

Aşadar, Dumnezeu nu are semnificaţie în afara omului, 
este instanță imaginată de el din necesitatea ordonării şi 
aprecierii lui de sine, nu are vreo atribuţie în guvernarea ordinii 
în lumea lucrurilor din afara omului. Piatra, planta, animalul nu 
au Dumnezeu şi nu răspund (ca oamenii) în faţa nimănui. Nu 
aşteaptă vreo salvare sau mântuire şi nu-şi asumă responsa- 
bilități, nu funțează în libertate. Doar omul trăieşte (speră cel 
puţin) în libertate şi se comportă responsabil, deoarece îşi asumă 
ordonarea de sine şi aprecierea de sine şi de altul. Motiv pentru 
care numai el are nevoie de Dumnezeu (de o instanță temei) 
pentru a-şi sprijini posibilitatea de a se judeca pe sine şi institui 
într-o condiție existențială proprie. Dacă nu primeşte de la 
părinți, moşi sau strămoşi un asemenea Dumnezeu şi-l 
inventează — fie într-o ipostază laică, fie religioasă, mitică sau 
mistică. Instituirea omului în propria lui umanitate este, astfel, 
condiționată de proiectarea (de către el) a lui Dumnezeu — 
indiferent dacă acesta este laic sau religios. 


2. Condiţii ale existenţialității transcendentului 


Menţionăm că situarea lui Dumnezeu ca orizont de năzuire 
şi realizare de sine a omului nu este o speculație gratuită ci o 
necesitate primară pentru el. Exprimă, de fapt, nevoia omului de 
apropierea de modelul său (în absolut). Lipsirea sau îndepărtarea 

de acest model îl dezarmează valoric pe omul real, situat în 
relativ, îl condamnă la o vieţuire fără orizont (fără speranţă, fără 
ideal). De aceea, nevoia de Dumnezeu este o nevoie primară 
pentru om, pe temeiul căreia se ramifică şi alte nevoi de împlinit 
pentru el, de la cele materiale până la cele spirituale şi morale. 
Fără nevoia primară, întemeietoare, celelalte nevoi nu au 
măsură, sunt lipsite de criterii de structurare şi funcționare 
optimizatoare pentru om. 

Rămâne, însă, de văzut ce natură i se conferă lui 
Dumnezeu (conceput dintr-o perspectivă religioasă sau laică)? 
În această privinţă, Constantin Noica opta pentru un Dumnezeu 
conceput din punct de vedere laic (filosofic). De asemenea, se 
pare — dacă se lecturează printre rânduri şi scrierile unor 
Heidegger sau Sartre — că şi ei optează pentru o atare ipostază 
(laică) a transcendentului. Ateismul lor nu este însă unul nihilist 
ci unul umanist — instanţa temei fiind omul în ipostază de ființă 
generică. Proba în acest sens o constituie trăirea în responsa- 
bilitate şi moralitate, mereu şi accentuat în deschidere spre 
transcendent (perceput laic) în procesul de realizare de sine 
individuală şi colectivă. Modelul acestei trăiri în responsabilitate 
comunitară l-a oferit în această privinţă, pentru europeni, Socrate 
— prin acceptarea sacrificiului suprem de sine pentru comunitate, 
motivat de nevoia sa de conformitate cu normele cetății. Având 
călăuză în acest act pe Daimonul său (neconform mentalității 
religioase din epocă), instituit de el ca instanță a ordonării şi 
călăuzirii de sine în imanent (în lumea grecească preclasică). 


Problema existenței lui Dumnezeu este una metafizică. Şi 
anume, una din cele cardinale, cu rost esenţial pentru vieţuirea 
omului în umanitatea sa specifică. Deoarece deschiderea sa spre 
transcendent condiționează existenţialitatea sa specifică, aceasta 
singularizându-l ca regn aparte în univers. Stare de fapt pe care o 

afirmă deopotrivă atât metafizica religioasă, cât şi metafizica 
(de fapt ontologia) laică. Pentru cei care cred în Dumnezeu 
(avându-şi-l ca temei), Dumnezeu face parte din lumea lor, ca 
dat obiectiv pentru ei, fiind pivot al existenţei lor, călăuză şi 
factor de umanizare, de desprindere a lor din lumea animală. 
Lumea omului, spre deosebire de „lumea” animală, sau cea fizică 
în general, este o lume înnobilată valoric, la limită îndumnezeită. 
Toate făpturile din aria mediului uman de existență sunt făpturi ale 
lui Dumnezeu pentru om. Din această convingere izvorăşte 
atitudinea morală şi responsabilă a credincioşilor, atitudine ce 
călăuzeşte nu numai raporturile dintre ei ci şi raporturile lor cu 
natura, cu toate făpturile din mediul lor de existență. Care făpturi 
sunt considerate ca modalități ale prezenţei lui Dumnezeu în lume. 

Toate aceste modalități ale încorporării divinului în profan 
sunt argumente în favoarea acceptării a ceea ce Blaga numea 
„coborârea transcendentului în imanent”. 

Considerăm, în această privinţă, că este nevoie totuşi de o 
înțelegere corectă a raportului dintre transcendent şi imanent. 
Transcendentul are semnificaţie şi rost pentru om şi nu pentru 
restul universului — care ființează dincolo de om şi lumea lui. 
Universul în general nu posedă în structura lui vreun 
transcendent. Acesta are o prezență numai în structurarea lumii 
omului (a imanentului) — respectiv în orizontul universului în care 
îşi desfăşoară viețuirea omul. Universalul fiind plăsmuit de om 
pentru a-i servi (lui) de temei — este, de aceea, o abstracție, un 
model al lui în absolut. Or, în univers nu sălăsluieşte absolutul ci 
doar infinitul. Şi acesta din urmă doar ca proprietate a întregului 
univers. Conştientizarea acestui fapt conduce la concluzia că este 
lipsită de consistență credinţa în acțiunea vreunui principiu al 
creației la scara ansamblului universului (şi, asemănător, la nivelul 
elementelor constitutive ale acestuia), a unui ansamblu fără limite 
sau margini. La urma urmelor, universul fiind un megasistem 
deschis — fără rază spaţio-temporală. 

Dar, deşi transcendentul nu are locuire în univers (fiind o 
imaginare a omului necesară intrării lui într-o condiţie proprie), 
pierderea lui echivalează pentru om cu coborârea lui din 
umanitate, într-o lume fără Dumnezeu, lipsită de deschidere 
ec-sistențială şi, ca urmare, lipsită de existenţialitate — pentru că 
acesta îi este specifică doar omului, celui metafizic (respectiv, celui 
care metafizează). Deoarece, în ontologie, a fi nu înseamnă a 
exista, fiinţarea este proprie tuturor individuaţiunilor univer- 
sului, numai omului fiindu-i specifică şi existențialitatea (aceasta 
fiind condiţionată de ec-sistențialitate). „Cine nu priveşte spre cer — 
sugerează Mircea Florian — rămâne mai departe în rândul 
dobitoacelor” — deci, la propriu, nu există ci doar ființează ca toate 
celelalte individuațiuni care structurează universul. 


3. Relaţiile dintre imanent şi transcendent din perspectivă 
religioasă şi din perspectivă laică 


Universalul este unul — indivizibil în sine şi nemultiplicabil 
în locația sa de dincolo de imanent. De aceea, fiind unul este şi 
unic. Argumentarea unicităţii transcendentului a fost cel mai 
potrivit abordată în ultima perioadă a elenismului grec de Plotin. 
Conceput de el ca Unul de natură divină ce nu intră în sine în 
multiplicitate. Proprietatea multiplicităţii aparținând doar mate- 
riei; care, deşi este îngemănată cu Dumnezeu, se obiectivează în 
individuaţiuni, fiecare din acestea fiind prelungiri relative ale 
absolutului divin. Ceea ce semnifică faptul că transcendentul 
pătrunde în toate individuaţiunile materiale (ale multiplului), 
nefiind necesară desprinderea universalului (a lui Dumnezeu) de 
acestea (de individuaţiuni). Ca atare, nejustificându-se identi- 
ficarea şi numirea lui (a lui Dumnezeu) în afara fiecărui lucru. În 
această privință şi Constantin Noica sugera că fiinţa se distribuie 
fără să se împartă. Fiind prezentă, de aceea, în oricare din 
individuaţiuni fără a-şi pierde unicitatea, ceea ce o face 


156 


Universitatea SPIRU HARET 


nenominalizabilă — nominalizarea fiind posibilă numai pentru 
individuaţiuni, nu Unului suprem suprapus lor. 

O asemenea idee a fost avută în vedere şi de unii Părinţi ai 
Bisericii creştine (apologeți ai acesteia) şi este cel mai potrivit 
exprimată în secolul al XX-lea de Lucian Blaga — prin conceptul 
de Marele Anonim. Adică, nenumitul iudeilor străvechi şi, în 
prelungirea acestuia, transcendentul nepersonificabil — de 
asemenea conceput de unii din apologeţii creştini. Ceea ce 
înseamnă că Dumnezeu (ca Universal) nu poate fi individualizat, 
el rămâne Unul — în care se înrădăcinează multiplul, dar rămâne 
deasupra acestuia, ca principiu generator unic şi infailibil. 

Personificându-l pe Dumnezeu, doctrina creştină (ca de 
altfel toate doctrinele teiste) îi atribuie proprietăți ale omului, 
luate în considerație la limita funcționării lor: proprietatea 
creativității (socotindu-l pancreator), proprietatea cunoaşterii 
depline (exercitată până la nivelul absolutului), posesia valorilor 
umane pozitive esenţiale (binele suprem, frumosul absolut, 
adevărul ultim), la care se adaugă puterea supremă de iertare, de 
mântuire, de apreciere şi judecată critică — toate acestea avute în 
vedere la nivelul de exemplaritate. De fapt, aceste proprietăţi, 
disponibilizate în măsură relativă, sunt specifice oamenilor reali, 
ele contribuind la definirea ființei lor generice, a modelului 
uman în absolut. Model de care omul real încearcă să se apropie, 
dar pe care niciodată nu-l atinge, nu-l poate cuceri în 
integralitate. Aceasta pentru că, asemănător oricărui model, 
modelul uman este o abstracţie, o limită năzuită dar de neatins 
pentru omul real, avut în vedere de el numai ca țintă, ca ideal 
aflat permanent în ipostază de orizont. 


Absolutul este limită a desfăşurării unui demers ontologic 
(deci, meta-fizic), în timp ce infinitul este limită a unui demers 

ştiinţific (deci, fizic). Absolutul este de domeniul plăsmuirii 
gândirii (umane), iar infinitul este de domeniul structurării 
universului. Aşadar, absolutul este un termen cu acoperire 
antropologică, iar infinitul este un termen cu acoperire 
cosmologică. Similar semnificării acestui raționament, are 
semnificaţie şi raționamentul potrivit căruia problema existenței 
lui Dumnezeu are acoperire antropologică (pentru că omul 
plăsmuieşte absolutul pentru a-şi ordona comportamentul său în 
relativ) şi nicidecum nu are acoperire cosmologică. 

De aceea, ştiinţa nu operează cu termenul de absolut 
(Dumnezeu sau ființa umană generică în sine) ci doar cu 
termenul de infinit (în relaţia cu finitul) — şi acesta avut în 
vedere ca o presupoziție filosofică şi nu ca atare, cuceribilă 
cognitiv la nivel fizic. 

Dacă pentru cosmologie (în raport cu universul deschis, fără 
rază) termenul de Dumnezeu (ca expresie a absolutului) nu are 
operaționalitate, pentru antropologie (şi, implicit pentru ontologie 
sau metafizică) respectivul termen are operaţionalitate — respectiv, 
exprimă modelul uman în transcendent. Din care cauză, mai ales 
într-o interpretare monistă a raportului dintre transcendent şi 
imanent, Dumnezeu şi omul formează o complementaritate. 
Omul, ca fiinţare individuală, fiind deschis spre transcendent, 
este nu numai o entitate fizică ci şi o entitate metafizică 
(metafizatoare de absolut, deci de Dumnezeu). Tocmai această 
deschidere îi asigură apartenența la metafizic, respectiv 
singularitatea sa în univers. La urma urmelor, fără Dumnezeu 
omul nu ființează existențial sau ființează în neumanitate, 
respectiv doar fizic (în afara existențialităţii). Din acest punct de 
vedere (antropologic) are semnificaţie principiul creaţiei (pentru 
conceperea umanului) — respectivul principiu neavând însă 
semnificaţie la scara universului (şi implicit la generarea 
fiecăreia din individuaţiunile acesteia din materia fizică şi 
materia vie preumană). Înainte de a se deschide ontologic, 

preomul nu a devenit om, nu s-a ridicat de la natură la cultură. 
Această trecere (pe care Blaga o consideră ontologică) i-a 
mijlocit omului o trăire spirituală, care-i defineşte specificitatea 
ca regn aparte de altele (din natura vie) în univers. 

Regn deasupra căruia, ca cetate a lui (umană), îi apare a fi 
situată cetatea divină — pe care el tinde să o cucerească după 
moarte — printr-o făptuire şi trăire exemplară aici, în imanent. 
Dar, de fapt, cetatea divină, către care aspiră omul după trecerea 
lui dincolo de viaţa terestră, este în cele din urmă o cetate a 
omului considerat la nivelul ființei sale generice. O altă situare a 
cetății divinului nu-i posibilă şi, de altfel, nici nu este gândită în 
afara unor termeni şi mentalități de factură antropologică. 
Cetatea divină este o situare în absolut a cetăţii omului real, 
concret-istoric. Motiv pentru care speranța omului într-o 
realizare în cetatea divină exprimă de fapt nevoia lui de realizare 
în cetatea umană — de aici din existenţă. O cetate concepută la 
nivelul unei ordini perfecte şi total umanizatoare. Spre o astfel 
de societate năzuieşte omul şi acționează pentru a şi-o realiza. 


4. Opoziția dintre ştiinţă şi metafizică 
în abordarea problemei ontologice 


Dacă în ce priveşte semnificația problemei ontologice, 
metafizica şi religia se situează pe poziţii în general comune 
(deosebirea constând doar în ce priveşte semnificarea 
transcendentului, sau în abordarea nevoii de transcendere din 
individual în universal), astfel încât, într-un anume fel, religia 
poate fi socotită o specie a metafizicii, în ce priveşte punerea 
unei asemenea probleme (metafizica opunându-se radical 
ştiinţei). Astfel încât, într-o anume relaţie se află metafizica şi 
religia şi întru totul alta metafizica şi ştiinţa. 

În primul rând, ştiinţa nu se raportează cognitiv la 
universal (limita ei de transcendere fiind generalul ca esenţă din 
lucruri), ci la univers. Toate demersurile ştiinţei au ca referință 

domenii şi niveluri de structurare şi organizare a materiei în 
univers, inclusiv modalități de structurare a spiritului (lumea de 
idei şi valori) — pe care oamenii îl instituie ca factor de mediere 
a raporturilor lor axiologice, cu societatea şi cu ei înşişi. 

În al doilea rând, ştiinţa are în vedere sub aspect cognitiv 
multiplul şi nu Unul, diversitatea lucrurilor şi nu întregul 
ontologic (ca unitate dintre individual şi universal) — acesta din 
urmă (întregul) fiind obiect de preocupare doar al metafizicii (Şi, 
în felul ei specific, şi al religiei). Astfel încât Unul ontologic 
(Dumnezeu sau ființa ca ființă, respectiv esența pură) este 
considerat de ştiinţă drept speculație gratuită (din moment ce el 
nu este ci e doar o imaginare). 

În al treilea rând, ştiinţa procedează analitic şi nu fenome- 
nologic, ea operează logic şi nu nelogic, astfel încât nu are acces 
la orizontul absolutului ci al infinitului (fizic) —, absolut pe care 
rațional mintea nu-l poate cuprinde şi nici sonda, ci doar îl 
presupune cu mijlociri supralogice (de factură filosofică). 

De aceea şi poate în al patrulea rând, ştiinţa nu operează cu 
principiul creaţiei — care este un principiu antropologic şi nu 
unul cosmologic. Din moment ce universului, atribuindu-i-se 
filosofic materialitatea, i se atribuie în consecinţă şi infinitatea şi 
unicitatea (ca proprietăţi generale). De notat, în această privinţă, 
faptul că nici filosofia nu acceptă cosmologic ideea de creație 
din nimic — ştiinţa nu se ocupă însă de o asemenea problemă şi 
nici nu o poate avea în vedere din moment ce ea operează doar 
cu universuri care au rază. 

Prin urmare, sondând doar universuri cu rază (şi nu 
universuri fără rază), ştiinţa doar sugerează infinitul universului 
(fie şi numai pentru a nu lăsa loc principiului creaţiei care-i pare 
fără sens), utilizând însă în această privință presupoziţii 
filosofice — motiv pentru care lasă filosofiei competenţa de a se 
preocupa de abordarea dimensiunii metafizice a problemei 
cosmologice, în consecință, de a semnifica ideea de „creaţie” 

obiectivă la scara universului. Întrucât doar filosofia aruncă 
săgeți asupra infinitului, ştiinţa neangajându-se direct în 
asemenea operaţii reflexive ce depăşesc aria demersurilor 
analitice. În această privință şi axiomatizarea, pe care o practică 
metodologic ştiinţa contemporană, nedispensându-se de acope- 
riri analitice. 

Ştiinţa nu-l neagă pe Dumnezeu, nu-i pune la îndoială 
existența, dar nu operează analitic în acest domeniu — al 
nimicului sau neființei, după cum se pronunța Heidegger. 
Deschiderea cognitivă cu mijlociri fenomenologice în sfera 
nimicului fiind de competența metafizicii — pentru că numai ea 
pozitivează nimicul şi, din acest punct de vedere, îi este deschisă 
calea spre absolut (orizontul de locuire a transcendentului). O 
atare cale nu este practicată de ştiinţă. 

De asemenea, din moment ce ştiinţei îi sunt accesibile numai 
universuri cu rază, ea putând să se pronunţe doar în legătură cu 
geneza şi structura acestora, nu-i este accesibilă — după cum am 
afirmat — nici infinitatea universului fizic. De aceea, apare cel puţin 
neadecvat să se aprecieze că ştiinţa are acces la geneza (naşterea) 
universului — o asemenea geneză neavând sens pentru un univers 
fără rază, respectiv pentru megauniversul deschis. 

Este, totodată, adevărat că deşi ştiinţa, prin mijlocirile ei 
analitice, nu are acces la infinitatea universului (fizic), mulți 
cosmologi contemporani, din rațiuni filosofice consecvent 
raționaliste, sugerează astăzi infinitatea, mai ales pentru că au 
încercat să treacă peste raza universului standard construit de 
cosmologia relativistă. În acest caz, apreciindu-se că, deşi 
problema în discuţie este de competenţă filosofică, trebuie 
remarcat că ea se poate rezolva sau chiar pune competent numai 
de către fizicienii cu preocupări cosmologice. Filosofii doar 
speculând pe marginea construcţiilor teoretice ale acestora, 
călăuziți evident de un spirit dialectic de factură raționalistă. 

5. Opoziția dintre ştiinţă şi metafizică 
în abordarea problemei cosmologice 


S-a speculat mult în problema genezei universului pe 
marginea celebrei ipoteze a universului în expansiune, formulată 
în deceniul al patrulea al secolului trecut de către abatele 
Lemaître şi fizicianul Friedmann. Potrivit căreia, cu aproximativ 
15 milioane de ani lumină în urmă universul ar fi provenit prin 
explozie (Big-Bang) dintr-un atom de concentraţie energetică 
uriaşă. Dilatându-se ca urmare a exploziei şi pe seama unui vid 
cosmic de asemenea de mare concentrație energetică, generator 
de microparticule şi microcâmpuri, universul în expansiune, de 
proporțiile metagalaxiei noastre, se află la rândul său într-un 
proces exponențial de extensie, care va sfârşi cu trecerea 
reversibilă la o fază ulterioară de implozie (Big-Crunch), 
similară desfăşurării materiei în structurarea aşa-numitelor 
„găuri negre” — distribuite probabilist în univers. În aceste „găuri 
negre”, materia se decomplică cu o viteză enormă, cade pe 
centrul acestora, trecând în cele din urmă într-o stare de vid 
cosmic de o mare intensitate energetică. Pe seama acestui vid 
pot să apară noi procese explozive, ce vor marca transformarea 
în micro-particule şi microcâmpuri, la rândul lor antrenate în 
vârtejuri cosmice de genul celor care structurează în momentul 
de față metagalaxia noastră — aflată într-un proces de complicare 
structurală, astfel încât în anumite colţuri ale ei să funcționeze 
principiul antropic (al evoluției de la materia fizică, la materia 
vie şi de la aceasta la materia inteligentă). O asemenea 
succesiune de stări explozive cărora le-ar urma procese 
implozive confirmă ipoteza mai veche a universului pulsatoriu. 

Extrapolarea procesului de expandare actuală a galaxiilor 
metagalaxiei (noastre), deci a unor formaţiuni cosmice în cadrul 
unui univers cu rază (de aproximativ 15 milioane de ani lumină) 
asupra întregului univers este total ilogică. Din mai multe 
motive. 

Mai întâi, pentru că, în conformitate cu ipoteza cosmologică a 
universului pulsatoriu, unei explozii îi urmează, după o anumită 
durată şi lungime (spaţiu-timp), o corespunzătoare implozie, aşa 
după cum menţionam, de tipul celor pe care le întâlnim în „găurile 
negre” (universuri în care materia cade pe centrul formațiunii 
cosmice respective şi nu expandează). Ca urmare, actualei 
expansiuni îi va succeda o viitoare concentrațiune a universului 
nostru — ce, la o anumită limită, va conduce la dizolvarea materiei 
universului într-un vid  post-metagalactic, similar celui 
pre-metagalactic pe seama căruia s-a structurat universul actual. 

Se adevereşte, astfel, ipoteza existenței unei „proto- 
materii”, formulată de Heisenberg şi Pauli prin deceniul al 
şaselea al secolului trecut — respectiv, un fel de mediu material 
în care particulele şi undele (respectiv masa şi energia) se 
întrepătrund pierzându-și fiecare identitatea. Pe seama acestei 
„protomaterii” (fizicienii amintiţi o numeau şi „câmp fundamental” 
sau „spinorial” în care sunt dizolvate microcâmpurile şi 
microparticulele cuantice) s-au structurat în cursul expansiunii 
metagalaxiei şi microcâmpurile şi microparticulele ce configurează 
aglomerările cosmice cunoscute (stele, galaxii şi roiuri de galaxii) 
sau în curs de descoperire din spaţiu-timpul ei de desfăşurare. 

Toate aceste transformări şi coagulări structurale microfizice şi 
megafizice s-au petrecut într-un univers cu rază. Ceea ce adevereşte 
că metagalaxia este o singularitate de univers şi nu universul în între- 
gul său. Din care motiv se poate discuta de geneza unei asemenea 
singularități şi nu de geneza întregului univers, care este deschis. 

Sunt posibile, de aceea, atât o succesiune de asemenea 
singularități (similare matagalaxiei), cât şi o pluralitate de 
asemenea megaformaţiuni cosmice — fiecare în parte cu o 
săgeată a timpului specifică. Cu alte cuvinte — după cum se 
exprimă un mare grup de astrofizicieni în frunte cu S. Hawking — 
materia primară a universului nu este energia şi masa (în diverse 
concentraţii şi intensităţi) ci un vid cosmic (de o mare intensitate 

energetică) — pe seama căruia se pot structura în anumite condiții 
entități materiale configurate la rândul lor din microparticule şi 
microcâmpuri, de asemenea supuse unui proces de coagulare şi 
arhitecturare cosmologică (de la microfizic până la megafizic). 
Prin urmare, nu-i deloc vorba de vreo creaţie din nimic de 
către vreo instanță supracosmică şi nici de vreo disipare 
predeterminată a materiei în univers, totul petrecându-se pe un 
fond material (vidul cosmic este o formă materială) sub imperiul 
legii hazardului, respectiv potrivit unei logici aleatorii. 
Infinitismul  megacosmologic se împleteşte deci cu 
infinitismul microcosmologic — particulele cuantice fiind com- 
puse din subparticule şi microcâmpuri şi, la fel, microcâmpurile 
din ansambluri de virtualități corpusculare (toate acestea fiind 
structurate din unități continuu-discontinue, similare aceluiaşi 
vid cosmic pe seama căruia se cristalizează microparticulele şi 
microcâmpurile) — astfel încât problemele structurii în adâncime 
a universului contribuie la rezolvarea problemelor structurii sale 
extensive, de ordin spaţio-temporal (la scară megacosmică). 
Asemănător cum nu există margini ale universului (ne 
referim la cel fără rază), nici dincolo de mediul subcuantic nu se 
află ceva nematerial sau, eventual, niscaiva entităţi spirituale 
generative — cum se speculează în anumite interpretări 
filosofarde instalate în marginea ştiinţei — care au imprimat o 
imagine falsă asupra direcției şi dinamicii universului, eventual 
una în care funcționează teleologist principiul antropic. Stare de 
fapt care ar acredita veridicitatea ideii de creație (a universului). 
La nivelurile primare ale universului nu funcționează nici 
un proces de geneză din supranatural, iar cosmologia nu are 
nimic comun cu teologia sau teleologia de tip finalist. Avem 
de-a face, cum sugerează nu numai astrofizicianul Hawking, ci 
şi biochimistul Prigogine, cu universuri cărora le sunt specifice 
săgeți ale timpului caracterizate fie prin complicare structurală şi 
ireversibilitate (aşa cum se petrec lucrurile în metagalaxia 

noastră), fie prin decompilare structurală la fel de ireversibilă 
(aşa cum se petrec lucrurile în găurile negre) — săgeţilor 
respective ale timpului, în funcție de succesiunea perioadelor de 
dilatare sau concentrație a maselor materiale, putându-li-se 
schimba radical la un moment dat, sub impulsul acțiunii legii 
hazardului, direcțiile şi criteriile de structurare şi devenire. Se 
distinge astfel între timp (al unor formațiuni materiale) şi 
eternitate, între graniţa structurală determinată spaţio-temporal a 
oricărei singularități cosmice şi infinitatea spațio-temporală a 
întregului univers, aflat permanent în deschidere. Problema 
infinitului cosmologic rămâne astfel o problemă de competență 
filosofică şi nu una ştiinţifică, sau în orice caz de competenţă a 
unui demers ştiinţific dublat de unul metafizic. 

Se aduce în discuție în această privință o supoziție a lui 
Hawking. El consideră, ca şi alţi cosmologi contemporani, că ar 
trebui construită o Teorie unificată a legilor universului, care să 
opereze cu legi de cuprindere superioară celor actuale cu care se 
operează referitor la structura şi dinamica metagalaxiei. Aria de 
referință a acestor legi de maximă generalitate ar reprezenta-o 
universul infinit. 

Considerăm a fi iluzorie năzuința de a se construi o astfel 
de teorie cu caracter autocuprinzător. Pe de o parte, datorită faptului 
că lărgirea ariei de cuprindere actuală a cosmologiei presupune şi 
încearcă depăşirea limitelor metagalaxiei, dar nu se poate pune în 
principiu problema depăşirii oricărei limite. Se măreşte raza 
universului cunoscut (dincolo de metagalaxie), dar este de necuprins 
întregul infinit. Pe de altă parte, infinitul nu poate fi în principiu 
modelat şi, cu atât mai mult, cuprins într-o schemă. De aceea, nici 
lărgirea fără limite a ariei de cuprindere a unei teorii unificate a 
universului nu-i posibilă, totdeauna o astfel de teorie având ca 
referință şi alte medii de univers sau singularități metagalactice, dar 
niciodată pe toate acestea — deoarece sunt principial de nenumărat 
şi de o diversitate la fel de neîncheiat. 

Necuprinsul nu poate fi cuprins pe cale ştiinţifică, ci doar 
sugerat prin meditație filosofică — ce se poate angaja şi în 
speculaţii dincolo de limită. Aşa cum se sublinia mai sus, doar 
filosofia aruncă săgeți asupra infinitului cosmologic, ştiinţa 
rămânând suverană doar în abordarea finitului. Competența 
ştiinţei în abordarea infinitului se rezumă la o abordare formală 
şi nu poate fi extinsă la una substanţială. Se operează în această 
privință cu infinitul matematic sau geometric şi chiar cu 
transfinitul — sub acest aspect devenind foarte convenabilă 
abordarea raportului dintre finit şi infinit. Sub aspect fizic însă, 
infinitul nu poate fi acoperit de ştiinţă. 


6. Antiteza dintre ştiinţă şi metafizică în argumentarea 
existenţialității sacrului. Nevoia actuală de sacru 


Din analiza specificului fiecărui tip de discurs, al celui 
metafizic, al celui religios şi al celui ştiinţific, rezultă următoarele: 

— raporturile dintre demersurile metafizice şi religioase 
evidențiază, fie şi la o analiză sumară, că acestea nu-şi încalcă 
competențele — ele însă interferează păstrându-şi specificitatea. Pe 
de o parte, demersul metafizic interferează cu cel religios (ambele 
operând diferențieri ontologice dar rămânând cu identitate proprie 
în privința conotării transcendentului), iar pe de altă parte, 
demersul metafizic interferează cu cel ştiinţific (în discursurile 
metateoretice şi, mai ales, în abordarea deschiderii spre infinit); 

— în ce priveşte raporturile dintre demersurile ştiinţifice şi 
cele religioase lucrurile stau diferit. Primul dintre acestea neagă 
universalul, iar cel de-al doilea îl afirmă şi îl argumentează. Deoarece 
religia are ca obiect absolutul în raport cu relativul, în timp ce ştiinţa, 
perseverează prin mijlocirea cunoaşterii finitului să sugereze infinitul. 
Fiecare, deci, operează cu alt plan al cunoaşterii (ştiinţa cu un plan 
cognitiv, iar religia cu unul reflexiv-dogmatic). 

Doar filosofia are acces la ambele genuri de cunoaştere: se 
deschide fenomenologic atât spre absolut, cât şi spre infinit (în 

acest din urmă obiectiv se sprijină pe ştiinţă). Deci, filosofia 
mediază relațiile dintre ştiinţă şi religie, altfel acestea nu se 
întâlnesc — fiecare în parte având alt obiectiv. Omul are însă 
nevoie de atins ambele obiective — atât al ştiinţei, cât şi al 
religiei — fiecare vizând un domeniu existențial ce-i este propriu; 

— nu se poate argumenta ştiinţific (ci doar ontologic) 
existența lui Dumnezeu (mai ales dacă una din premisele 
argumentării este postulată dogmatic şi nu asertată logic). În 
această din urmă privință se pronunţă Tertulian când afirmă: 
cred, pentru că este absurd. Deci, încercarea de a demonstra 
existența lui Dumnezeu prin ştiinţă este dictată fie din 
oportunism ideologic, fie din neştiință sau dintr-o încărcătură 
axiologică subiectivă sau dogmatică. În ambele cazuri se dă 
dovadă de o neînțelegere a specificității demersurilor metafizice, 
religioase sau ştiinţifice. Asemănător, nu se poate demonstra 
prin ştiinţă existențialitatea ființei în sine, a esenței pure, a 
absolutului sau universalului. Toate acestea sunt plăsmuiri, dar 
omul le acordă existenţialitate din nevoia realizării condiției lui 
de sine. Ştiinţa pune în evidenţă ceea ce este şi nu ceea ce nu 
este, cu toate că întemeiază pe este. 

Privitor la operația transcenderii, remarcăm faptul că şi 
ştiinţa utilizează o astfel de operație a gândirii. Toate conceptele 
cu care operează ştiinţa sunt abstracții — deci, presupun procese 
de abstractizare şi idealizare. Transcendentul ştiinţei este 
generalul (esențe) de diferite grade (de cuprindere cognitivă), în 
timp ce  transcendentul metafizicii este generalul ultim 
(universalul) — ce nu poate fi indus decât pe cale feno- 
menologică — utilizându-se, cum spune Kant, o gândire 
esențială (prin producerea unui salt al gândirii de la logic la 
ontologic). Aşadar, argumentarea universalului este ontologică 
şi nu logică, (în structurarea raționamentului argumentativ 
incluzându-se ca premise şi postulări ce nu au o validare logică). 

Incompatibilitatea dintre ştiinţă şi religie sub aspect cog- 
nitiv şi diversitatea modurilor de a semnifica transcendentul — 
pe cale metafizică sau pe cale religioasă — nu are ca urmare 
renunțarea la unul sau altul din aceste demersuri. Deoarece ele 
cuprind planuri diferite ale reflecţiei umane, ce răspund fiecare în 
parte unei anumite condiţionări a procesului de realizare umană. 

Deşi transcendentul este o plăsmuire a minţii, nevoia de 
transcendent este la fel de necesară pentru omul de ştiinţă, ca şi 
pentru metafizician sau pentru omul religios. 

În lucrarea sa ştiinţifică, savantul nu apelează şi nu găseşte 
nicăieri pe Dumnezeu şi, cu atât mai mult, ființa generică 
umană. Dar ca om, cu trăiri subiective proprii şi cu deschiderea 
sa axiologică şi spirituală nu poate face abstracție de nevoia 
deschiderii spre transcendent, indiferent de modul de a-l 
semnifica: religios sau laic. Nu credem că greşim atunci când ne 
exprimăm părerea că şi laicul are nevoie de transcendentul 
religios la fel ca şi credinciosul de Dumnezeu. Pentru că 
opțiunea axiologică pentru sacrul de factură religioasă, respectiv 
divină, are întotdeauna o încărcătură etnică — valorile religioase 
se împletesc şi înfloresc pe anumite straturi valorice de factură 
comunitară, implică năzuiri şi mijlociri realizatorii de nivel 
intim sau de interes comunitar. Dumnezeu şi lumea divină au 
coloratură etică, juridică şi chiar politică de nivel comunitar. 

Astfel se explică, de exemplu, faptul că valorile religioase 
de factură ortodoxă la români au o puternică înrădăcinare 
comunitară, care le face a fi semnificate româneşte şi nu altfel. 
Biserica creştin-ortodoxă a fost, este şi va rămâne o instituţie de 
interes comunitar şi mai apoi cultic pentru români. Istoria ei se 
confundă cu istoria majoră a etniei româneşti. Valorile religioase 
ortodoxe sunt înrădăcinate în matricea stilistică a poporului român — 
motiv pentru care toți membrii comunității româneşti apreciază 
valoric în manieră ortodoxă (care se confundă cu cea românească). 
Toţi românii, indiferent dacă au sau nu opțiuni metafizice de 

factură teistă, în toate momentele de restrişte ale istoriei lor au făcut 
zid împrejurul Bisericii lor ortodoxe, fiind călăuziți organizațional 
de aceasta în procesul real al trecerii peste nevoi. Lăcaşurile de cult 
sunt pentru toți valori de patrimoniu, au funcţionalitate etică şi 
estetică, şi sunt deopotrivă mediatoare de ideal de realizare. Din 
acest punct de vedere şi clerul ortodox este respectat şi onorat în 
aceeaşi măsură. O asemenea apreciere fiind şi o dovadă de 
interferență a formelor culturii, a înrâuririi lor reciproce. Nu fără 
legitimitate afirma Tudor Vianu că valorile religioase sunt centrice 
(temei) într-o tablă de valori. 

La fel ca omul de ştiinţă, a cărui îndeletnicire profesională şi 
opțiune cultică nu se exclud, şi filosoful — mai ales dacă se 
îndeletniceşte precumpănitor cu studiul demersurilor ontologice — 
are o deosebită deschidere spre valorile de factură religioasă, 
apreciindu-le ca modalități esenţiale de mediere a deschiderii 
spre sacru în comportamentele sociale şi comunitare (având în 
vedere că sacrul religios are acelaşi rost ca şi cel laic în procesul 
de integrare socială şi realizare umană). 

Nu are, deci, nici o rațiune, opoziția dintre ştiinţă şi religie sau 
opoziția dintre deschiderea religioasă sau cea laică spre sacru. Deşi 
fiecare dintre acestea răspund altor nevoi umane. În comun, 
valorile metafizice şi cele religioase servesc, totuşi, preponderent 
nevoia omului de comtemplativitate, de reflecţie şi meditație de 
sine, iar valorile ştiinţifice servesc preponderent nevoia omului de 
raționalism şi pragmatism. Implicarea tuturor acestor nevoi 
avându-şi rostul cuvenit în procesul de realizare umană. 

Socotim că tocmai de aceste interferenţe între rostul 
formativ şi realizatoriu pentru om al metafizicii, religiei şi 
ştiinţei ar trebui să se ţină mai mult seama în strategiile 
educaționale şi de ordin instructiv în actualele eforturi de 
reformare în spirit contemporan a învăţământului, ştiinţei şi 
culturii (şi chiar a strategiilor educaționale de factură cultică). 

